3. การประกอบธุรกิจของแต่ละธุรกิจ

3.1 ลักษณะธุรกิจหรือบริการ

ปี 2547 บริษัทฯ ได้ดำเนินธุรกิจในเชิงรุก
เพื่อให้สอดคล้องกับสภาพแวดล้อมทางเศรษฐกิจและปัจจัยภายนอกต่างๆ
ที่มีผลกระทบต่อการดำเนินงานของบริษัทฯ รวมทั้งภาวะการแข่งขันของธุรกิจการบินพาณิชย์
อันเป็นผลจากนโยบายเปิดเสรีการบินของรัฐบาล
ซึ่งทำให้เกิดสายการบินต้นทุนต่ำทั้งในประเทศและต่างประเทศ
ตลอดจนการเตรียมการในโครงการสนามบินสุวรรณภูมิที่จะเริ่มเปิดดำเนินการในปี 2548

พร้อมกันนี้ บริษัทฯ ยังได้นำแนวคิด Balanced Scorecard มาใช้เป็นเครื่องมือสนับสนุนให้บริษัทฯ
สามารถบรรลุวิสัยทัศน์และเป้าหมายที่วางไว้
เพื่อให้ทุกฝ่ายมีเป้าหมายที่สอดคล้องและสามารถปฏิบัติงานในทิศทางเดียวกัน โดยบริษัทฯ
ได้จัดให้มีการทบทวนแผนกลยุทธ์อย่างต่อเนื่อง เพื่อให้สอดคล้องกับสถานการณ์ที่เปลี่ยนแปลงไป
ซึ่งเป็นผลให้การดำเนินงานในปี 2547 ประสบความสำเร็จอย่างดีเยี่ยมอีกครั้ง
โดยสามารถสร้างผลกำไรติดต่อกันเป็นปีที่ 40

3.1.1 การดำเนินงานของธุรกิจหลัก (กิจการขนส่ง)

การบริการขนส่งผู้โดยสาร

ฝูงบินประจำการ

  -------------------------------- ------------------- ------------------
  แบบเครื่องบิน                       จำนวน (ลำ)          

                                   ปีการเงิน 2546        ปีการเงิน 2547

  โบอิ้ง 747-400                     16                  18

  โบอิ้ง 747-300                     2                   2

  เอ็มดี 11                          4                   4

  โบอิ้ง 777-300                     6                   6

  โบอิ้ง 777-200                     8                   8

  แอร์บัส A330-300                   12                  12

  แอร์บัส A300-600                   21                  21

  โบอิ้ง 737-400                     10                  10

  เอทีอาร์ 72                        2                   2

  รวม                              81                  83
  -------------------------------- ------------------- ------------------

ในปี 2547 บริษัทฯ มีเครื่องบินรวมทั้งสิ้นจำนวน 83 ลำ โดยมีเครื่องบินแบบโบอิ้ง 747-400
จำนวน 2 ลำ เข้าประจำการในเดือนตุลาคมและพฤศจิกายน 2546
เพื่อทำการบินไปยังประเทศในแถบยุโรปและ ออสเตรเลีย ทั้งนี้ บริษัทฯ
ได้ให้สายการบินนกแอร์เช่าเครื่องบินแบบโบอิ้ง 737-400 จำนวน 2 ลำ ตั้งแต่เดือนกรกฎาคม
2547

การพัฒนาเส้นทางบินและจุดบิน

ในปี 2547 บริษัทฯ ได้ขยายเส้นทางบินระหว่างประเทศทั้งเส้นทางบินข้ามทวีปและภูมิภาค
นอกจากนี้
มีการปรับเปลี่ยนแบบเครื่องบินและเที่ยวบินให้เหมาะสมกับปริมาณความต้องการของผู้โดยสาร
รวมทั้งได้ขยายเส้นทางบินให้มีเครือข่ายที่ครอบคลุมกว้างขวางมากขึ้น
โดยเปิดให้บริการจุดบินใหม่อีก 5 จุดบิน ได้แก่ มิลาน ประเทศอิตาลี บังกาลอร์ และเชนไน
(มัทราช) ประเทศอินเดีย หลวงพระบาง สาธารณรัฐประชาธิปไตยประชาชนลาว และเชียงรุ้ง
สาธารณรัฐประชาชนจีน ทั้งนี้
เพื่อขยายการเติบโตและรักษาระดับความสามารถทางการแข่งขันของบริษัทฯ ไว้
โดยมีเครือข่ายเส้นทางบินครอบคลุมทั้งหมด 61 จุดบิน ใน 34 ประเทศทั่วโลก และอีก 13
จุดบินภายในประเทศ

เส้นทางบินภายในประเทศ

บริษัทฯ มีเที่ยวบินออกจากกรุงเทพฯ และเส้นทางย่อยต่างๆ ภายในประเทศรวม 353
เที่ยวบินต่อสัปดาห์ ด้วยจำนวนจุดบินทั้งสิ้น 13 จุดบิน ได้แก่ เชียงราย เชียงใหม่ แม่ฮ่องสอน
พิษณุโลก ขอนแก่น อุบลราชธานี อุดรธานี หาดใหญ่ ภูเก็ต นครศรีธรรมราช สุราษฎร์ธานี ตรัง
และ กระบี่ ซึ่งบริษัทฯ ได้เพิ่มเที่ยวบินไปยังกระบี่อีก 7 เที่ยวบินต่อสัปดาห์ รวมเป็น 28
เที่ยวบินต่อสัปดาห์ สำหรับจุดบินอื่นๆ นอกเหนือจากที่ได้กล่าวมาแล้ว บริษัทฯ
ได้ร่วมมือกับสายการบินภายในประเทศ 2 สายการบิน คือ สายการบินพีบีแอร์ และภูเก็ตแอร์
ให้บริการในเส้นทางบินต่างๆ อีก 9 จุดบิน ได้แก่ เพชรบูรณ์ น่าน ลำปาง สกลนคร นครพนม
ร้อยเอ็ด นครศรีธรรมราช ตรัง และระนอง

+------------------------------------+----------+----------+----------+
|                                    | ปีการเงิน  | ปีการเงิน  | ปีการเงิน  |
|                                    | 2545     | 2546     | 2547     |
|                                    |          |          |          |
|                                    | (ปร      | (ปร      |          |
|                                    | ับปรุงใหม่) | ับปรุงใหม่) |          |
+------------------------------------+----------+----------+----------+
| รายได้ (ล้านบาท)                     | 11,786   | 11,048   | 11,159   |
|                                    |          |          |          |
| (Passenger Revenues (Baht          |          |          |          |
| Million))                          |          |          |          |
+------------------------------------+----------+----------+----------+
| สัดส่วนต่อรายได้ค่าโดยสารรวม (ร้อยละ)    | 11.6     | 10.9     | 9.5      |
|                                    |          |          |          |
| (Percentage of Total Passenger     |          |          |          |
| Revenues (%))                      |          |          |          |
+------------------------------------+----------+----------+----------+
| ปริมาณการขนส่งผู้โดยสาร (ล้านคน-กม.)    | 3,320.3  | 3,011.9  | 3,291.1  |
|                                    |          |          |          |
| (Revenue Passenger Kilometer       |          |          |          |
| (Million))                         |          |          |          |
+------------------------------------+----------+----------+----------+
| ปริมาณที่นั่ง (ล้านที่นั่ง-กม.)              | 4,855.8  | 4,435.2  | 4,448.4  |
|                                    |          |          |          |
| (Available Seat Kilometer          |          |          |          |
| (Million))                         |          |          |          |
+------------------------------------+----------+----------+----------+
| อัตราส่วนการขนส่งผู้โดยสาร (ร้อยละ)      | 68.4     | 67.9     | 74.0     |
|                                    |          |          |          |
| (Cabin Factor (%))                 |          |          |          |
+------------------------------------+----------+----------+----------+
| รายได้จากผู้โดยสารเฉลี่ยต่อหน่วย          | 3.55     | 3.67     | 3.39     |
| (บาท/คน-กม.)                       |          |          |          |
|                                    |          |          |          |
| (Passenger Yield (Baht/RPK))       |          |          |          |
+------------------------------------+----------+----------+----------+

เส้นทางภูมิภาค

บริษัทฯ ขยายเครือข่ายเส้นทางบินภูมิภาคทั้งจุดบินเดิมและจุดบินใหม่ โดยการเพิ่มความถี่อีก 40
เที่ยวบินต่อสัปดาห์ และเปิดจุดบินใหม่อีก 4 เส้นทาง ได้แก่ บังกาลอร์ 4 เที่ยวบินต่อสัปดาห์
เชนไน (มัทราช) 4 เที่ยวบินต่อสัปดาห์ หลวงพระบาง 3 เที่ยวบินต่อสัปดาห์ และเชียงรุ้ง 2
เที่ยวบินต่อสัปดาห์ ทั้งนี้ บริษัทฯ ได้ปรับเพิ่มเที่ยวบินไปกลับ กรุงเทพฯ-โซล จาก 4 เพิ่มเป็น 7
เที่ยวบินต่อสัปดาห์
ทำให้ประสิทธิภาพของเครือข่ายการบินแข็งแกร่งขึ้นสำหรับตลาดภูมิภาคที่มีการแข่งขันสูง

เอเชียตะวันออกและเอเชียอาคเนย์

บริษัทฯ ได้เพิ่มเที่ยวบินสู่โซล อีก 3 เที่ยวบินต่อสัปดาห์ และปรับเส้นทางบินที่ทำการบินไปโตเกียว
ไทเป และฮ่องกง โดยทำการแวะลงภูเก็ตและเชียงใหม่ นอกจากนี้ ยังได้เพิ่มเส้นทางบินใหม่อีก 1
เส้นทางบิน ได้แก่ เชียงใหม่-เชียงรุ้ง 2 เที่ยวบินต่อสัปดาห์ ด้วยเครื่องบินแบบเอทีอาร์ 72
ความจุ 66 ที่นั่ง ในส่วนของเอเชียอาคเนย์ ซึ่งเป็นเส้นทางหลักที่มีความสำคัญในภูมิภาค
ที่ผ่านมาได้รับผลกระทบจากวิกฤติการณ์ต่างๆ โดยตลอด เช่น การวางระเบิดที่บาหลี
ประเทศอินโดนีเซีย โรคทางเดินหายใจเฉียบพลันรุนแรง (SARS) และโรคไข้หวัดนก (Bird
Flu) การเติบโตจึงเป็นลักษณะเริ่มฟื้นตัว และกลับมาขยายตัวดังเดิม
โดยมีการเพิ่มเที่ยวบินไปสิงคโปร์ 14 เที่ยวบินต่อสัปดาห์ และเที่ยวบินไปจาการ์ต้า 2
เที่ยวบินต่อสัปดาห์ ส่วนจุดบินให้บริการยังคงเท่าเดิม 6 จุด ไม่มีการเพิ่มจุดบินใหม่

อินโดจีน

ในตลาดอินโดจีน มีจุดบินให้บริการ 4 เมือง ได้แก่ ไซ่ง่อน ฮานอย พนมเปญ และเวียงจันทน์
ในปีนี้บริษัทฯ ได้เปิดจุดบินใหม่ ได้แก่ เส้นทางบินไปกลับ เชียงใหม่-หลวงพระบาง 3
เที่ยวบินต่อสัปดาห์ ด้วยเครื่องบินแบบเอทีอาร์ 72 ความจุ 66 ที่นั่ง
เพื่อสนับสนุนเชียงใหม่ให้เป็นศูนย์กลางการบินในภาคเหนือ

เอเชียใต้และตะวันออกกลาง

บริษัทฯ มีจุดบินให้บริการ 5 เมือง ได้แก่ การาจี ละฮอร์ มัสกัต ดูไบ และคูเวต ในปีนี้บริษัทฯ
เปิดจุดบินไปยังประเทศอินเดียเพิ่มอีก 1 เมือง ได้แก่ บังกาลอร์ จำนวน 4 เที่ยวบินต่อสัปดาห์
และปรับเส้นทางบิน กรุงเทพฯ-บาห์เรน-อาบูดาบี-กรุงเทพฯ เป็นเส้นทางบินไปกลับ
กรุงเทพฯ-บาห์เรน-คูเวต ด้วยเครื่องบินแบบแอร์บัส A300-600 จำนวน 3 เที่ยวบินต่อสัปดาห์
นอกจากนี้ บริษัทฯ ได้ขยายเส้นทางบินตรงดูไบจาก 4 เป็น 7 เที่ยวบินต่อสัปดาห์
และปรับเปลี่ยนเส้นทางบินไปกลับ กรุงเทพฯ-ดูไบ-คูเวต เป็นเส้นทางบินไปกลับ
กรุงเทพฯ-เชนไน-ดูไบ ด้วยเครื่องบินแบบแอร์บัส A330-300 จำนวน 4 เที่ยวบินต่อสัปดาห์
ซึ่งทำให้มีการให้บริการที่เพียงพอต่อการเติบโตของปริมาณผู้โดยสาร โดยมีความถี่รวมทั้งสิ้น 22
เที่ยวบินต่อสัปดาห์

+------------------------------------+----------+----------+----------+
|                                    | ปีการเงิน  | ปีการเงิน  | ปีการเงิน  |
|                                    | 2545     | 2546     | 2547     |
+------------------------------------+----------+----------+----------+
| รายได้ (ล้านบาท)                     | 48,367   | 46,229   | 55,545   |
|                                    |          |          |          |
| (Passenger Revenues (Baht          |          |          |          |
| Million))                          |          |          |          |
+------------------------------------+----------+----------+----------+
| สัดส่วนต่อรายได้ค่าโดยสารรวม (ร้อยละ)    | 47.8     | 45.6     | 47.1     |
|                                    |          |          |          |
| (Percentage of Total Passenger     |          |          |          |
| Revenues (%))                      |          |          |          |
+------------------------------------+----------+----------+----------+
| ปริมาณการขนส่งผู้โดยสาร (ล้านคน-กม.)    | 17,943.5 | 16,770.9 | 20,728.9 |
|                                    |          |          |          |
| (Revenue Passenger Kilometer       |          |          |          |
| (Million))                         |          |          |          |
+------------------------------------+----------+----------+----------+
| ปริมาณที่นั่ง (ล้านที่นั่ง-กม.)              | 25,851.5 | 25,694.7 | 30,265.5 |
|                                    |          |          |          |
| (Available Seat Kilometer          |          |          |          |
| (Million))                         |          |          |          |
+------------------------------------+----------+----------+----------+
| อัตราส่วนการขนส่งผู้โดยสาร (ร้อยละ)      | 69.4     | 65.3     | 68.5     |
|                                    |          |          |          |
| (Cabin Factor (%))                 |          |          |          |
+------------------------------------+----------+----------+----------+
| รายได้จากผู้โดยสารเฉลี่ยต่อหน่วย          | 2.70     | 2.76     | 2.68     |
| (บาท/คน-กม.)                       |          |          |          |
|                                    |          |          |          |
| (Passenger Yield (Baht/RPK))       |          |          |          |
+------------------------------------+----------+----------+----------+

เส้นทางระหว่างทวีป

เส้นทางแปซิฟิคเหนือ

บริษัทฯ ได้ยกเลิกเส้นทางไปกลับ กรุงเทพฯ-โตเกียว-ลอสแองเจลิส จากเดิมที่ทำการบิน 4
เที่ยวบินต่อสัปดาห์ และปรับเพิ่มเที่ยวบินในเส้นทางบินไปกลับ กรุงเทพฯ-โอซากา-ลอสแองเจลิส
จากเดิม 3 เป็น 4 เที่ยวบินต่อสัปดาห์ ตั้งแต่วันที่ 28 มีนาคม 2547 นอกจากนั้น
การร่วมมือกับสายการบินกลุ่มพันธมิตร สตาร์ อัลไลแอนซ์ ภายใต้เที่ยวบินรหัสร่วม ทำให้บริษัทฯ
สามารถขยายเครือข่าย 10 จุดบิน ในสหรัฐอเมริกา และ 3 จุดบินในแคนาดา
โดยร่วมมือกับสายการบินยูไนเต็ดแอร์ไลน์ ในเส้นทางบินจากลอสแองเจลิสไปยังเดนเวอร์ วอชิงตัน
นิวยอร์ค ชิคาโก ซีแอตเทิล และซานฟรานซิสโก จากโตเกียวไปยังชิคาโกและซานฟรานซิสโก
และจากลอนดอนไปยังนิวยอร์คและชิคาโก
ร่วมมือกับสายการบินแอร์แคนาดาในเส้นทางบินจากลอนดอนไปมอนตริออลและโตรอนโต
จากแฟรงค์เฟิร์ตไปโตรอนโตและมอนตริออล จากซูริคไปโตรอนโต จากโคเปนเฮเกนไปโตรอนโต
จากฮ่องกงไปแวนคูเวอร์ และจากโตเกียวไปแวนคูเวอร์ ร่วมมือกับสายการบินออลนิปปอน
แอร์เวย์ส ในเส้นทางบินจากโตเกียวไปยังวอชิงตัน และนิวยอร์ค
และร่วมมือกับสายการบินลุฟท์ฮันซ่า ในเส้นทางบินจากแฟรงเฟิร์ตไปแอตแลนตา ดัลลัส วอชิงตัน
นิวยอร์ค ไมอามี และชิคาโก จะเห็นได้ว่าด้วยความร่วมมือกับสายการบินกลุ่มพันธมิตร สตาร์
อัลไลแอนซ์ ทำให้บริษัทฯ มีเครือข่ายเส้นทางบินเข้าสู่ประเทศสหรัฐอเมริกาได้ทั้ง 2
ทางจากทวีปเอเชียและยุโรป และครอบคลุมจุดบินทั้งสองฝั่งของประเทศสหรัฐอเมริกาและแคนาดา

+--------------------------------+-----------+-----------+------------+
|                                | ปีการเงิน   | ปีการเงิน   | ปีการเงิน    |
|                                | 2545      | 2546      | 2547       |
+--------------------------------+-----------+-----------+------------+
| รายได้ (ล้านบาท)                 | 4,195     | 3,885     | 3,600      |
|                                |           |           |            |
| (Passenger Revenues (Baht      |           |           |            |
| Million))                      |           |           |            |
+--------------------------------+-----------+-----------+------------+
| สัดส่วนต่อรายได้ค่าโดยสารรวม        | 4.1       | 3.8       | 3.1        |
| (ร้อยละ)                        |           |           |            |
|                                |           |           |            |
| (Percentage of Total Passenger |           |           |            |
| Revenues (%))                  |           |           |            |
+--------------------------------+-----------+-----------+------------+
| ปริมาณการขนส่งผู้โดยสาร            | 2,470.6   | 2,371.7   | 2,149.9    |
| (ล้านคน-กม.)                    |           |           |            |
|                                |           |           |            |
| (Revenue Passenger Kilometer   |           |           |            |
| (Million))                     |           |           |            |
+--------------------------------+-----------+-----------+------------+
| ปริมาณที่นั่ง (ล้านที่นั่ง-กม.)          | 3,404.8   | 3,517.1   | 3,097.9    |
|                                |           |           |            |
| (Available Seat Kilometer      |           |           |            |
| (Million))                     |           |           |            |
+--------------------------------+-----------+-----------+------------+
| อัตราส่วนการขนส่งผู้โดยสาร (ร้อยละ)  | 72.6      | 67.4      | 69.4       |
|                                |           |           |            |
| (Cabin Factor (%))             |           |           |            |
+--------------------------------+-----------+-----------+------------+
| รายได้จากผู้โดยสารเฉลี่ยต่อหน่วย      | 1.70      | 1.64      | 1.67       |
| (บาท/คน-กม.)                   |           |           |            |
| (Passenger Yield (Baht/RPK))   |           |           |            |
+--------------------------------+-----------+-----------+------------+

เส้นทางยุโรป

ในปี 2547 เส้นทางยุโรปมีปริมาณการขนส่งเพิ่มขึ้น บริษัทฯ
จึงเพิ่มเที่ยวบินเพื่อรองรับการเติบโตดังกล่าว โดยเพิ่มเที่ยวบินกลางวันขึ้นอีก 3 เที่ยวบินต่อสัปดาห์
เป็นทั้งหมด 65 เที่ยวบินต่อสัปดาห์ ได้แก่ เที่ยวบินกลางวันจากกรุงเทพฯ ไปลอนดอน จาก 4
เพิ่มเป็น 6 เที่ยวบินต่อสัปดาห์ และจากกรุงเทพฯ ไปแฟรงเฟิร์ต จาก 4 เพิ่มเป็น 5
เที่ยวบินต่อสัปดาห์ นอกจากนี้ บริษัทฯ ได้เพิ่มจุดบินใหม่อีก 1 จุดบิน ได้แก่ เส้นทางบิน
กรุงเทพฯ-มิลาน ซึ่งทำการบิน 2 เที่ยวบินต่อสัปดาห์ ด้วยเครื่องบินแบบเอ็มดี 11
ในตารางบินฤดูร้อน ขณะเดียวกันได้ยกเลิกเที่ยวบินกลางวัน เส้นทางกรุงเทพฯ-ปารีส จำนวน 3
เที่ยวบินต่อสัปดาห์ และได้ปรับเส้นทางบินไปกลับ กรุงเทพฯ-ซูริค-เจนีวา เป็น กรุงเทพฯ-ซูริค
ตั้งแต่ตารางบินในช่วงฤดูร้อนปี 2547 เป็นต้นไป ทำให้บริษัทฯ มีเที่ยวบินบริการไปยังยุโรปรวม 10
เมือง ใน 9 ประเทศ และด้วยความร่วมมือกับสายการบินกลุ่มพันธมิตร สตาร์ อัลไลแอนซ์ ซึ่งได้แก่
สายการบินลุฟท์ฮันซ่า และกลุ่มสายการบินออสเตรียนแอร์ไลน์ ทำให้เครือข่ายเส้นทางบินของบริษัทฯ
ในทวีปยุโรป ขยายครอบคลุมไปอีก 22 เมือง คือ 8 เมืองในประเทศเยอรมนี ได้แก่ นูเรมเบอร์ก
ดุสเซลดอล์ฟ โคโลญน์ เบอร์ลิน สตูทการ์ท ฮัมเบอร์ก ฮันโนเวอร์ และมิวนิค 5 เมืองใหญ่
ในประเทศออสเตรีย ได้แก่ กราซ อินซ์บรูค คราเก็นส์เฟิร์ท ลินซ์ และเซาส์บวก และเมืองอื่นๆ
ในยุโรปอีก 9 เมือง ได้แก่ อัมสเตอร์ดัม บาร์เซโลนา บรัสเซล บูดาเปส เจนีวา ลิสบอน ปราก
เวียนนา และวอร์ซอ

+--------------------------------+-----------+-----------+------------+
|                                | ปีการเงิน   | ปีการเงิน   | ปีการเงิน    |
|                                | 2545      | 2546      | 2547       |
+--------------------------------+-----------+-----------+------------+
| รายได้ (ล้านบาท)                 | 28,822    | 31,022    | 36,757     |
|                                |           |           |            |
| (Passenger Revenues (Baht      |           |           |            |
| Million))                      |           |           |            |
+--------------------------------+-----------+-----------+------------+
| สัดส่วนต่อรายได้ค่าโดยสารรวม        | 28.4      | 30.6      | 31.2       |
| (ร้อยละ)                        |           |           |            |
|                                |           |           |            |
| (Percentage of Total Passenger |           |           |            |
| Revenues (%))                  |           |           |            |
+--------------------------------+-----------+-----------+------------+
| ปริมาณการขนส่งผู้โดยสาร            | 17,384.1  | 16,658.0  | 18,420.9   |
| (ล้านคน-กม.)                    |           |           |            |
|                                |           |           |            |
| (Revenue Passenger Kilometer   |           |           |            |
| (Million))                     |           |           |            |
+--------------------------------+-----------+-----------+------------+
| ปริมาณที่นั่ง (ล้านที่นั่ง-กม.)          | 21,842.4  | 22,322.8  | 23,905.4   |
|                                |           |           |            |
| (Available Seat Kilometer      |           |           |            |
| (Million))                     |           |           |            |
+--------------------------------+-----------+-----------+------------+
| อัตราส่วนการขนส่งผู้โดยสาร (ร้อยละ)  | 79.6      | 74.6      | 77.1       |
|                                |           |           |            |
| (Cabin Factor (%))             |           |           |            |
+--------------------------------+-----------+-----------+------------+
| รายได้จากผู้โดยสารเฉลี่ยต่อหน่วย      | 1.66      | 1.86      | 2.00       |
| (บาท/คน-กม.)                   |           |           |            |
|                                |           |           |            |
| (Passenger Yield (Baht/RPK))   |           |           |            |
+--------------------------------+-----------+-----------+------------+

เส้นทางออสเตรเลียและนิวซีแลนด์

บริษัทฯ ได้ปรับเส้นทางบินในออสเตรเลีย โดยในเส้นทาง กรุงเทพฯ-ซิดนีย์-เมลเบิร์น-กรุงเทพฯ
จำนวน 7 เที่ยวบินต่อสัปดาห์ เที่ยวบินกลับจะแวะผ่านภูเก็ต 3 เที่ยวบินต่อสัปดาห์ เป็น
กรุงเทพฯ-ซิดนีย์-เมลเบิร์น-ภูเก็ต-กรุงเทพฯ และคงเส้นทางบิน
กรุงเทพฯ-ซิดนีย์-เมลเบิร์น-กรุงเทพฯ 4 เที่ยวบินต่อสัปดาห์ ส่วนเส้นทางบินอื่นๆ ยังคงเดิม

+--------------------------------+-----------+-----------+------------+
|                                | ปีการเงิน   | ปีการเงิน   | ปีการเงิน    |
|                                | 2545      | 2546      | 2547       |
+--------------------------------+-----------+-----------+------------+
| รายได้ (ล้านบาท)                 | 7,982     | 9,189     | 10,774     |
|                                |           |           |            |
| (Passenger Revenues (Baht      |           |           |            |
| Million))                      |           |           |            |
+--------------------------------+-----------+-----------+------------+
| สัดส่วนต่อรายได้ค่าโดยสารรวม        | 7.8       | 9.1       | 9.1        |
| (ร้อยละ)                        |           |           |            |
|                                |           |           |            |
| (Percentage of Total Passenger |           |           |            |
| Revenues (%))                  |           |           |            |
+--------------------------------+-----------+-----------+------------+
| ปริมาณการขนส่งผู้โดยสาร            | 5,278.9   | 5,408.4   | 5,919.3    |
| (ล้านคน-กม.)                    |           |           |            |
|                                |           |           |            |
| (Revenue Passenger Kilometer   |           |           |            |
| (Million))                     |           |           |            |
+--------------------------------+-----------+-----------+------------+
| ปริมาณที่นั่ง (ล้านที่นั่ง-กม.)          | 6,911.6   | 7,465.4   | 7,905.4    |
|                                |           |           |            |
| (Available Seat Kilometer      |           |           |            |
| (Million))                     |           |           |            |
+--------------------------------+-----------+-----------+------------+
| อัตราส่วนการขนส่งผู้โดยสาร (ร้อยละ)  | 76.4      | 72.4      | 74.9       |
|                                |           |           |            |
| (Cabin Factor (%))             |           |           |            |
+--------------------------------+-----------+-----------+------------+
| รายได้จากผู้โดยสารเฉลี่ยต่อหน่วย      | 1.51      | 1.70      | 1.82       |
| (บาท/คน-กม.)                   |           |           |            |
| (Passenger Yield (Baht/RPK))   |           |           |            |
+--------------------------------+-----------+-----------+------------+

การบริการพาณิชย์สินค้าและไปรษณียภัณฑ์

ทางด้านการให้บริการพาณิชย์สินค้าและไปรษณียภัณฑ์
ที่ครอบคลุมบริการขนส่งสินค้าและไปรษณียภัณฑ์ทางอากาศ ระหว่างประเทศและในประเทศ
รวมทั้งให้บริการคลังสินค้า ณ สนามบินหลักภายในประเทศนั้น บริษัทฯ
ได้มีการปรับปรุงโครงสร้างบริหารงานในส่วนการตลาดและการขายให้สอดคล้องกับนโยบายใหม่
ที่เน้นการสร้างคุณค่าเพิ่มในทุกกระบวนการทำงานอย่างต่อเนื่อง (Value Chain)
เพื่อสร้างความพึงพอใจสูงสุดแก่ลูกค้าด้วยอัธยาศัยไมตรีแบบไทย ด้วยการกำหนดจุดขายของผลิตภัณฑ์
คือ “THAI Cargo Thai Care” ขึ้น

เพื่อสร้างการรับรู้ถึงมาตรฐานการบริการดังกล่าว บริษัทฯ
ให้ความสำคัญกับการสื่อสารแก่ลูกค้ากลุ่มเป้าหมาย โดยปรับปรุงการโฆษณาและประชาสัมพันธ์
เพิ่มช่องทางและรูปแบบที่หลากหลายมากขึ้น ไม่ว่าจะเป็นการโฆษณาผ่านสื่อสิ่งพิมพ์ Website THAI
Cargo สื่อกลางแจ้ง การใช้สื่อส่งเสริมการขาย ณ จุดที่ลูกค้าสามารถสัมผัสตราสินค้าได้ (Brand
Contact) การเข้าร่วมใน Exhibition ต่างๆ ทั้งในและต่างประเทศ เพื่อฟื้นฟูคุณค่าของตรา
THAI Cargo และเสริมสร้างเอกลักษณ์ “THAI Cargo Thai Care”
ไปยังกลุ่มเป้าหมายอย่างต่อเนื่อง ซึ่งจะเป็นส่วนสำคัญที่จะสร้างการรับรู้ถึงความมุ่งมั่นของบริษัทฯ
ที่เน้น “ลูกค้า คือ หัวใจของการให้บริการ”

สำหรับการพัฒนาผลิตภัณฑ์และบริการ บริษัทฯ ได้ปรับปรุงระบบติดตามสินค้า (Tracking)
และตารางการบิน (Flight Scheduling)
ที่เปิดให้ลูกค้าสามารถตรวจสอบสถานภาพสินค้าได้ด้วยตนเองตลอด 24 ชั่วโมง ทุกที่ทั่วโลก จาก
THAI Cargo Website นอกจากนี้ บริษัทฯ มุ่งให้ความสำคัญกับการขนส่งสินค้า Premium เพิ่มขึ้น
โดยเน้นการขนส่งและการให้บริการที่คลังสินค้าสำหรับสินค้าประเภท Small Shipment
รวมทั้งปรับปรุงบริการขนส่งสินค้าเร่งด่วนภายในประเทศ หรือ TEC (Thai Express Cargo)
โดยร่วมมือกับบริษัทตัวแทนขนส่งสินค้า
ปรับปรุงบริการและขยายสถานีให้บริการสินค้าที่ระบุเวลาในการขนส่งแน่ชัด (Time Definite
Product) หรือ TGForce (TGX) ให้ครอบคลุมเส้นทางบินทั้งหมด บริษัทฯ
ยังร่วมมือกับภาครัฐในการผลักดันการส่งออกสินค้าเกษตร
ด้วยการให้ความร่วมมือกับศูนย์รวบรวมผักผลไม้เพื่อการส่งออก (POSSEC)
ซึ่งจัดตั้งโดยกระทรวงพาณิชย์
ในการอำนวยความสะดวกเรื่องการจัดเตรียมสินค้าและใบตราส่งสินค้า
เพื่อยกระดับการให้บริการทุกขั้นตอน บริษัทฯ
ได้จัดให้มีโครงการรณรงค์เสริมสร้างมาตรฐานการบริการลูกค้าด้วยมาตรฐานเดียวกัน (Service
Consistency) อันจะเป็นการกระตุ้นให้บุคลากรใส่ใจในการให้บริการที่ดียิ่งขึ้นอย่างต่อเนื่อง

ในปีการเงิน 2547 บริษัทฯ มีรายได้จากการบริการขนส่งสินค้าและไปรษณียภัณฑ์คิดเป็นร้อยละ
15.2 ของรายได้จากการดำเนินงานของบริษัทฯ โดยประกอบด้วยรายได้จากการบริการขนส่งสินค้า
คิดเป็นร้อยละ 14.6 และรายได้จากการขนส่งไปรษณียภัณฑ์คิดเป็นร้อยละ 0.6
ของรายได้จากการดำเนินงาน ตามลำดับ

+--------------------------------+-----------+-----------+------------+
|                                | ปีการเงิน   | ปีการเงิน   | ปีการเงิน    |
|                                | 2545      | 2546      | 2547       |
+--------------------------------+-----------+-----------+------------+
| รายได้ (ล้านบาท)                 | 20,709    | 22,238    | 23,245     |
|                                |           |           |            |
| (Freight and mail revenue      |           |           |            |
| (Baht Million))                |           |           |            |
+--------------------------------+-----------+-----------+------------+
| ปริมาณการขนส่งพัสดุภัณฑ์ (ล้านตัน-กม.) | 1,770.9   | 1,780.3   | 1,838.8    |
|                                |           |           |            |
| (Revenue Freight Ton-kilometer |           |           |            |
| (Million))                     |           |           |            |
+--------------------------------+-----------+-----------+------------+
| ระวางบรรทุกพัสดุภัณฑ์ (ล้านตัน-กม.)   | 3,064.5   | 3,125.3   | 3,401.0    |
|                                |           |           |            |
| (Available Dead Load           |           |           |            |
| Ton-kilometer (Million))       |           |           |            |
+--------------------------------+-----------+-----------+------------+
| อัตราส่วนการบรรทุกพัสดุภัณฑ์ (ร้อยละ)  | 57.8      | 57.0      | 54.1       |
|                                |           |           |            |
| (Freight Load Factor (%))      |           |           |            |
+--------------------------------+-----------+-----------+------------+
| รายได้จากพัสดุภัณฑ์เฉลี่ยต่อหน่วย       | 11.28     | 12.00     | 12.10      |
| (บาท/ตัน-กม.)                   |           |           |            |
|                                |           |           |            |
| (Freight Yield (Baht/RFTK))    |           |           |            |
+--------------------------------+-----------+-----------+------------+

3.1.2 กิจการหน่วยธุรกิจ

ท่าอากาศยานสากลกรุงเทพเป็นจุดศูนย์กลางหรือประตูสู่ภูมิภาคเอเชียซึ่งได้รองรับจำนวนผู้โดยสารและสัมภาระที่เพิ่มขึ้นอย่างต่อเนื่อง
บริษัทฯ ได้รับความไว้วางใจจากการท่าอากาศยานแห่งประเทศไทย
ให้ดำเนินการบริการภาคพื้นในท่าอากาศยานสากลกรุงเทพแก่ผู้โดยสารของบริษัทฯ
ตลอดจนสายการบินต่างๆ ที่บินสู่กรุงเทพฯ เป็นประจำ ทำให้บริษัทฯ
เป็นผู้ให้บริการภาคพื้นรายใหญ่ในท่าอากาศยานสากลกรุงเทพ

บริการลูกค้าภาคพื้น

ด้วยนโยบายที่มุ่งสร้างความเป็นเลิศด้านบริการ บริษัทฯ
จึงเน้นพัฒนาปรับปรุงบริการลูกค้าภาคพื้นให้มีคุณภาพได้มาตรฐานระดับสากลและคงไว้ซึ่งเอกลักษณ์ความเป็นไทย
เพื่อให้ผู้โดยสารได้รับความพึงพอใจราบรื่นสะดวกสบายทุกจุดบริการ ในปีนี้ บริษัทฯ
ได้พัฒนาบริการด้านนี้อย่างต่อเนื่อง เริ่มต้นด้วยโครงการพิเศษ
ซึ่งเป็นบริการรูปแบบใหม่สำหรับผู้โดยสารชั้นหนึ่ง Royal Transfer Service
ให้บริการรถลีมูซีนรับส่งผู้โดยสารระหว่างที่พักและสนามบิน ตั้งแต่ 1 กุมภาพันธ์ 2547
โดยร่วมมือกับฝ่ายการพาณิชย์ในการจัดบริการ Premium ลีมูซีน
สิทธิพิเศษสำหรับผู้โดยสารที่เดินทางในชั้นหนึ่งทุกเส้นทางของการบินไทยโดยไม่เสียค่าใช้จ่าย
และเมื่อผู้โดยสารชั้นหนึ่งมาถึงสนามบิน ได้จัดให้มีบริการ Concierge Service
ด้วยการจัดเคาน์เตอร์ต้อนรับและพนักงานบริการยกสัมภาระ (Porter Service)
ตั้งแต่ชานชลาสนามบินจนถึงเคาน์เตอร์ตรวจรับบัตรโดยสาร พร้อมทั้งพนักงานนำผ่านช่องทางพิเศษ
(Fast Track) เพิ่มความสะดวกรวดเร็วในการตรวจหนังสือเดินทาง

สำหรับการให้บริการผู้โดยสารชั้นหนึ่ง ชั้นธุรกิจ และผู้โดยสารที่ต้องการการดูแลเป็นพิเศษนั้น
ได้มีการจัดเตรียมรถไฟฟ้าเพิ่มขึ้นจากเดิม 8 คัน
เพื่อให้บริการรับส่งจากสะพานเทียบเครื่องบินไปยังจุดตรวจหนังสือเดินทาง
และเมื่อต้องการเดินทางต่อไปยังจุดหมายปลายทางอื่น พร้อมกันนี้
ยังเปิดบริการห้องรับรองพิเศษใหม่คือ First Class Airside Lounge และห้องรับรองพิเศษ
Pier 5 ซึ่งประกอบด้วย บริการอาหารว่าง ห้องอาบน้ำ เก้าอี้นวดไฟฟ้า และบริการนวดแผนไทย
สำหรับผู้โดยสารและสายการบินลูกค้า
รวมทั้งปรับปรุงตกแต่งห้องรับรองพิเศษทั้งหมดให้สามารถสื่อสะท้อนถึงศิลปวัฒนธรรมและเอกลักษณ์ความเป็นไทย
และเน้นให้บริการที่เปี่ยมด้วยเสน่ห์ไทยยิ่งขึ้น พร้อมกันนี้ ยังเปิดบริการห้องรับรองผู้โดยสารชั้นธุรกิจ
(Royal Executive Class Lounge) ในสถานีภูมิภาคอีก 4 แห่ง คือ ขอนแก่น อุบลราชธานี
สุราษฎร์ธานี และพิษณุโลก
รวมทั้งสนับสนุนให้พนักงานสถานีภูมิภาคแต่งกายด้วยชุดท้องถิ่นในวันศุกร์และวันสำคัญตามเทศกาลต่างๆ
อีกด้วย

บริษัทฯ ยังได้ยกระดับการบริการให้มีความทันสมัยได้มาตรฐานสากล
เพื่อให้ผู้โดยสารได้รับความสะดวกสบาย รวดเร็ว และประหยัดเวลา ด้วยการเพิ่ม Seat Map
ในระบบการบริการอัตโนมัติ e-Ticket และ e-Check-in
เพื่อให้ผู้โดยสารที่เดินทางภายในประเทศแบบไม่มีสัมภาระสามารถเลือกที่นั่งได้ตามต้องการ
และสามารถตรวจรับบัตรโดยสารได้ด้วยตนเอง (Self Service Check-in) ซึ่งบริษัทฯ
ได้จัดตกแต่งบริเวณที่ให้บริการอัตโนมัติในรูปแบบ IT Corner
พร้อมจัดพนักงานประจำจุดบริการคอยให้คำแนะนำตลอดเวลา รวมทั้งให้บริการ Return Flight
Check-in
เพื่อลดความแออัดที่เคาน์เตอร์ตรวจรับบัตรโดยสารแก่ผู้โดยสารภายในประเทศที่ไม่มีสัมภาระ

ยิ่งไปกว่านั้น บริษัทฯ ยังได้ดำเนินการปรับปรุงรูปแบบของงานติดตามสัมภาระผู้โดยสาร (Lost &
Found) โดยจัดตั้งศูนย์แจ้งข้อมูลในการติดตามสัมภาระ (Call Back System)
สำหรับเที่ยวบินในประเทศและต่างประเทศ เพื่อให้ผู้โดยสารได้รับทราบข้อมูลการติดตามเป็นระยะ
ทั้งยังจัดตั้งทีมงานคอยดูแลสายการบินลูกค้า พัฒนา และนำระบบ Common Language Facility
(CLF) ที่เชื่อมโยงระบบทำงานของสายการบินลูกค้าเข้ากับระบบของการบินไทย
และมีแผนงานที่จะให้บริการ Check-In ผ่านระบบ SMS ภายในเดือนธันวาคม 2547
ซึ่งการพัฒนาปรับปรุงการดำเนินงานดังกล่าว
ไม่เพียงเพิ่มความสะดวกสบายรวดเร็วแก่ผู้โดยสารเท่านั้น หากยังเป็นผลให้บริษัทฯ
ได้รับการรับรองมาตรฐาน AHM 804 จากสมาคมการขนส่งทางอากาศระหว่างประเทศ
(International Air Transport Association-IATA)
ซึ่งเป็นระบบรับรองคุณภาพการบริการภาคพื้นที่ได้รับการยอมรับจากทั่วโลกอีกด้วย

บริษัทฯ ให้ความสำคัญในการพัฒนาและยกระดับบริการของพนักงานทุกจุด ด้วยการจัดโครงการ
Multi Task หมุนเวียนพนักงานบริการภาคพื้นให้สามารถปฏิบัติงานทดแทนกันได้
เพื่อเพิ่มทักษะการทำงานอย่างมืออาชีพ จัดโครงการ Service Excellent Campaign
เพื่อเสริมสร้างขวัญและกำลังใจ ด้วยการคัดเลือกและมอบรางวัลแก่พนักงานที่มีผลงานดีเด่น
รวมไปถึงการจัดหลักสูตรพัฒนาศักยภาพของพนักงานอย่างต่อเนื่อง
เพื่อเพิ่มขีดความสามารถในการปฏิบัติงานให้มีประสิทธิภาพรองรับการเจริญเติบโตของธุรกิจการบริการด้านการบิน
และเตรียมความพร้อมสำหรับการดำเนินงานที่สนามบินสุวรรณภูมิในอนาคตอันใกล้

บริการลานจอดและอุปกรณ์ภาคพื้น

ด้วยศักยภาพการให้บริการลานจอดและอุปกรณ์ภาคพื้นในปี 2547 ที่ประสบความสำเร็จอย่างสูง
บริษัทฯ สามารถเพิ่มรายได้จากสายการบินลูกค้าที่ท่าอากาศยานกรุงเทพ
ด้วยการให้บริการเที่ยวบินลูกค้าเพิ่มขึ้นถึงร้อยละ 31 โดยสามารถทำรายได้เพิ่มขึ้น 167 ล้านบาท
หรือเพิ่มขึ้นร้อยละ 17.9 ได้แสดงถึงประสิทธิภาพการดำเนินงานที่เป็นเลิศด้านบริการ
เปี่ยมด้วยคุณภาพ ความปลอดภัยและตรงต่อเวลา สามารถสร้างความพอใจสูงสุดแก่ลูกค้า
จนได้รับความไว้วางใจเพิ่มขึ้นจากลูกค้าที่เป็นสายการบินใหม่ และลูกค้าที่ใช้บริการคู่แข่ง

เนื่องจากบริษัทฯ ได้ยกระดับมาตรฐานการบริการแก่ลูกค้า
โดยปรับปรุงคุณภาพอุปกรณ์บริการภาคพื้นให้มีความทันสมัยได้มาตรฐานอยู่เสมอ และในช่วง 2
ปีที่ผ่านมา บริษัทฯ ได้รับมอบอุปกรณ์ที่ใช้ในการบริการลานจอดมูลค่ากว่า 700 ล้านบาท เช่น
อุปกรณ์ขนถ่ายสัมภาระขึ้น-ลงอากาศยาน (Container Pallet Loader)
รถบริการผู้โดยสารในลานจอด (Passenger Bus) รถขนถ่ายสัมภาระ (Cargo Transporter)
รถบันได (Passenger Step) รถบริการทำความเย็น (Air Condition Unit) ทำให้บริษัทฯ
สามารถรักษาระดับการบริการที่ได้มาตรฐานเช่นเดียวกับผู้ให้บริการชั้นนำของโลก

ขณะเดียวกัน บริษัทฯ ได้ปรับปรุงการบริหารงานและโครงสร้างองค์กรใหม่
โดยเพิ่มหน่วยงานที่จำเป็นต่อการดำเนินงานเชิงธุรกิจ เช่น หน่วยงานด้านการตลาด
หน่วยงานรักษามาตรฐานบริการ หน่วยงานด้านการเงิน
ซึ่งจะเป็นส่วนสำคัญในการเพิ่มประสิทธิภาพการให้บริการลูกค้า
สร้างความแข็งแกร่งให้กับการแข่งขันมากขึ้น และเพื่อรองรับนโยบายการตลาดเชิงรุก
ช่วงชิงสายการบินลูกค้าจากคู่แข่งรายเดิมที่ไม่ได้รับสิทธิในการดำเนินการที่ท่าอากาศยานสุวรรณภูมิ
บริษัทฯ ได้ปรับกลยุทธ์ด้านราคา มาตรฐานการบริการ คุณภาพของอุปกรณ์
และรุกตลาดด้วยการขายบริการเป็นแพ็คเกจ ทั้งบริการลูกค้าภาคพื้น
บริการพาณิชย์สินค้าและไปรษณียภัณฑ์ และบริการซ่อมบำรุงอากาศยาน
ไปยังกลุ่มลูกค้าที่เป็นสายการบินพันธมิตร กลุ่มลูกค้าต่างตอบแทนและกลุ่มลูกค้ารายใหม่
ด้วยศักยภาพการดำเนินงานดังกล่าว ทำให้มั่นใจได้ว่า
การให้บริการลานจอดและอุปกรณ์ภาคพื้นของบริษัทฯ จะสามารถสร้างรายได้ มีอัตราการเติบโตที่ดี
บนมาตรฐานการบริการที่เป็นเลิศในปีต่อๆ ไป

การบริการคลังสินค้า

ด้านการให้บริการคลังสินค้า บริษัทฯ ได้ปรับปรุงการให้บริการคลังสินค้าที่ท่าอากาศยานกรุงเทพ
โดยแยกเป็นคลังสินค้าสำหรับสายการบินลูกค้า และคลังสินค้าการบินไทยและพันธมิตร
ทำให้การดูแลและให้บริการแก่ลูกค้าใกล้ชิดยิ่งขึ้น
พร้อมกับเตรียมการรองรับการย้ายฐานปฏิบัติการไปยังท่าอากาศยานสุวรรณภูมิในปี 2548
โดยดำเนินการด้านการก่อสร้าง การจัดเตรียมอุปกรณ์ที่ใช้ในการขนถ่ายและจัดเก็บสินค้า
การจัดเตรียมระบบสารสนเทศสำหรับรองรับเขตปลอดอากร เตรียมการด้านฝึกอบรมพนักงาน
และจัดเตรียมแผนการโยกย้ายพนักงานและอุปกรณ์ต่างๆ
รวมไปถึงการจัดทำแผนสำรองในการย้ายฐานด้วยเช่นกัน

ครัวการบิน

เพื่อสนับสนุนภารกิจหลักในการก้าวสู่การเป็นสายการบินชั้นนำของโลก บริษัทฯ
ได้เร่งพัฒนามาตรฐานและขีดความสามารถของครัวการบินในการรองรับการขยายตัวของธุรกิจ
จนประสบความสำเร็จอย่างสูง โดยในปี 2547 ครัวการบินสามารถสร้างรายได้มากกว่า 5,420
ล้านบาท สูงกว่าปี 2546 ถึง 863 ล้านบาท หรือร้อยละ 19
จากการดำเนินธุรกิจให้บริการอาหารสำหรับผู้โดยสารบนเครื่องบินของสายการบินไทยและสายการบินลูกค้าอีกกว่า
40 สายการบิน รวมทั้งธุรกิจภัตตาคารและสแนคบาร์ ที่ท่าอากาศยานกรุงเทพ เชียงใหม่ ภูเก็ต
การให้บริการรับจัดเลี้ยงทั้งในและนอกสถานที่ ร้านเบเกอรี่ Puff & Pie ในกรุงเทพฯ เชียงใหม่
ภูเก็ต รวม 31 สาขา ด้วยศักยภาพในการผลิตอาหารทั้งสิ้นเฉลี่ยสูงถึง 75,000 ชุดต่อวัน
หรือมากกว่า 27 ล้านชุดต่อปี

ครัวการบินไม่เพียงสร้างความสำเร็จด้านรายได้และผลกำไรให้แก่บริษัทฯ ได้เกินคาดหมาย
หากยังสร้างคุณค่าให้แก่บริษัทฯ ด้วยการสร้างชื่อเสียงและภาพลักษณ์ที่ดี
โดยฝ่ายครัวการบินมักจะได้รับความไว้วางใจและความเชื่อถือจากลูกค้า
มอบหมายให้เป็นผู้รับผิดชอบการจัดเลี้ยงในงานระดับชาติต่างๆ อาทิ งาน APEC Gala Dinner
งานประชุมคณะรัฐมนตรีสัญจร งานประชุมเอดส์นานาชาติ งาน The Fifth Princess
Chulabhorn International Science Congress Gala Dinner และ Farewell
Buffet Dinner งาน Thailand’s Premier Annual International Sports Event
และงาน UCIP World Congress เป็นต้น

เพื่อให้เกิดการพัฒนาด้านคุณภาพอย่างต่อเนื่อง ทั้งยังเป็นการเพิ่มประสิทธิภาพในการดำเนินงาน
บริษัทฯ ได้นำระบบบริหารคุณภาพ สุขลักษณะ และความปลอดภัยของอาหารเชิงบูรณาการ หรือระบบ
QHS (Quality Hygiene Safety) การพัฒนาการบริหารคุณภาพ Hygiene
การพัฒนาสุขลักษณะของสถานที่ บุคลากร และความปลอดภัยของอาหาร
เป็นการประยุกต์ระบบมาตรฐานสากล ISO 9001 มาตรฐาน GMP และมาตรฐาน HACCP
ร่วมกันแบบบูรณาการ เพื่อกระตุ้นให้ทุกส่วนงานปรับปรุงขั้นตอนการทำงานอย่างต่อเนื่อง
อันจะเป็นส่วนสำคัญในการเสริมสร้างความเชื่อมั่น ความประทับใจสูงสุดด้านอาหารให้แก่ลูกค้า
รวมถึงการนำระบบ Six Sigma มาช่วยวิเคราะห์การทำงานเพื่อเพิ่มผลผลิต
และลดค่าใช้จ่ายของหน่วยงาน

นอกเหนือจากการพัฒนาครัวการบินในด้านต่างๆ ดังกล่าวข้างต้น บริษัทฯ
ยังเล็งเห็นและให้ความสำคัญในการสนับสนุนและส่งเสริมนโยบายของรัฐบาล
ด้วยการให้ความร่วมมือในโครงการครัวไทยสู่โลกอย่างเต็มที่ เช่น
เข้าร่วมการจัดกิจกรรมเพื่อเผยแพร่และจัดจำหน่ายอาหารไทยในงานแสดงนิทรรศการพืชสวนนานาชาติ
(Pacific Flora 2004) ที่เมืองชิสุโอกะ ประเทศญี่ปุ่น
การสาธิตและจัดแสดงอาหารไทยในพิธีเปิดเทศกาลอาหารและผลไม้ไทย ณ กรุงธากา
สาธารณรัฐประชาชนบังกลาเทศ
และร่วมมือกับกระทรวงทรัพยากรและสิ่งแวดล้อมเพื่อจัดแสดงและจำหน่ายอาหารไทยในงาน EXPO
2005 AICHI ประเทศญี่ปุ่น เป็นต้น

การบริการซ่อมบำรุงอากาศยาน

บนแนวทางสู่เป้าหมายของการเป็นแหล่งซ่อมอากาศยานระดับโลกที่ลูกค้าเลือกเป็นอันดับแรก บริษัทฯ
จึงมุ่งพัฒนาบริการซ่อมบำรุงให้มีขีดความสามารถในการสร้างความปลอดภัยสูงสุดแก่ผู้โดยสาร
ลดค่าใช้จ่ายในการจ้างบริการซ่อมบำรุงในต่างประเทศ
เพิ่มรายได้ให้กับองค์กรด้วยการให้บริการสายการบินลูกค้าได้อย่างมีประสิทธิภาพมากขึ้น
และสอดคล้องกับแผนการเพิ่มจำนวนเครื่องบินของการบินไทยตลอดจนรองรับการเปิดให้บริการที่ท่าอากายานสุวรรณภูมิ

ปัจจุบัน บริษัทฯ สามารถให้บริการซ่อมบำรุงอากาศยาน
ภายใต้ขีดความสามารถของศูนย์ซ่อมบำรุงที่ท่าอากาศยานกรุงเทพ และศูนย์ซ่อมอากาศยานแห่งที่ 2
ที่อู่ตะเภา ซึ่งสามารถใช้บริการซ่อมบำรุงขั้นลานจอด (Line/Light Maintenance)
และซ่อมบำรุงขั้นโรงงาน (Overhaul) ตามมาตรฐานสากล
โดยได้รับการรับรองจากองค์การขนส่งทางอากาศในประเทศและต่างประเทศ
เฉพาะอย่างยิ่งองค์การร่วมเพื่อบริหารการบินแห่งยุโรป (Joint Aviation Authority-JAA)
และองค์การบริหารการบินแห่งสหรัฐอเมริกา (Federal Aviation Administration-FAA)

โดยในปี 2547 ได้ทำการซ่อมบำรุงเครื่องบินขั้นลานจอดแก่ฝูงบินของบริษัทฯ ทั้ง 83 ลำ 38,955
ครั้ง และสายการบินอื่นที่แวะพักที่ท่าอากาศยานกรุงเทพ 28,909 ครั้ง
รวมทั้งให้บริการซ่อมบำรุงระดับ A-Check จำนวน 561 ครั้ง
สำหรับการให้บริการซ่อมบำรุงขั้นโรงงานโครงสร้างลำตัวเครื่องบิน (Airframe Overhaul)
ของบริษัทฯ ระดับ C-Check 34 ครั้ง D-Check 15 ครั้ง และเครื่องบินของลูกค้า 9 ลำ
ทำการซ่อมใหญ่เครื่องยนต์เครื่องบินของบริษัทฯ 90 เครื่อง และเครื่องบินของลูกค้า 17 เครื่อง
รวมทั้งทำการปรับปรุงเก้าอี้ผู้โดยสารเครื่องบินแบบโบอิ้ง 777-300 จำนวน 2 ลำ
และจะดำเนินการเพิ่มอีก 4 ลำ ในปี 2548 นี้

และเพื่อให้สอดคล้องกับแผนการจัดหาเครื่องบินประจำการในฝูงบินของบริษัทฯ ระหว่างปี
2546-2553 ซึ่งจะมีการเพิ่มจำนวนเครื่องบินใหม่ทั้งสิ้น 24 ลำ โดยใน 2 ปีแรก คือ ปี 2546
ได้มีการรับมอบเครื่องบินแบบโบอิ้ง 747-400 จำนวน 2 ลำ และในปี 2547
จะรับมอบเครื่องบินแบบใหม่ คือ เครื่องบินแบบแอร์บัส A340-500 และ A340-600 เพิ่มขึ้นแบบละ
2 ลำ รวมเป็น 87 ลำ และจะทยอยรับมอบเครื่องบินรุ่นดังกล่าวในปีถัดไปอีก 6 ลำ บริษัทฯ
จึงเตรียมความพร้อมรองรับการซ่อมบำรุงที่เพิ่มขึ้น ทั้งทางด้านการวางแผนกำลังคน (Man Power
Planning) และการจัดเตรียมเครื่องมือและอุปกรณ์ในการซ่อมบำรุง

ทางด้านกำลังคน เพื่อให้รองรับแผนการเพิ่มเครื่องบินประจำการ
การเปิดศูนย์ซ่อมบำรุงอากาศยานแห่งใหม่ที่ท่าอากาศยานสุวรรณภูมิ
และทดแทนพนักงานเกษียณอายุที่มีจำนวนสูงถึง 229 คน ในอีก 5 ปีข้างหน้า
ดำเนินไปอย่างมีประสิทธิภาพ บริษัทฯ จึงได้ขยายอัตรากำลังคนเพิ่มขึ้นอีก 600 คน จากเดิม
4,154 คน ทั้งยังเร่งจัดฝึกอบรมความรู้และทักษะในการซ่อมบำรุงอากาศยานแก่พนักงานช่างใหม่
เพื่อให้มีขีดความสามารถในการปฏิบัติงานที่เหมาะสมกับหน่วยงานและได้มาตรฐานสากล

ทางด้านการจัดการเตรียมเครื่องมือและอุปกรณ์ในการซ่อมบำรุงอากาศยาน บริษัทฯ
ได้จัดเตรียมงบประมาณและดำเนินการจัดซื้อเครื่องมือและอุปกรณ์ในการซ่อมบำรุงขั้นลานจอด
(Line/Light Maintenance) ที่จำเป็นในปี 2546 เป็นเงิน 39 ล้านบาท และในปี 2547
เป็นเงิน 115.5 ล้านบาท ทั้งนี้ก็เพื่อให้ทันกับการปฏิบัติงานซ่อมบำรุงเครื่องบินแบบแอร์บัส
A340-500 และ A340-600 ที่จะเข้าประจำการในปีหน้า

สำหรับการเตรียมการก่อสร้างศูนย์ซ่อมบำรุงอากาศยานแห่งใหม่
ให้ใช้งานได้ทันตามกำหนดการเปิดใช้บริการท่าอากาศยานสุวรรณภูมินั้น บริษัทฯ
ได้จัดตั้งสำนักงานบริหารโครงการศูนย์ซ่อมบำรุงอากาศยานที่ท่าอากาศยานสุวรรณภูมิขึ้น
เพื่อประสานงานโครงการอย่างใกล้ชิด เนื่องจากมีการก่อสร้างโรงซ่อมเครื่องบินขนาดใหญ่
ที่มีศักยภาพในการให้บริการซ่อมบำรุงเครื่องบินแบบแอร์บัส A380
หรือเครื่องบินขนาดรองพร้อมกันหลายลำ
ซึ่งจำเป็นต้องมีการทดสอบแบบจำลองในอุโมงค์เพื่อยืนยันความปลอดภัยของตัวอาคาร

บริษัทฯ ยังได้จัดทำแผนกลยุทธ์ลดต้นทุนและค่าใช้จ่าย
ที่มุ่งเน้นพัฒนาและปรับปรุงการปฏิบัติงานของฝ่ายช่างอย่างมีประสิทธิภาพ โดยทำสัญญากับ GE
Engine Services Distribution, L.L.G. (GEESD) และ MRAS (Asia) Ltd. (MRAS)
เมื่อวันที่ 4 สิงหาคม 2547 จัดตั้งคลังพัสดุ (On-Site Warehouse)
สำหรับเก็บชิ้นส่วนเครื่องยนต์แบบ CF6-80C2 ที่ศูนย์ซ่อมบำรุงอากาศยานกรุงเทพ
ทำให้สามารถประหยัดเงินลงทุนในการซื้อพัสดุ (Spare Part) มาเป็นพัสดุคงคลังเป็นเงิน 57.5
ล้านบาทต่อปี รวมทั้งช่วยประหยัดค่าขนส่งพัสดุในการสั่งซื้อพัสดุ ซึ่งจะเป็นการลดภาระบริษัทฯ
ทั้งในส่วนเงินลงทุนและค่าใช้จ่าย
ตลอดจนเป็นส่วนสำคัญในการปรับปรุงระยะเวลาในการซ่อมบำรุงเครื่องยนต์ให้สามารถแข่งขันได้ดียิ่งขึ้น

ในส่วนของการดำเนินงาน บริษัทฯ ยึดหลักมาตรฐานความปลอดภัยด้านขนส่งทางอากาศ สิ่งแวดล้อม
และความปลอดภัยของพนักงานเป็นปัจจัยสูงสุด
โดยพยายามปรับปรุงและยกระดับมาตรฐานคุณภาพอย่างสม่ำเสมอ
จนได้รับการรับรองมาตรฐานการบริหารงานด้านคุณภาพ ISO 9001:2000
และผ่านการตรวจประเมินเพื่อต่ออายุการรับรองมาตรฐานการจัดการสิ่งแวดล้อม ISO
14001:1996 ควบคู่ไปกับการจัดโครงการรณรงค์เสริมสร้างความปลอดภัยในการทำงาน
และเพื่อพัฒนาและปรับปรุงการปฏิบัติงานของฝ่ายช่างให้มีประสิทธิภาพ บริษัทฯ ได้ดำเนินโครงการ
Six Sigma อย่างต่อเนื่อง เป็นผลให้ปี 2547 สามารถลดค่าใช้จ่ายและเงินลงทุนรวม 500.96
ล้านบาท สำหรับผลงานที่โดดเด่น เช่น การเพิ่มขีดความสามารถการซ่อมชิ้นส่วนเครื่องยนต์แบบ
CF6-80C2 คือ NO.1 และ NO.3 Bearing Stationary Air/Oil Seal
ด้วยการคิดค้นประดิษฐ์เครื่องมือพิเศษเรียกว่า Pizza Tool
และนำมาใช้งานร่วมกับเตาอบที่มีใช้งานในปัจจุบัน ทำให้ไม่ต้องลงทุนซื้อเตาอบพิเศษขนาดใหญ่
(Autoclave) และสำรองชิ้นส่วนอะไหล่จากการซ่อมชิ้นส่วนเอง
ทั้งยังประหยัดค่าใช้จ่ายจากการส่งซ่อมต่างประเทศ
มีผลให้ลดระยะเวลาการซ่อมชิ้นส่วนเหล่านี้ลงจาก 37 วัน เป็น 10 วัน
ซึ่งเครื่องมือดังกล่าวได้รับการรับรองจากบริษัทผู้ผลิตเครื่องยนต์ General Electric
และได้รับการจดสิทธิบัตรทรัพย์สินทางปัญญาเป็นครั้งแรกของการบินไทย
นับเป็นอีกความสำเร็จที่น่าภาคภูมิใจ
แสดงถึงความมุ่งมั่นของพนักงานในการพยายามช่วยลดต้นทุนการซ่อมบำรุงด้วยการนำความรู้ความสามารถและเทคโนโลยีการซ่อมบำรุงมาใช้งานได้เป็นอย่างดี

3.1.3 กิจการที่สนับสนุนการขนส่ง

กิจการที่สนับสนุนการขนส่งประกอบด้วย บริการอำนวยการบิน
การจำหน่ายสินค้าปลอดภาษีบนเครื่องบิน และการจำหน่ายสินค้าที่ระลึก

การให้บริการอำนวยการบิน เป็นการให้บริการข้อมูลเกี่ยวกับรายละเอียดเส้นทางบิน ลักษณะอากาศ
เพื่อให้เครื่องบินสามารถไปถึงที่หมายได้อย่างปลอดภัยแก่เที่ยวบินของบริษัทฯ และสายการบินลูกค้า
มีรายได้ในปีการเงิน 2547 เท่ากับ 35.82 ล้านบาท

การจำหน่ายสินค้าปลอดภาษีบนเครื่องบิน บริษัทฯ ได้ทำสัญญากับบริษัท Traveler Corporation
of Japan เป็นผู้จำหน่ายสินค้าปลอดภาษีบนเครื่องบินตั้งแต่วันที่ 1 ธันวาคม 2545
มีรายได้ในรูปส่วนแบ่ง 99.67 ล้านบาท

การจำหน่ายสินค้าที่ระลึก บริษัทฯ
ได้ดำเนินการเปิดร้านจำหน่ายสินค้าที่ระลึกที่สำนักงานใหญ่และได้ขยายร้านจำหน่ายสินค้าที่ระลึกเพิ่มขึ้น
2 สาขา ในปี 2546 คือที่สำนักงานสาขาสีลมและหลานหลวง มีรายได้ในปีการเงิน เท่ากับ 15.06
ล้านบาท

3.2 การตลาดและภาวะการแข่งขัน

3.2.1 กลยุทธ์การตลาด

เพื่อให้สอดคล้องกับเป้าหมายขององค์กร ในปีนี้บริษัทฯ จึงได้วางกลยุทธ์การตลาดในเชิงรุกทุกด้าน
ทั้งการขยายตลาดสู่กลุ่มเป้าหมาย และตลาดใหม่ๆ ที่มีศักยภาพ สามารถเพิ่มรายได้ให้กับบริษัทฯ
การพัฒนาเครือข่ายการบินให้สอดคล้องกับความต้องการของลูกค้า
และปรับปรุงการบริการให้ทันสมัยสะดวกรวดเร็ว
ตลอดจนพัฒนาระบบการขายและปรับกลยุทธ์ส่งเสริมการตลาดที่เท่าทันกับสภาวะการแข่งขันในธุรกิจการบินปัจจุบัน

ในการนี้ บริษัทฯ มุ่งขยายเครือข่ายให้ครอบคลุมกว้างขวางมากขึ้น
เพื่อรองรับความต้องการของลูกค้า
และสอดคล้องกับการส่งเสริมให้ประเทศไทยเป็นศูนย์กลางการบินของเอเชีย
โดยขยายความร่วมมือกับพันธมิตรการบิน
เพื่อขยายจุดบินและเส้นทางบินที่มีปริมาณความต้องการเดินทางสูง ด้วยการใช้รหัสร่วม
(Code-Sharing) กับสายการบินต่างๆ เช่น สแปนแอร์ แอร์อินเดีย แอโรสวิทแอร์ไลน์ และไชนา
แอร์ไลน์ ขณะเดียวกัน บริษัทฯ ยังสนับสนุนการดำเนินงานของสายการบินภายในประเทศ
ด้วยการทำการตกลงส่วนแบ่งราคาพิเศษ (Special Prorate Agreement)
กับสายการบินแอร์อันดามัน พีบีแอร์ และภูเก็ตแอร์
ซึ่งจะเป็นผลให้การสร้างเครือข่ายการบินภายในประเทศโดยรวมมีความเข้มแข็ง
และก่อให้เกิดประโยชน์ต่อบริษัทฯ
ในด้านการเชื่อมต่อเที่ยวบินและนำผู้โดยสารเข้ามาส่งต่อให้กับเครือข่ายการบินในประเทศมากยิ่งขึ้น

พร้อมกันนั้นบริษัทฯ
ได้ตอบสนองนโยบายของรัฐบาลในการพัฒนาจังหวัดเชียงใหม่ให้เป็นศูนย์กลางการบินภาคเหนือ
โดยร่วมสนับสนุนการจัดกิจกรรมต่อเนื่อง
“โครงการเชียงใหม่ศูนย์กลางการศึกษานานาชาติทางภาคเหนือ”
และจัดสัมมนาเชิงปฏิบัติการเสริมสร้างความเข้าใจและความร่วมมือระหว่างสถาบันการศึกษาในเขตจังหวัดเชียงใหม่และใกล้เคียง
รวมทั้งร่วมจัดกิจกรรมต่อเนื่องในโครงการ “เชียงใหม่ศูนย์กลางการแพทย์ภาคเหนือ”
กระตุ้นให้กลุ่มเป้าหมายในประเทศใกล้เคียงเดินทางเข้ามารับการรักษาและใช้บริการทางการแพทย์

ด้วยคำนึงถึงความสำคัญในการสร้างความพึงพอใจสูงสุดแก่ลูกค้า บริษัทฯ ได้ดำเนินกลยุทธ์การตลาด
โดยนำเสนอบริการและจัดกิจกรรมส่งเสริมการตลาดหลากหลายรูปแบบ
เพื่อตอบสนองความต้องการของลูกค้า และจูงใจให้กลับมาใช้บริการอีก
อันจะเป็นผลดีต่อการรักษาฐานลูกค้าในระยะยาว
และหนึ่งในกิจกรรมส่งเสริมการตลาดที่ประสบความสำเร็จอย่างสูง สร้างความภาคภูมิใจแก่บริษัทฯ
มาตลอดคือ รายการสะสมไมล์ (Royal Orchid Plus) ซึ่งในปีที่ผ่านมาได้รับรางวัล Freddie
Award ด้านการให้บริการยอดเยี่ยม (Best Customer Service) อันดับ 1 และ 2 ตั้งแต่ปี
2542-2546 ติดต่อกันถึง 5 ปี

นอกจากนี้ ได้นำเทคโนโลยีมาช่วยอำนวยความสะดวกสบายและรวดเร็วในการให้บริการผู้โดยสาร
เพิ่มช่องทางการตลาด และสร้างขีดความสามารถในการแข่งขัน ไม่ว่าจะเป็นการพัฒนาระบบ
e-Ticketing ให้รองรับได้ถึง 16 เที่ยวบิน
และยืดหยุ่นให้ตัวแทนขายในต่างประเทศที่ไม่ได้ใช้ระบบออกบัตรโดยสารของบริษัทฯ
รวมถึงการพัฒนาระบบสำรองที่นั่ง (Advance Seat Reservation)
เพื่อให้ผู้โดยสารสามารถสำรองที่นั่งโดยระบุเลขที่นั่ง รวมทั้งระบบ Inventory Reservation
และ Check-in เพื่อรองรับ Super Economy Class และ Super Business Class
ในเส้นทางโคเปนเฮเกนและสตอคโฮมส์ ตลอดจนพัฒนาระบบ e-Payment กับธนาคารไทยพาณิชย์
จำกัด (มหาชน) ในการหักโอนเงินผู้โดยสารจากบัตรเครดิตเข้าสู่ระบบบัญชีของบริษัทฯ
สำหรับบริการ Online ต่างๆ ผ่าน website : www.Thaiairways.com

บริษัทฯ ได้นำระบบบริหารรายได้ (Revenue Management System-RMS)
มาใช้ประกอบในการสำรองที่นั่ง ซึ่งสามารถเพิ่มรายได้ให้กับบริษัทฯ มากขึ้นถึงร้อยละ 8
เมื่อเทียบกับปีที่ผ่านมา โดยในระยะแรก (Phase 1) มีการใช้ระบบ Reporting System
เพื่อบริหารจัดการข้อมูล และจัดทำรายงานอย่างมีประสิทธิภาพ ซึ่งจะช่วยให้การวิเคราะห์
การตัดสินใจ และการวางแผนกลยุทธ์ในการบริหารการขายเป็นไปในทิศทางที่ถูกต้อง
รวดเร็วทันต่อการเปลี่ยนแปลงของสถานการณ์โลกและคู่แข่ง ในระยะต่อไป (Phase 2)
จะพิจารณาดำเนินโครงการ RMS แบบ Origin and Destination เพื่อเพิ่มศักยภาพในการ
Forecast Demand และทำ Optimization ในลักษณะเครือข่าย
ซึ่งจะทำให้รายได้โดยรวมเพิ่มขึ้นมากกว่าเดิม เนื่องจากเป็นระบบอัตโนมัติที่ทำงานตลอด 24
ชั่วโมง และสามารถปรับเปลี่ยนการขายให้เหมาะสมกับการเปลี่ยนแปลงในตลาดได้ตลอดเวลา

การดำเนินนโยบายพันธมิตรทางการบินเพื่อให้เกิดประโยชน์สูงสุด

บริษัทฯ มีความมุ่งมั่นที่จะดำรงสถานภาพการเป็นสมาชิกกลุ่มพันธมิตรการบินชั้นนำของโลก
ซึ่งจะส่งผลให้บริษัทฯ สามารถขยายเครือข่ายการบินและขอบข่ายการตลาด รักษาลูกค้าประจำ
ทำให้บริษัทฯ มีชื่อเสียงเป็นที่รู้จักในตลาดโลก
และก่อให้เกิดความร่วมมือและการขยายตัวของธุรกิจทั้งในระดับภูมิภาคและในระดับโลก

การปรับปรุงประสิทธิภาพในการดำเนินงาน

บริษัทฯ ได้มีกลยุทธ์เพื่อที่จะปรับปรุงประสิทธิภาพในการดำเนินงาน
เพื่อเป็นการเพิ่มรายได้และควบคุมค่าใช้จ่าย โดยมีแนวทางดังต่อไปนี้

การปฏิบัติการบิน

ภารกิจหลักอีกประการที่บริษัทฯ มุ่งมั่นตลอดระยะเวลาดำเนินงานที่ผ่านมา คือ
การนำผู้โดยสารและพัสดุภัณฑ์สู่จุดหมายปลายทางอย่างปลอดภัยและตรงเวลา บริษัทฯ
จึงให้ความสำคัญกับการปฏิบัติการการบินที่มีประสิทธิภาพ ปลอดจากอุบัติเหตุ
มีคุณภาพตามมาตรฐานสากล
และสามารถจัดหาบุคลากรการบินที่พอเพียงกับการขยายเครือข่ายและเส้นทางบินของบริษัทฯ
รวมทั้งรักษาคุณภาพการฝึกอบรมบุคลากรการบินให้เป็นไปตามมาตรฐานของ Department of
Civil Aviation-DCA International Civil Aviation Organization-ICAO Joint
Aviation Authority-JAA Federal Aviation Administration-FAA IOSA Standard
และ IATA Operational Safety Audit

เพื่อความสำเร็จของการปฏิบัติการการบินอย่างต่อเนื่อง ปีนี้บริษัทฯ
ได้ปรับปรุงกระบวนการดำเนินงานและพัฒนาเทคโนโลยีสารสนเทศที่เกี่ยวข้อง
ด้วยการปรับปรุงขอบข่ายเพิ่มประสิทธิภาพการบริหารงาน
ปรับปรุงข้อบังคับและลดขั้นตอนดำเนินงานที่ไม่จำเป็น รวมทั้งพัฒนาระบบสารสนเทศให้มีความทันสมัย
ทั้งยังสามารถสรรหานักบินมารองรับการขยายเส้นทางบินที่เพิ่มขึ้น ซึ่งบริษัทฯ
มีเป้าหมายที่จะเพิ่มช่องทางการรับสมัครนักบิน
เพื่อให้มีจำนวนผู้สมัครมากขึ้นโดยกำหนดกลยุทธ์การประชาสัมพันธ์ แนะแนวอาชีพนักบิน (Pilot
Career Path) รวมทั้งสนับสนุนโครงการนักบินเอื้ออาทรของรัฐบาล
และจัดเตรียมแผนงานยืมตัวนักบินจากกองทัพอากาศ
เพื่อให้การจัดหานักบินเพียงพอกับความต้องการต่อไป

บริษัทฯ ยังสนับสนุนการปฏิบัติการการบินที่มีความปลอดภัยและตรงต่อเวลา
ด้วยการจัดให้มีการฝึกและตรวจสอบนักบินเป็นประจำทุก 6 เดือน (Periodic Flight
Training)
เสริมสร้างความมั่นใจในการปฏิบัติการการบินกรณีฉุกเฉินอย่างถูกต้องและมีประสิทธิภาพ
รวมทั้งได้กำหนดกลยุทธ์การติดตามและประเมินผลการปฏิบัติการการบิน โดยใช้ตัววัดเป็น Flight
Safety Index-FSI และ Performance Safety Index-PSI
ที่แสดงแนวโน้มการปฏิบัติการการบินตามข้อกำหนดที่ระบุไว้ใน Flight Operations
Manual-FOM

ขณะเดียวกัน บริษัทฯ ได้มุ่งปรับปรุงกระบวนการดำเนินงานในส่วนของ Flight Simulator
ด้วยการพัฒนาบุคลากร ปรับปรุงขั้นตอนการทำงาน และการบริหารงานให้มีประสิทธิภาพ
สามารถรักษาระดับและปรับปรุง Average Simulator Reliability ตลอดจนรักษาคุณภาพ
Simulator ให้ได้รับการรับรองตามมาตรฐาน
พร้อมกับเพิ่มศักยภาพการส่งมอบนักบินตามจำนวนที่ต้องการในเวลาที่กำหนด ด้วยการนำ
e-Learning มาช่วยฝึกนักบินเพิ่มเติมจากการฝึกใน Flight Simulator
และการเรียนในห้องเรียนฝึกบินจริง พร้อมทั้งมีการพัฒนา Computer Based Training หรือ
CBT Work Station ไปพร้อมกันอีกด้วย

บริษัทฯ ได้ส่งเสริมให้เกิดการใช้ประโยชน์จากทรัพยากรที่มีอยู่ สนับสนุนให้เกิดการควบคุมค่าใช้จ่าย
และเพิ่มรายได้ โดยให้เช่าบริการการใช้อุปกรณ์ด้านการฝึกบิน และ Flight Simulator Time
ที่เหลือแก่สายการบินลูกค้า รวมทั้งปรับกลยุทธ์เพื่อรักษาฐานลูกค้าที่ใช้ Simulator ทั้ง 22
สายการบิน และนำระบบ Automatic Crew Management System
มาใช้ควบคุมค่าใช้จ่ายของนักบินและลูกเรือในส่วนของ Route Expenses อย่างมีประสิทธิภาพ

การบริการลูกค้า

การบริการลูกค้าเป็นหัวใจสำคัญของธุรกิจการบินที่บริษัทฯ ได้พัฒนามาโดยตลอดนั้น
ได้รับการปรับปรุงภายใต้นโยบายที่มุ่งมั่นสร้างสรรค์การบริการที่เป็นเลิศ
นำความพึงพอใจสูงสุดแก่ผู้โดยสาร ซึ่งสอดคล้องกับเป้าหมายและกลยุทธ์ของบริษัทฯ
ที่เน้นให้ความสำคัญในการบริการลูกค้าเป็นหลัก (Customer Focus)
บนแนวทางของการพัฒนาศักยภาพการให้บริการลูกค้าแบบครบวงจร (Magic Service Ring)
นำไปสู่ความเป็นเลิศและคงที่สม่ำเสมอ (Service Excellence and Consistency)
สามารถเพิ่มสมรรถนะการแข่งขันในธุรกิจการบินได้อย่างมีประสิทธิภาพและเสริมสร้างรายได้มากยิ่งขึ้น

บริษัทฯ จึงเน้นพัฒนาคุณภาพการบริการอย่างต่อเนื่อง
โดยให้ความสำคัญกับการบริการลูกค้าทุกจุดด้วยมาตรฐานและเสน่ห์ไทยในเชิงรุกมากขึ้น ทั้งนี้
ก็เพื่อตอบสนองความต้องการแก่ลูกค้า นำมาซึ่งความประทับใจและกลับมาใช้บริการอีก
อันจะส่งผลดีต่อบริษัทฯ ด้านรายได้และความมั่นคงในระยะยาว

ในการนี้ บริษัทฯ ได้ดำเนินการปรับปรุงคุณภาพการบริการ โดยนำเอกลักษณ์ความเป็นไทย
ที่ใส่ใจให้บริการด้วยความนุ่มนวลและมิตรไมตรี
มาเสริมสร้างความประทับใจแก่ผู้โดยสารทุกจุดบริการ
ตั้งแต่จุดที่ผู้โดยสารเริ่มติดต่อจนถึงจุดหมายปลายทาง ในลักษณะของการให้บริการแบบครบวงจร
ที่ครอบคลุมทุกจุดบริการหลักทั้งภาคพื้นและบนเครื่องบินโดยสาร
เพื่อเพิ่มความสะดวกสบายราบรื่นและรวดเร็วตลอดการใช้บริการ
โดยริเริ่มโครงการและบริการรูปแบบใหม่ดังนี้

ด้านการบริการบนเครื่องบินโดยสาร
เพื่อสร้างความพึงพอใจและประทับใจแก่ผู้โดยสารในทุกเที่ยวบิน บริษัทฯ
ได้เน้นพัฒนาผลิตภัณฑ์และบริการต่างๆ บนเครื่องบิน ได้แก่
การยกระดับผลิตภัณฑ์ภายในห้องโดยสารให้อยู่ระดับแนวหน้า (World Class) ได้แก่
การปรับปรุงคุณภาพของใช้บนเครื่องบิน อาทิ น้ำหอม Hand Lotion และ Amenity Kit
ที่บริการในชั้นหนึ่งและชั้นธุรกิจเป็นสินค้าชั้นดี (Brand Name) ปรับเพิ่มชนิดและจำนวนของนิตยสาร
หนังสือพิมพ์ท้องถิ่นในเส้นทางหลัก ปรับรูปแบบ Comfort Ware
เพื่อตอบสนองความต้องการของผู้โดยสารได้อย่างแท้จริง

บริษัทฯ มุ่งพัฒนาการให้บริการอาหารและเครื่องดื่ม
ด้วยความพิถีพิถันในการเลือกสรรเพื่อให้ได้คุณภาพและรสชาติที่ยอดเยี่ยม
โดยปรับปรุงรายการอาหารและเครื่องดื่มที่เหมาะสมกับผู้โดยสารในแต่ละเส้นทาง ตามหลัก TESCH
อันประกอบด้วย Taste ความอร่อย Eyes น่ารับประทาน Scent มีกลิ่นชวนชิม Content
วัตถุดิบมีคุณภาพ และ Health เสริมสุขภาพ
พร้อมทั้งเลือกใช้วัตถุดิบจากโครงการหลวงที่คัดสรรแล้วด้านคุณภาพและมาตรฐาน
ปรับปรุงการบริการเครื่องดื่มในชั้นหนึ่งและชั้นธุรกิจให้เป็นระดับ Premium Grade
ตลอดจนปรับปรุงรายการอาหารที่ให้บริการบนเครื่องบิน อาทิ การปรับเปลี่ยนรายการอาหารใหม่ทุก
15 วัน การบริการอาหารแบบภัตตาคารลอยฟ้า (Restaurant Concept)
ในเส้นทางแฟรงเฟิร์ต-กรุงเทพฯ การจัดรายการอาหารที่เป็น Authentic Cuisine
ประจำท้องถิ่นในแต่ละเส้นทางหลัก (Route Localization) เช่น อาหารอิตาเลี่ยน เยอรมัน
อังกฤษ ฝรั่งเศส ญี่ปุ่น และอินเดีย รวมทั้งจัดให้มี Chef On Board
เพื่อแนะนำอาหารจานพิเศษในเส้นทางกรุงเทพฯ-มิลาน (Italian Promotion)
และกรุงเทพฯ-นิวเดลลี (Indian Promotion) เป็นต้น

พร้อมกันนี้ บริษัทฯ ยังพัฒนายกระดับการให้บริการของพนักงานต้อนรับบนเครื่อง
ด้วยการจัดฝึกอบรมพนักงานทุกคนอย่างต่อเนื่อง อาทิ
การจัดสัมมนาพนักงานต้อนรับบนเครื่องบินระดับอาวุโส
โดยมุ่งเน้นการปลุกจิตสำนึกของการให้บริการที่ดีเลิศ ผสมผสานด้วยเสน่ห์ไทย (Delivery
Service Excellence & Thai Touches)
ตลอดจนเพิ่มพูนความรู้และขีดความสามารถในการให้ข้อมูลด้านบริการต่างๆ แก่ผู้โดยสาร

นอกเหนือจากนี้ บริษัทฯ ยังได้ริเริ่มโครงการใหม่ๆ
เพื่อพัฒนาการบริการลูกค้าให้บรรลุเป้าหมายอีกหลายโครงการ อาทิ
โครงการปรับปรุงคุณภาพการบริการ (Total Service Improvement)
โดยทำการศึกษาเส้นทางบินไปกลับ กรุงเทพฯ-ลอนดอน
เป็นเส้นทางนำร่องในการปรับปรุงและยกระดับการบริการทุกจุดบริการหลักของการบินไทยให้ดีขึ้น
โครงการ Customer Board
ซึ่งเป็นการสำรวจและวิจัยเชิงลึกเกี่ยวกับผู้โดยสารชั้นหนึ่งและชั้นธุรกิจ
ด้วยการจัดประชุมแลกเปลี่ยนข้อคิดเห็น ข้อเสนอแนะด้านบริการ
ระหว่างคณะกรรมการและฝ่ายบริหารของบริษัทฯ กับลูกค้าชั้นเยี่ยม (Premium Customer)
และกลุ่มผู้โดยสารชาวต่างชาติจากหลากหลายสาขาอาชีพที่เดินทางโดยสายการบินไทยและสายการบินอื่นๆ
รวมทั้งบุคคลที่มีชื่อเสียงในแวดวงธุรกิจสาขาต่างๆ
ซึ่งจะเป็นประโยชน์ต่อการนำข้อมูลไปพัฒนาปรับปรุงผลิตภัณฑ์การบริการ
เสริมสร้างความสัมพันธ์ที่ดีระหว่างบริษัทฯ และลูกค้าต่อไป บริษัทฯ
ยังจัดให้มีโครงการท่องฟ้ากับศิลปินไทย (Flying with the Thai Artists)
ซึ่งเป็นอีกโครงการหนึ่งในกลยุทธ์เสริมสร้างความพึงพอใจแก่ผู้โดยสารที่เดินทางในชั้นหนึ่งและชั้นธุรกิจ
ที่ไม่เพียงเพิ่มคุณค่าด้านการแข่งขันในธุรกิจการบินให้กับบริษัทฯ
หากยังเป็นแนวทางหนึ่งในการเผยแพร่ศักยภาพของศิลปินไทยตามนโยบายของรัฐบาลอีกด้วย

การพัฒนาทรัพยากรบุคคลและฝึกอบรม

ด้วยมุ่งหวังที่จะเป็นสายการบินชั้นนำด้านบริการ สร้างความพึงพอใจสูงสุดแก่ลูกค้า บริษัทฯ
จึงได้กำหนดนโยบายในการวางแผนและพัฒนาบุคลากรทุกฝ่ายให้มีความเป็นมืออาชีพ
เพียบพร้อมด้วยประสิทธิภาพการทำงานและการให้บริการที่เป็นเลิศ
สามารถสร้างความประทับใจด้วยเสน่ห์ไทย อันเป็นเอกลักษณ์ที่สร้างความได้เปรียบในการแข่งขัน

เพื่อให้บรรลุเป้าหมายดังกล่าว บริษัทฯ ได้ดำเนินกลยุทธ์และวางแผนพัฒนาบุคลากรทุกด้าน
ที่สำคัญคือ การปรับปรุงโครงสร้างองค์กรและการวางแผนกำลังคน โดยดำเนินการตรวจสอบ
วิเคราะห์ เมื่อมีการขอปรับและขยายหน่วยงาน
เพื่อให้การปรับปรุงโครงสร้างและกระบวนการทำงานเป็นไปตามหลักเกณฑ์การจัดโครงสร้างองค์กรที่ดี
ถูกต้องและเหมาะสมทั้งขนาดและรูปแบบ พร้อมกันนั้น ยังริเริ่มโครงการวางแผนกำลังคน
(Manpower Planning)
ซึ่งเป็นเครื่องมือในการกำหนดอัตรากำลังคนให้สอดคล้องกับลักษณะงานและกระบวนการทำงาน
ทั้งในเชิงคุณภาพและปริมาณ โดยคำนึงถึงความชัดเจนในกระบวนการทำงาน การลดงานที่ซ้ำซ้อน
และการบริหารต้นทุนด้านบุคลากรที่มีประสิทธิภาพ

สำหรับการบริหารขีดความสามารถพนักงาน (Competency-Based Management) บริษัทฯ
ได้จัดทำระบบบริหารขีดความสามารถพนักงาน
เพื่อเป็นกลไกหลักในการขับเคลื่อนการบริหารงานและพัฒนาบุคลากร
ซึ่งจะเป็นผลให้องค์กรดำเนินภารกิจสำเร็จลุล่วงตามวัตถุประสงค์และเป้าหมาย
อันเป็นการปรับบทบาทงานด้านบุคลากร (Human Resource) ของบริษัทฯ
ให้ก้าวสู่ความเป็นมืออาชีพ และสนับสนุนให้เกิดการกำกับดูแลกิจการที่ดีตามหลักธรรมาภิบาล
เนื่องจากบริษัทฯ มีเกณฑ์มาตรฐานในการบริหารและพัฒนาบุคลากรที่โปร่งใสและเปิดเผยได้
ขณะเดียวกันยังเป็นส่วนสำคัญ ในการส่งเสริมวัฒนธรรมองค์กร โดยบริษัทฯ
ได้กำหนดแผนงานต่อเนื่องคือ
การจัดทำระบบเทคโนโลยีสารสนเทศในการเก็บข้อมูลและประเมินขีดความสามารถที่เชื่อมโยงเข้ากับระบบการฝึกอบรม
รวมทั้งจัดทำรายงานการวิเคราะห์ผลการประเมิน ทั้งในระดับบุคคล ฝ่าย และองค์กร
เพื่อประโยชน์ในการกำหนดกลยุทธ์ในการบริหารงาน การกำหนดคุณค่าหลัก
และพฤติกรรมที่สนับสนุนต่อภารกิจและวิสัยทัศน์ของบริษัทฯ

ด้วยตระหนักถึงความสำคัญของบุคลากรว่าเป็นทรัพยากรที่มีค่าในการสร้างความสำเร็จท่ามกลางการแข่งขันที่รุนแรง
บริษัทฯ จึงให้ความสำคัญต่อการพัฒนาและฝึกอบรมบุคลากรอย่างต่อเนื่อง
โดยเน้นออกแบบหลักสูตรให้มีความเหมาะสมกับความสามารถเฉพาะบุคคล
ทั้งหลักสูตรบังคับและหลักสูตรเสริมตาม Core Competency และ Managerial Competency
นอกจากนี้ บริษัทฯ
ยังได้จัดอบรมเพื่อพัฒนาทักษะส่วนบุคคลและทักษะด้านการบริหารรวมทั้งหลักสูตรพิเศษด้านต่างๆ
เพื่อเพิ่มพูนทักษะความสามารถของพนักงาน อาทิ
จัดสัมมนาเชิงปฏิบัติการการพัฒนาทักษะในการจัดทำขอบข่ายโครงการ (Terms of
References-TOR) เสริมสร้างความเข้าใจที่ตรงกันระหว่างบริษัทฯ
กับองค์กรและผู้เชี่ยวชาญภายนอก ซึ่งจะเป็นผลดีต่อการลงทุนและทำธุรกิจของบริษัทฯ นอกจากนี้
ยังจัดสัมมนาเชิงปฏิบัติการการวิเคราะห์งาน (Job Analysis)
เสริมทักษะในการจัดทำการพรรณนาลักษณะงาน (Job Description)
ที่นำไปสู่การประเมินค่าการทำงานและกำหนดคุณสมบัติเฉพาะของตำแหน่งงานที่ถูกต้องเหมาะสม

ทางด้านการพัฒนาและฝึกอบรมความรู้เฉพาะทางนั้น บริษัทฯ
ได้ดำเนินการพัฒนาหลักสูตรและปรับปรุงการฝึกอบรมให้มีประสิทธิภาพอย่างต่อเนื่อง
ทั้งในด้านการฝึกอบรมนักบิน พนักงานต้อนรับ และพนักงานฝ่ายช่าง
โดยมุ่งยกระดับทักษะความสามารถด้านความปลอดภัยตามมาตรฐานสากล บริษัทฯ
ยังมีนโยบายในการฝึกอบรมให้พนักงานมีทักษะความสามารถด้านภาษาและการให้บริการที่เปี่ยมด้วยมิตรไมตรีมีเสน่ห์แบบไทย

ในส่วนของการบริหารผลการปฏิบัติงาน (Performance Management)
เพื่อให้สามารถบรรลุภารกิจหลักของบริษัทฯ
ที่มุ่งบริหารธุรกิจอย่างมีประสิทธิภาพตามแนวปฏิบัติที่เป็นสากล และมีผลประกอบการที่ดี
เพื่อสร้างมูลค่าเพิ่มสูงสุดต่อผู้ถือหุ้นนั้น บริษัทฯ
ได้ปรับปรุงและพัฒนาระบบการบริหารงานอย่างต่อเนื่องบนแนวทางของการวัดผลงานอย่างเป็นรูปธรรม
และให้ผลตอบแทนตามผลงานเป็นหลัก ซึ่งบริษัทฯ
ได้พัฒนาเครื่องมือที่จะช่วยชี้วัดและประเมินผลการปฏิบัติงานที่มีความโปร่งใส เป็นธรรม
สามารถให้ผลตอบแทนแก่พนักงานที่มีผลการปฏิบัติงานตรงตามเป้าหมายที่วางไว้ อาทิ โครงการ
Performance Management
ที่ช่วยให้ผู้บริหารสามารถพัฒนาระบบการบริหารงานที่เน้นผลการปฏิบัติงานที่เหมาะสมภายในระยะเวลาที่กำหนด
ทำให้การดำเนินงานมีประสิทธิภาพและประสิทธิผล เป็นไปตามวิสัยทัศน์ เป้าหมาย
และแผนกลยุทธ์ของบริษัทฯ

นอกจากนี้ บริษัทฯ มุ่งให้ความสำคัญกับการสื่อสารภายใน
เสริมสร้างให้พนักงานเข้าใจถึงการเปลี่ยนแปลงต่างๆ
โดยชี้ให้เห็นถึงวัตถุประสงค์และผลประโยชน์ที่พนักงานจะได้รับ ในการนี้ บริษัทฯ
ได้ปรับปรุงการสื่อสารภายในบริษัทฯ ให้มีประสิทธิภาพ โดยใช้สื่อสิ่งพิมพ์ สื่ออิเล็กโทรนิค สื่อบุคคล
รวมทั้งการจัดกิจกรรมและหาพันธมิตรร่วมในการเผยแพร่ข้อมูลข่าวสารเพื่อเข้าถึงพนักงานทุกระดับ
ทำให้พนักงานได้รับข้อมูลข่าวสารที่ถูกต้อง รวดเร็ว และเป็นไปในทิศทางเดียวกัน
โดยได้จัดเตรียมแผนงานสื่อสารภายในที่มีประสิทธิภาพสูงสุดในการดำเนินงานอย่างต่อเนื่อง

การพัฒนาฝูงบิน

บริษัทฯ
มีเป้าหมายที่จะพัฒนาฝูงบินให้มีความทันสมัยและมีต้นทุนที่ต่ำและมีความยืดหยุ่นในการใช้งานตามสภาวะตลาดที่เปลี่ยนแปลงไป
เพื่อสามารถรองรับการขยายตัวของผู้โดยสารได้มากขึ้น พร้อมกับปรับตารางบิน เส้นทางการบิน
และแผนการใช้เครื่องบินที่สอดคล้องกับปริมาณผู้โดยสาร เครือข่ายการบินของกลุ่มพันธมิตร สตาร์
อัลไลแอนซ์ ประเทศเพื่อนบ้าน และสายการบินในประเทศ
เพื่อขยายเครือข่ายการบินให้ครอบคลุมกว้างขวาง เพิ่มประสิทธิภาพในการลดต้นทุน
สร้างความคุ้มค่าในการใช้เครื่องบิน และสามารถพัฒนาเที่ยวบินของบริษัทฯ
ให้สนองความต้องการของผู้โดยสารมากยิ่งขึ้น

เทคโนโลยีสารสนเทศ

ในการพัฒนาศักยภาพขององค์กรให้ก้าวสู่ความเป็นหนึ่งในโลกธุรกิจการบิน
มีการบริการที่ดีเลิศด้วยเสน่ห์ไทย บริษัทฯ
ได้ให้ความสำคัญกับบทบาทของเทคโนโลยีสารสนเทศในฐานะเครื่องมือเชิงกลยุทธ์ในการขับเคลื่อนการพัฒนาองค์กรให้สัมฤทธิ์ผล
โดยในปีนี้ได้ตั้งเป้าหมายที่จะปฏิรูปการใช้เทคโนโลยีสารสนเทศในการบริหารองค์กรให้ทันสมัยและเกิดประสิทธิภาพสูงสุด
โดยจะมุ่งเน้นพัฒนาระบบเทคโนโลยีสารสนเทศเข้ากับกระบวนการทางธุรกิจ
และเชื่อมโยงทุกระบบงานให้ใช้ข้อมูลร่วมกันได้ ซึ่งจะทำให้เกิดช่องทางการสื่อสารและบริการใหม่ๆ
สำหรับลูกค้า คู่ค้า นักลงทุน และพนักงาน และเป็นการขยายฐานข้อมูลและฐานความรู้
เพื่อการวางแผนและการตัดสินใจ การปฏิบัติการที่ฉับไวและทันต่อเหตุการณ์ นอกจากนั้น
ยังได้เพิ่มพูนความรู้ของพนักงานทุกระดับให้มีทักษะด้านระบบเทคโนโลยีสารสนเทศ
เพื่อให้สามารถใช้เทคโนโลยีสารสนเทศในการปฏิบัติงานได้อย่างมีประสิทธิภาพ
ซึ่งนับเป็นอีกก้าวหนึ่งที่สำคัญที่จะนำพาบริษัทฯ สู่ความสำเร็จตามเป้าหมาย

บริษัทฯ เสริมสร้างความแข็งแกร่งในด้านการบริหารจัดการองค์กร
โดยได้พัฒนาและปรับปรุงระบบสนับสนุนการปฏิบัติงานทดแทนระบบเก่าที่ล้าสมัย
ทั้งในด้านการวางแผน งานบุคลากร การปฏิบัติการ การพาณิชย์ และฝ่ายช่าง อาทิ
ระบบการจัดซื้อและประมูลสินค้าโดยผ่านระบบอิเล็กทรอนิกส์ ระบบบริหารรายได้
ระบบวางแผนบริการการบิน ระบบบริหารลูกเรือ
และระบบวางแผนการซ่อมบำรุงเครื่องบินและการจัดซื้อส่วนประกอบและอะไหล่สำหรับเครื่องบิน
เป็นต้น ซึ่งจะช่วยเพิ่มขีดความสามารถในการดำเนินงานอย่างมีประสิทธิภาพ
และเพื่อให้ผู้โดยสารได้รับการบริการที่มีประสิทธิภาพสูงสุด นอกจากนั้น
เพื่อสนับสนุนการบริหารจัดการและการตัดสินใจของผู้บริหารในการดำเนินกลยุทธ์เชิงรุก บริษัทฯ
กำลังจัดทำระบบข้อมูลสารสนเทศเพื่อผู้บริหาร (Executive Information System)
ซึ่งประกอบด้วยข้อมูลด้านการขนส่งและการขาย การตลาด และการเงิน
สามารถนำมาวิเคราะห์ได้ทั้งในเชิงลึกและเชิงกว้าง
และอยู่ในรูปแบบที่ผู้บริหารสามารถใช้ในการวางแผนและตัดสินใจทางธุรกิจได้อย่างทันการ ทั้งนี้
บริษัทฯ
ได้ยกระดับโครงสร้างพื้นฐานด้านเทคโนโลยีสารสนเทศให้มีขีดความสามารถรองรับนวัตกรรมใหม่ๆ
เหล่านี้ควบคู่กันไปอย่างต่อเนื่อง โดยได้ติดตั้งระบบ Enterprise Application Integration
และนำมาใช้กับโครงการนำร่อง 2-3 โครงการ สำหรับเชื่อมโยงระบบงานให้ใช้ข้อมูลร่วมกันได้
ช่วยให้การบริการผู้โดยสารสะดวกรวดเร็วขึ้น และได้นำเทคโนโลยี Web Services
มาประยุกต์ใช้ในการบูรณาการทั้งข้อมูลและกระบวนการทั้งภายในและระหว่างองค์กรให้เกิดประโยชน์กับบริษัทฯ
พร้อมกับเพิ่มศักยภาพระบบรักษาความปลอดภัยในเครือข่ายและระบบปฏิบัติการต่างๆ
ให้สามารถให้บริการได้อย่างต่อเนื่องและปลอดภัย

นอกจากนั้น เพื่อตอบสนองนโยบายการตลาดเชิงรุกอย่างเต็มรูปแบบ บริษัทฯ ยังได้พัฒนา
และเพิ่มศักยภาพการบริการเทคโนโลยีสารสนเทศโดยได้ขยายขีดความสามารถของระบบ
e-Service ด้วยการเปิดให้บริการระบบ e-Voucher
เป็นทางเลือกใหม่ที่เพิ่มความสะดวกสบายให้กับผู้โดยสารที่ใช้บริการเอื้องหลวง
สามารถใช้บริการท่องเที่ยวหรือพักโรงแรมโดยไม่ต้องถือเอกสารรับรองการจ่ายเงิน
เพราะระบบจะบันทึกข้อมูลเอกสารรับรองการจ่ายเงินโปรแกรมเอื้องหลวงของผู้โดยสารไว้ในระบบคอมพิวเตอร์ออนไลน์ที่เพิ่มความสะดวกสบายและคล่องตัวในการใช้บริการ
และในเร็วๆ นี้ ผู้โดยสารจะสามารถตรวจสอบโปรแกรมเอื้องหลวงต่างๆ ผ่านทางเว็บไซต์
www.thaiairways.com ได้ด้วย สำหรับบริการออนไลน์อื่นๆ
ที่ได้พัฒนาเพิ่มเติมบนเครือข่ายอินเทอร์เน็ต ได้แก่
การบริการตรวจสอบติดตามข้อมูลสินค้าผ่านเว็บไซต์ www.thaicargo.com ได้ตลอด 24 ชั่วโมง
การบริการข้อมูลสำหรับสมาชิก Royal Orchid Plus (ROP) สามารถตรวจสอบข้อมูลจากระบบ
ROP Online Statement ได้ทันทีด้วยตนเอง และในอนาคตอันใกล้ บริษัทฯ
จะเปิดบริการใหม่ให้สมาชิก ROP สามารถขอแลกรับรางวัลต่างๆ ผ่านเว็บไซต์การบินไทยได้อีกด้วย
รวมทั้งจะเปิดบริการ Internet Check-in ซึ่งจะอำนวยความสะดวกให้ผู้โดยสารสามารถทำการ
Check-in ได้ด้วยตนเองผ่านระบบอินเทอร์เน็ต หลักจากที่ได้สำรองที่นั่งและซื้อบัตรโดยสารแล้ว

สำหรับความก้าวหน้าของโครงการลงทุนของบริษัทฯ ณ ท่าอากาศยานสุวรรณภูมินั้น
หลังจากที่ได้มีการศึกษาและสรุปแนวทางความเป็นไปได้ในการพัฒนาระบบเทคโนโลยีสารสนเทศในรายละเอียด
เพื่อยกระดับการบริการผู้โดยสารให้ได้รับความสะดวกสบายและความพึงพอใจสูงสุด ขณะนี้ บริษัทฯ
กำลังเร่งจัดซื้อระบบ และอุปกรณ์ที่ทันสมัยเพื่อรองรับการปฏิบัติงานและให้บริการในด้านต่างๆ เช่น
การนำระบบ Barcode และ Handheld Terminal มาใช้ในการปฏิบัติการคลังสินค้า
การพัฒนาระบบติดตามการขนส่งสินค้าภายในเขตปลอดอากรในคลังสินค้า
การเพิ่มศักยภาพระบบสารสนเทศโครงการศูนย์ซ่อมบำรุงอากาศยาน ระบบบริหารจัดการ
วางแผนงานซ่อมบำรุงอุปกรณ์ภาคพื้น ระบบการวางแผนกำลังคนและอุปกรณ์บริการภาคพื้น
และการตั้งศูนย์การประสานงาน การตัดสินใจ และสั่งการปฏิบัติการ เป็นต้น นอกจากนี้ บริษัทฯ
ยังได้ศึกษา ออกแบบแนวทางการเชื่อมต่อระบบกับหน่วยงานที่เกี่ยวข้อง เช่น บริษัท
ท่าอากาศยานไทย จำกัด บริษัท ท่าอากาศยานสากลกรุงเทพแห่งใหม่ จำกัด (บทม.)
และสำนักงานตรวจคนเข้าเมือง เป็นต้น
โดยคาดว่าระบบเหล่านี้จะได้รับการพัฒนาแล้วเสร็จทันตามกำหนดการเปิดใช้สนามบินสุวรรณภูมิอย่างแน่นอน

โครงการลงทุน ณ ท่าอากาศยานสุวรรณภูมิ

เพื่อตอบสนองนโยบายของรัฐบาลในการพัฒนาท่าอากาศยานสุวรรณภูมิให้เป็นศูนย์กลางการบินแห่งเอเชียที่เพียบพร้อมทันสมัย
สามารถแข่งขันบนเวทีโลกอย่างมีศักยภาพ บริษัทฯ ในฐานะสายการบินแห่งชาติ
ได้ลงทุนสร้างสิ่งอำนวยความสะดวก
เพื่อรองรับผู้โดยสารและธุรกิจที่ขยายตัวเพิ่มขึ้นได้อย่างมีประสิทธิภาพและครบวงจรใน 6
กิจกรรมหลัก คือ กิจกรรมการพาณิชย์สินค้าและไปรษณียภัณฑ์ กิจกรรมศูนย์ซ่อมบำรุงอากาศยาน
กิจกรรมครัวการบิน กิจกรรมบริการลานจอดและอุปกรณ์ภาคพื้น กิจกรรมศูนย์ปฏิบัติการ
และกิจกรรมบริการลูกค้าภาคพื้น โดยมีระยะเวลาดำเนินงาน 4 ปี (2545-2548)

ด้วยความมุ่งมั่นที่จะให้โครงการฯ
แล้วเสร็จตามแผนงานและสามารถให้บริการทันตามกำหนดการเปิดใช้ท่าอากาศยานสุวรรณภูมิในปี
2548 บริษัทฯ ได้ทุ่มเททรัพยากรและเร่งรัดงานออกแบบและก่อสร้างอาคารให้เสร็จทันตามกำหนด
ทั้งยังวางแผนและเตรียมความพร้อมในการย้ายฐานปฏิบัติการจากท่าอากาศยานกรุงเทพ
ไปยังท่าอากาศยานสุวรรณภูมิ ให้เป็นไปด้วยความเรียบร้อย
ซึ่งจะสามารถลดอุปสรรคปัญหาในวันเริ่มปฏิบัติการได้อย่างมีประสิทธิภาพ

สำหรับปี 2547 มีความคืบหน้าในการดำเนินโครงการฯ ด้านต่างๆ ดังนี้
ด้านการออกแบบและก่อสร้างรองรับการดำเนินงานของ 5 กิจกรรม (Design and
Construction) ได้แก่ กิจกรรมศูนย์ซ่อมบำรุงอากาศยาน
กิจกรรมการพาณิชย์สินค้าและไปรษณียภัณฑ์ กิจกรรมครัวการบิน
กิจกรรมบริการลานจอดและอุปกรณ์ภาคพื้น และกิจกรรมศูนย์ปฏิบัติการ
มีความคืบหน้าโดยรวมเท่ากับร้อยละ 50 น้อยกว่าแผนงานที่วางไว้ร้อยละ 7.5

ส่วนด้านงานออกแบบตกแต่งภายในอาคารผู้โดยสารและอาคารเทียบเครื่องบิน (Passenger
Terminal Complex) ผลการดำเนินงานโดยสรุปในวันที่ 31 สิงหาคม 2547
งานออกแบบตกแต่งภายในส่วนงานกิจกรรมบริการลูกค้าภาคพื้น และหน่วยงานอื่นของบริษัทฯ
ซึ่งมีพื้นที่อยู่ภายในอาคารผู้โดยสารและอาคารเทียบเครื่องบิน มีความคืบหน้าโดยรวมเท่ากับร้อยละ
38.2 น้อยกว่าแผนงานที่วางไว้ร้อยละ 44.6
สาเหตุสำคัญที่ทำให้การดำเนินงานล่าช้าจากเดิมประมาณ 2 เดือน เนื่องมาจากบริษัทฯ
ได้ปรับนโยบายและแนวคิดใหม่ในการให้บริการลูกค้าภาคพื้น โดยบริษัทฯ
ได้ว่าจ้างผู้เชี่ยวชาญต่างประเทศด้านการให้บริการลูกค้าภาคพื้น
และผู้เชี่ยวชาญด้านศิลปกรรมไทยมาให้คำปรึกษาเพิ่มเติมแก่ผู้ออกแบบงานตกแต่งภายใน
เพื่อให้การผสมผสานแนวความคิดตามวิสัยทัศน์ของบริษัทฯ สอดคล้องกับภาพลักษณ์ใหม่ (Corporate
Identity) ที่จะเริ่มนำมาใช้พร้อมกับการเปิดท่าอากาศยานสุวรรณภูมิ อย่างไรก็ตาม
ความล่าช้าครั้งนี้จะไม่ส่งผลกระทบกับโครงการฯ เนื่องจากบริษัท
ท่าอากาศยานสากลกรุงเทพแห่งใหม่ จำกัด (บทม.) ได้แจ้งกำหนดการให้บริษัทฯ
เข้าดำเนินการงานตกแต่งภายในได้หลังวันที่ 31 มีนาคม 2548

ด้านการจัดซื้อและติดตั้งระบบอุปกรณ์
มีความก้าวหน้าในการจัดซื้อจัดจ้างระบบและอุปกรณ์สำหรับกิจกรรมต่างๆ เป็นไปตามแผนงาน
และกำหนดติดตั้งระบบและอุปกรณ์ในปี 2548 ในส่วนของการเตรียมการย้ายฐานปฏิบัติการนั้น
บริษัทฯ ได้ว่าจ้างองค์การการบินพลเรือนระหว่างประเทศ (International Civil Aviation
Organization-ICAO) เป็นที่ปรึกษาในการสำรวจเบื้องต้นและจัดทำแผนงานหลัก
เพื่อเตรียมการย้ายฐานปฏิบัติการ ซึ่งขณะนี้ร่างแผนงานหลักเสร็จสมบูรณ์แล้ว พร้อมกันนี้ บริษัทฯ
ยังได้ว่าจ้างมหาวิทยาลัยอัสสัมชัญเป็นที่ปรึกษาในการศึกษาผลกระทบต่อพนักงานที่ต้องย้ายฐานปฏิบัติงานไปยังท่าอากาศยานสุวรรณภูมิ
รวมทั้งแต่งตั้งคณะกรรมการและคณะทำงานดำเนินการด้านย้ายฐานปฏิบัติการในส่วนของพนักงาน
ซึ่งได้มีการจัดทำแผนและเข้ามาสู่ขั้นตอนปฏิบัติแล้ว

การเงิน

ด้วยเป้าหมายในการบริหารจัดการด้านการเงินเพื่อความมั่นคงและคล่องตัวในการดำเนินธุรกิจ
สำหรับปีที่ผ่านมามีการดำเนินการที่สำคัญ ดังนี้

บริษัทฯ ได้ดำเนินการประสานงานให้บริษัท ทริส เรทติ้ง จำกัด (TRIS Company Limited)
ทำการจัดอันดับความน่าเชื่อถือของบริษัทฯ และตราสารหนี้ประเภทหุ้นกู้ ซึ่งบริษัทฯ
และตราสารหนี้ประเภทหุ้นกู้ได้รับการจัดอันดับความน่าเชื่อถืออยู่ที่ระดับ AA- อันเป็นระดับ
Investment Grade ที่บ่งชี้ความสามารถในการจ่ายเงินต้นและดอกเบี้ยในเกณฑ์ที่สูงมาก
โดยบริษัทฯ นับเป็น 1 ใน 6 บริษัทที่ได้รับการจัดอันดับในระดับ AA- หรือสูงกว่า

ทางด้านการออกและเสนอขายหุ้นกู้ของบริษัทฯ (Thai Baht Debenture) นั้น ตามแผนการ
Refinance เงินกู้เดิมของบริษัทฯ ประจำปี 2546 เมื่อพิจารณาสภาวะตลาดเงิน
ซึ่งอัตราดอกเบี้ยลดต่ำลงอย่างมาก และมีสภาพคล่องส่วนเกินในระบบสูง
ประกอบกับเพื่อให้สอดคล้องกับนโยบายรัฐบาลในการลดการก่อหนี้ต่างประเทศ ในวันที่ 8 ตุลาคม
2546 บริษัทฯ ได้ดำเนินการออกและเสนอขายหุ้นกู้ บริษัท การบินไทย จำกัด (มหาชน) ครั้งที่
1/2546 รวมมูลค่าทั้งสิ้น 10,000 ล้านบาท โดยแบ่งออกเป็น 2 ชุด ได้แก่ ชุดที่ 1
เสนอขายแก่นักลงทุนสถาบัน มีอายุ 5 ปี ครบกำหนดไถ่ถอนปี 2551 มูลค่า 5,500 ล้านบาท
อัตราดอกเบี้ยร้อยละ 3.00 ต่อปี และชุดที่ 2 เสนอขายแก่นักลงทุนสถาบันและนักลงทุนทั่วไป มีอายุ
7 ปี ครบกำหนดไถ่ถอนปี 2553 มูลค่า 4,500 ล้านบาท อัตราดอกเบี้ยร้อยละ 3.70 ต่อปี

สำหรับการจำหน่ายหุ้นแก่ประชาชนทั่วไป (Second Public Offering)
กระทรวงการคลังและบริษัทฯ ได้ร่วมกันนำหุ้นสามัญที่กระทรวงการคลังถืออยู่จำนวน 100 ล้านหุ้น
และหุ้นสามัญเพิ่มทุนของบริษัทฯ จำนวน 285 ล้านหุ้น ออกจำหน่ายแก่ประชาชนทั่วไป ระหว่างวันที่
20-21 พฤศจิกายน 2546 ในราคาหุ้นละ 50 บาท ทำให้บริษัทฯ
ได้รับเงินก่อนหักค่าใช้จ่ายจากการขายหุ้นเพิ่มทุนในครั้งนี้เป็นเงิน 14,250 ล้านบาท นอกจากนี้
จากมาตรการรักษาระดับราคาหุ้นภายหลังการนำหุ้นออกจำหน่าย
กระทรวงการคลังได้นำหุ้นของกระทรวงการคลังออกจำหน่ายเป็นหุ้นส่วนเกินอยู่ในตลาดอีก 26.01
ล้านหุ้น โดยในปัจจุบันกระทรวงการคลังถือหุ้นในบริษัทฯ ร้อยละ 54.21

ตามแผนการจัดจำหน่ายหุ้นในครั้งนี้ บริษัทฯ กำหนดให้มีโครงการจัดสรรหลักทรัพย์ให้พนักงาน
(ESOP) โดยได้ดำเนินการจัดสรรหลักทรัพย์ให้พนักงานของบริษัทฯ จำนวน 15 ล้านหุ้น
เมื่อเดือนมีนาคม 2547 ทั้งนี้มีกำหนดให้พนักงานชำระเงินค่าหลักทรัพย์ครั้งแรกในเดือนกันยายน
2547

เพื่อลดความเสี่ยงที่อาจเกิดขึ้นจากการปรับตัวของอัตราดอกเบี้ยสกุลเงินเยน
และใช้จังหวะที่อัตราดอกเบี้ยสกุลเงินเยนมีค่าต่ำมากนั้น บริษัทฯ
ได้แปลงอัตราดอกเบี้ยเงินกู้ลอยตัวเป็นอัตราดอกเบี้ยคงที่ (Interest Rate Swap) เมื่อวันที่ 17
กุมภาพันธ์ 2547 บริษัทฯ ได้ดำเนินการแปลงอัตราดอกเบี้ยสำหรับเงินกู้สกุลเงินเยน
วงเงินเทียบเท่าประมาณ 9,957 ล้านบาท สำหรับเครื่องบินแบบโบอิ้ง 747-400 จำนวน 2 ลำ
อายุเงินกู้คงเหลือประมาณ 10 ปี ซึ่งได้รับการค้ำประกันจาก US Export – Import Bank
โดยได้แปลงอัตราดอกเบี้ย จากอัตราดอกเบี้ยลอยตัวที่ Japanese Yen Libor 3 เดือน
ลบด้วยร้อยละ 0.1 มาเป็นอัตราดอกเบี้ยคงที่ร้อยละ 0.71

ด้านการชำระคืนเงินกู้และใช้สิทธิซื้อเครื่องบินก่อนสิ้นสุดสัญญา เมื่อวันที่ 31 มีนาคม 2547 บริษัทฯ
ได้ชำระคืนเงินกู้และใช้สิทธิซื้อเครื่องบินแบบแอร์บัส A330-300 จำนวน 1 ลำ
ก่อนวันสิ้นสุดสัญญาเงินกู้ (Financial Lease) ในเดือนมีนาคม 2550 (Exercise Purchase
Option) โดยเหลือระยะเวลาเงินกู้อีก 3 ปี 4 เดือน บริษัทฯ ได้ชำระคืนเงินกู้ในวงเงิน 12.1
ล้านเหรียญสหรัฐ กับอีก 4.2 พันล้านเยน คิดเป็นเงินเทียบเท่าประมาณ 2,085 ล้านบาท
ซึ่งมีผลทำให้บริษัทฯ สามารถประหยัดต้นทุนทางการเงินได้ประมาณ 92 ล้านบาท

นอกจากนี้ บริษัทฯ ได้ใช้สิทธิซื้อเครื่องบินแบบแอร์บัส A300-600 จำนวน 2 ลำ
และเครื่องบินแบบแอร์บัส A300-600 อีก 1 ลำ เมื่อสิ้นสุดสัญญาเช่าซื้อเครื่องบินดังกล่าวในวันที่ 7
เมษายน 29 มิถุนายน และ 12 กรกฎาคม 2547 ตามลำดับ
และยังได้ดำเนินการลงนามในสัญญาและเบิกรับเงินกู้ระยะยาวในรูปแบบของ Asset-based
Financing โดยมีธนาคาร US Export - Import Bank
เป็นผู้ค้ำประกันเงินกู้สำหรับชำระค่าจัดหาเครื่องบินแบบโบอิ้ง 747-400 จำนวน 2 ลำ
ซึ่งรับมอบเมื่อเดือนตุลาคมและพฤศจิกายน 2546 ในวงเงินรวมทั้งสิ้น 239.5 ล้านเหรียญสหรัฐ

3.2.2 นโยบายการดำเนินงานที่สำคัญ

3.2.2.1 นโยบายการตลาด

นโยบายทางการตลาดของบริษัทฯ ประกอบด้วยแผนการตลาดที่สำคัญคือ
การรักษาลูกค้าประจำภายใต้โครงการสะสมไมล์รอยัล ออร์คิด พลัส
และการพัฒนากิจกรรมการท่องเที่ยว ภายใต้โครงการรอยัล ออร์คิด ฮอลิเดย์ (Royal Orchid
Holidays) หรือทัวร์เอื้องหลวง

ค่าใช้จ่ายทางด้านการตลาดของบริษัทฯ ถูกนำไปใช้ในเรื่องการประชาสัมพันธ์
การสนับสนุนกิจกรรมของผู้ประกอบกิจการท่องเที่ยว
และตัวแทนสายการบินรวมทั้งในเรื่องของเทคโนโลยีสารสนเทศที่เกี่ยวกับการจำหน่ายบัตรโดยสาร
ผู้ที่รับผิดชอบดำเนินการทางการตลาดของบริษัทฯ คือ สำนักงานใหญ่ที่กรุงเทพฯ
โดยทำงานร่วมกับผู้จัดการสำนักงานประจำต่างประเทศในแต่ละประเทศที่บริษัทฯ ทำการบิน
เพื่อให้สอดคล้องกับนโยบายของรัฐบาลในการส่งเสริมการท่องเที่ยวในประเทศ บริษัทฯ
ได้มุ่งเน้นส่งเสริมการตลาดสำหรับจุดบินในประเทศ อย่างไรก็ดี บริษัทฯ
ใช้งบประมาณด้านการตลาดสำหรับการบินในประเทศน้อยกว่าธุรกิจการบินระหว่างประเทศ

กลยุทธ์หลักที่การบินไทยนำมาใช้สร้างความสำเร็จในการพลิกวิกฤตให้เป็นโอกาสทางการตลาด
จนบรรลุเป้าหมายในการสร้างรายได้ ขยายฐานลูกค้าให้กว้างขวางเช่นนี้ได้
ก็คือการทำการตลาดเชิงรุกที่มุ่งเจาะกลุ่มลูกค้าใหม่
ทั้งในแนวลึกและแนวกว้างเพื่อเพิ่มศักยภาพในการสร้างรายได้ที่สูงขึ้น ทั้งนี้ บริษัทฯ
ได้จัดทำแผนส่งเสริมการตลาดที่ไม่เพียงจะช่วยกระตุ้นและสร้างแรงจูงใจให้นักท่องเที่ยวจากต่างประเทศและในประเทศเลือกใช้บริการเท่านั้น
หากยังเป็นส่วนสนับสนุนนโยบายรัฐบาลในการส่งเสริมการท่องเที่ยวไทยให้ขยายตัว

(ก) การรักษาลูกค้าประจำโดยโครงการรอยัล ออร์คิด พลัส (Royal Orchid Plus)

โครงการรอยัล ออร์คิด พลัส เป็นกลยุทธ์ในการรักษาลูกค้าประจำของบริษัทฯ
และเป็นรายการสะสมไมล์ที่ได้รับ 3 รางวัลยอดเยี่ยม จากการประกาศผลรางวัลเฟรดดี้อวอร์ด
ครั้งที่ 14 ในสาขาการให้บริการลูกค้า การแลกของรางวัลและเว็บไซต์ดีเด่น ซึ่งนับเป็นปีที่ 5
ที่ได้รับรางวัล และเป็น 1 ใน 5
สายการบินที่มีรายการสะสมไมล์ที่ดีที่สุดในโลกจากการสำรวจของนิตยสารบิสสิเนสเทรเวิลเลอร์
สมาชิกรอยัล ออร์คิด พลัส แบ่งออกเป็น 3 ประเภท ได้แก่ บัตรธรรมดา บัตรเงิน และบัตรทอง
ซึ่งทุกประเภทจะสามารถรับไมล์สะสมได้จากทุกสายการบินในกลุ่มสตาร์ อัลไลแอนซ์
และสายการบินเซาท์อัฟริกัน ตลอดจนเครือโรงแรมต่างๆ 35 แห่ง ทั้งในประเทศและต่างประเทศ
บริษัทรถเช่า 3 บริษัท และบัตรเครดิตคู่สัญญาอีก 7 รายใน 4 ประเทศ คือ ไทย ญี่ปุ่น ฮ่องกง
และออสเตรเลีย ทั้งนี้ไมล์สะสมดังกล่าวสามารถนำไปแลกเป็นบัตรโดยสารจากทางบริษัทฯ
และกลุ่มสายการบินพันธมิตรหรือห้องพักตามโรงแรมต่างๆ ได้
นอกจากนี้ยังจะได้รับสิทธิประโยชน์อื่นๆ อาทิ สิทธิพิเศษในการสำรองที่นั่งและการตรวจรับเอกสาร
สิทธิการเพิ่มพิกัดน้ำหนักกระเป๋า การเลื่อนชั้นที่นั่งโดยสาร
รวมถึงสิทธิการใช้ห้องรับรองพิเศษของสายการบินในกลุ่มพันธมิตร สตาร์ อัลไลแอนซ์ ทั่วโลกอีกด้วย

บริษัทฯ
ยังได้ประโยชน์ทางการตลาดและรายได้ทางอ้อมจากการที่รายการดังกล่าวสามารถใช้ร่วมกับกลุ่มพันธมิตรสายการบินอีกด้วย
กล่าวคือ ทุกครั้งที่สมาชิกรายการสะสมไมล์ของบริษัทฯ ซื้อบัตรโดยสารกับสายการบินพันธมิตรอื่น
โดยขอรับไมล์สะสมของบริษัทฯ บริษัทฯ จะได้รับค่าธรรมเนียมจากสายการบินพันธมิตร
ในทางกลับกัน
หากผู้โดยสารซึ่งเป็นสมาชิกรายการสะสมไมล์ของสายการบินพันธมิตรซื้อบัตรโดยสารเพื่อทำการบินกับบริษัทฯ
บริษัทฯ จะต้องจ่ายค่าธรรมเนียมให้แก่สายการบินพันธมิตรนั้นๆ

นอกจากนี้ บริษัทฯ ยังได้รับรายได้เพิ่มจากการแลกไมล์สะสมเป็นบัตรโดยสารอีกด้วย กล่าวคือ
บริษัทฯ
จะมีรายได้รับจากสายการบินพันธมิตรถ้าสมาชิกรายการสะสมไมล์ของสายการบินพันธมิตรขอแลกไมล์สะสมเป็นบัตรโดยสารเพื่อเดินทางโดยเที่ยวบินของบริษัทฯ
ในทางกลับกัน บริษัทฯ
จะชำระค่าโดยสารให้สายการบินพันธมิตรถ้าสมาชิกรายการสะสมไมล์ของบริษัทฯ
ขอแลกไมล์สะสมเป็นบัตรโดยสารของสายการบินพันธมิตร ที่ผ่านมา บริษัทฯ
มีรายได้รับสุทธิจากการแลกเปลี่ยนไมล์สะสมดังกล่าว
เนื่องจากสมาชิกรายการสะสมไมล์นิยมแลกเปลี่ยนไมล์สะสมเพื่อการท่องเที่ยวมายังประเทศไทย
ซึ่งเป็นแหล่งท่องเที่ยวที่ได้รับความนิยมแห่งหนึ่งของโลก จึงส่งผลให้สมาชิกรายการสะสมไมล์รอยัล
ออร์คิด พลัส ที่ได้ทำการบินกับบริษัทฯ และสายการบินพันธมิตรมีจำนวนเพิ่มสูงขึ้นอย่างต่อเนื่อง
บริษัทฯ
ได้มีการวางแผนการขายและจัดสรรที่นั่งว่างเพื่อใช้รองรับการเดินทางของสมาชิกที่ได้ทำการแลกบัตรโดยสารอย่างเหมาะสม
ซึ่งเป็นการบริหารรายได้จากปริมาณการผลิตที่มีอยู่อย่างสูงสุดด้วย

สำหรับรายสะสมไมล์ รอยัล ออร์คิด พลัส บริษัทฯ ได้ขยายบทบาทเป็นโครงการระดับโลก
ด้วยจำนวนสมาชิกกว่า 1.7 ล้านรายทั่วโลก
โดยสมาชิกสามารถสะสมไมล์และแลกรางวัลบนเที่ยวบินกว่า 10,000 เที่ยวบินต่อวัน
ไปยังจุดหมายกว่า 660 แห่ง ใน 128 ประเทศ และมีผู้ร่วมให้บริการทั้งหมด 42 ราย
และในปีนี้ยังได้รับการจัดอันดับให้เป็นที่ 2 ด้าน Airline Programs Success Rate จาก
Webflyer Network สร้างความภาคภูมิใจให้กับการบินไทยอีกรางวัลหนึ่ง

นอกจากนี้ บริษัทฯ ยังใช้ฐานข้อมูลลูกค้ารอยัล ออร์คิด พลัส ในการทำการตลาดสื่อตรง
และเป็นการเข้าถึงกลุ่มลูกค้าเป้าหมายได้อย่างมีประสิทธิภาพ

(ข) การพัฒนากิจกรรมการท่องเที่ยวภายใต้โครงการรอยัล ออร์คิด ฮอลิเดย์ (Royal Orchid
Holidays) หรือทัวร์เอื้องหลวง

โครงการรอยัล ออร์คิด ฮอลิเดย์ เป็นการจัดรายการนำเที่ยวสู่สถานที่ต่างๆ
จากแต่ละจุดบินของบริษัทฯ ให้แก่ผู้โดยสารโดยให้บริการครอบคลุมทุกด้าน เช่น การพักผ่อน
การศึกษาขนบธรรมเนียมประเพณี วัฒนธรรม และประวัติศาสตร์ เป็นต้น
ซึ่งจะช่วยเสริมความเข้มแข็งทางการตลาดและเพิ่มรายได้จากการจำหน่ายบัตรโดยสารแก่บริษัทฯ
รายการดังกล่าวได้มีการริเริ่มขึ้นตั้งแต่ปี พ.ศ. 2512 โดยในช่วงแรกมีรายการท่องเที่ยวทั้งหมด
12 รายการ ณ ปัจจุบันรายการท่องเที่ยวได้เพิ่มขึ้นมากกว่า 500 รายการ
ครอบคลุมสถานที่ท่องเที่ยวใน 107 เมือง 28 ประเทศทั่วโลก รายการ
“เอื้องหลวงพาท่องทั่วโลก” เป็นการนำเที่ยวสู่ต่างประเทศ และรายการ
“เอื้องหลวงพาท่องทั่วไทย”
เป็นการนำเที่ยวภายในประเทศซึ่งมีบทบาทที่สำคัญในการส่งเสริมการท่องเที่ยวให้กับประเทศไทยและประเทศเพื่อนบ้าน
ในฐานะที่บริษัทฯ
เป็นสายการบินแห่งชาติและเป็นสายการบินที่ได้รับผลประโยชน์จากการเดินทางมาท่องเที่ยวเมืองไทย
บริษัทฯ ได้ร่วมมือกับการท่องเที่ยวแห่งประเทศไทย รวมทั้งหน่วยงานภาครัฐและเอกชน
ในการจัดรายการท่องเที่ยวในประเทศไทย บริษัทฯ
จัดจำหน่ายบัตรโดยสารและรายการท่องเที่ยวผ่านสำนักงานสาขาของบริษัทฯ และตัวแทนจำหน่าย
ซึ่งมีระบบการสำรองรายการท่องเที่ยวรวมถึงบัตรโดยสารด้วยคอมพิวเตอร์
โดยบัตรโดยสารที่ขายผ่านโครงการ รอยัล ออร์คิด ฮอลิเดย์
ถือว่ามีความคุ้มค่าเมื่อเทียบกับสายการบินคู่แข่งหรือผู้ประกอบธุรกิจท่องเที่ยวอื่น ทั้งนี้
นักท่องเที่ยวที่ซื้อรายการท่องเที่ยวจะต้องเดินทางโดยเที่ยวบินของบริษัทฯ
นักท่องเที่ยวที่ซื้อรายการท่องเที่ยวจะมาจากทั่วโลกโดยส่วนใหญ่มาจากทวีปยุโรป ออสเตรเลีย
นิวซีแลนด์ สหรัฐอเมริกา และเอเชีย ซึ่งรายการท่องเที่ยวที่จำหน่ายกว่าร้อยละ 90
เป็นรายการท่องเที่ยวที่เดินทางมายังประเทศไทย

บริษัทฯ ยังได้ขยายตลาดรายการท่องเที่ยวรอยัล ออร์คิด ฮอลิเดย์
ไปสู่กลุ่มลูกค้าเป้าหมายใหม่ที่เป็นนักท่องเที่ยวมีกำลังซื้อสูง และเป็นกลุ่มลูกค้าประเภทตลาดเฉพาะ
(Niche Market) มากขึ้น
โดยเน้นนำเสนอรายการท่องเที่ยวประเภทพรีเมี่ยมเพื่อสร้างมูลค่าเพิ่มแก่ลูกค้าที่ใช้บริการของบริษัทฯ
โดยเฉพาะ ทั้งนี้ บริษัทฯ ได้ร่วมกับพันธมิตรธุรกิจท่องเที่ยวกลุ่มต่างๆ อาทิ สนามกอล์ฟ สปา
โรงแรม รีสอร์ตชั้นนำ ฯลฯ ในการเสนอบริการพิเศษ (Exclusive Offer)
ให้กับกลุ่มลูกค้าดังกล่าว ซึ่งเป้าหมายหลักประกอบด้วย นักดำน้ำ นักกอล์ฟ
นักท่องเที่ยวที่เข้ามาพักผ่อนเพื่อสุขภาพในแบบสปา หรือตรวจเช็คสุขภาพ และคู่ฮันนีมูน
ซึ่งเป็นกลุ่มที่บริษัทฯ ขยายการให้บริการครอบคลุมทั้งชาวไทยและชาวต่างประเทศ นอกจากนี้
ยังได้จัดกิจกรรมส่งเสริมการตลาดร่วมกับทัวร์เอื้องหลวง ซึ่งมีรายการ “ของขวัญจากฟากฟ้า”
ในรูปของบัตรของขวัญเพื่อการท่องเที่ยวด้วยการแลกใช้บริการจากรอยัล ออร์คิด ฮอลิเดย์

นอกจากนี้ รอยัล ออร์คิด ฮอลิเดย์
กำลังดำเนินการพัฒนาการซื้อขายรายการท่องเที่ยวแบบเบ็ดเสร็จ 2 โครงการ คือ

1.  การออกบัตรรายการท่องเที่ยวอีเล็คทรอนิกส์ (Electronic Tour Order)

เพื่อให้เกิดความสะดวกและคล่องตัวกับตัวแทนจำหน่ายและลูกค้ามากขึ้นโดยไม่ต้องใช้บัตรรายการท่องเที่ยว
(Voucher) ซึ่งได้เริ่มดำเนินการแล้วในตลาดประเทศไทย
และจะขยายไปยังตลาดต่างประเทศภายในสิ้นปี 2547 นี้

2. การขายรอยัล ออร์คิด ฮอลิเดย์ผ่านระบบอินเทอร์เน็ต

เพื่อเพิ่มช่องทางการขายให้มากขึ้น โดยให้ตัวแทนจำหน่ายรายย่อย (Retailer)
สามารถดูข้อมูลและทำการสำรองที่รายการท่องเที่ยวต่างๆ ของ รอยัล ออร์คิด ฮอลิเดย์ ได้
คาดว่าขั้นตอนนี้จะแล้วเสร็จภายในสิ้นปี 2548
รวมทั้งจะดำเนินการให้ลูกค้าสามารถดูข้อมูลและทำการสำรองที่รายการท่องเที่ยวต่างๆ
ได้โดยตรงผ่านระบบอินเทอร์เน็ต ซึ่งคาดว่าขั้นตอนนี้จะแล้วเสร็จในปี 2549
โครงการนี้จะช่วยให้ตัวแทนจำหน่ายรายย่อยสามารถเข้าถึง รอยัล ออร์คิด ฮอลิเดย์ ได้มากขึ้น
และจะทำให้การซื้อขายรายการท่องเที่ยวต่างๆ สะดวกและคล่องตัวมากขึ้น

(ค) ระบบพาณิชย์อิเล็กทรอนิกส์ (E-Commerce)

นอกเหนือจากการจำหน่ายบัตรโดยสารโดยผ่านสำนักงานขายของบริษัทฯ
โดยตรงและการจำหน่ายผ่านตัวแทนจำหน่าย (Travel Agent) แล้ว บริษัทฯ
ได้นำระบบเทคโนโลยีสารสนเทศที่ทันสมัยมาใช้ในการขยายช่องทางจัดจำหน่าย
ด้วยระบบพาณิชย์อิเล็กทรอนิกส์ผ่านเครือข่ายอินเทอร์เน็ต ได้แก่ บริการ Royal e-Booking
ซึ่งผู้โดยสารสามารถทำการสำรองที่นั่งและออกบัตรโดยสารด้วยตนเอง ผ่านเวบไซต์ของบริษัทฯ
การออกบัตรโดยสารดังกล่าวสามารถเลือกที่จะจ่ายค่าบัตรโดยสารผ่านบัตรเครดิตและออกเป็นบัตรโดยสารอิเล็กทรอนิกส์ทันที
หรือเลือกที่จะจ่ายเงินและออกบัตรโดยสารกระดาษที่สำนักงานขายของบริษัทฯ ภายใน 3 วัน
หลังจากวันที่ทำการสำรองที่นั่ง นอกเหนือจากบริการ Royal e-Booking บริษัทฯ ยังให้บริการ
Royal e-Ticket
ซึ่งผู้โดยสารสามารถสำรองที่นั่งและซื้อบัตรโดยสารอิเล็กทรอนิกส์โดยโทรศัพท์มาติดต่อสำนักงานขายของบริษัทฯ
และแจ้งหมายเลขบัตรเครดิตเพื่อชำระเงิน
และเมื่อถึงวันเดินทางผู้โดยสารเพียงแต่แสดงบัตรประจำตัวประชาชนและบัตรเครดิตดังกล่าวที่เช็คอินเคาน์เตอร์ก็จะได้รับ
Boarding Pass ในการขึ้นเครื่องทันที

ส่วนระบบ Royal-e-Check-in
เป็นระบบในการอำนวยความสะดวกให้แก่ผู้โดยสารในการเช็คอินด้วยตนเอง
เมื่อถึงเวลาที่ผู้โดยสารจะขึ้นเครื่อง
เพียงแต่แสดงบัตรประชาชนหรือหนังสือเดินทางที่จุดตรวจรับเอกสารเดินทางก็สามารถขึ้นเครื่องได้ทันที
ถือเป็นการเพิ่มทางเลือกให้ผู้โดยสารเดินทางได้สะดวกขึ้น
โดยได้เริ่มเปิดให้บริการสำหรับเที่ยวบินภายในประเทศในเดือนมิถุนายน 2544
และเที่ยวบินระหว่างประเทศในเดือนสิงหาคม 2544

(ง) อุปกรณ์และบริการ

เพื่อให้บริษัทฯ สามารถแข่งขันกับสายการบินคู่แข่งขันในด้านอุปกรณ์และบริการ ตั้งแต่ปี 2543
บริษัทฯ ได้เริ่มปรับปรุงคุณภาพอุปกรณ์สำหรับผู้โดยสารทุกชั้นของเที่ยวบิน
โดยการติดตั้งและปรับปรุงเก้าอี้โดยสาร
การจัดให้มีรายการบันเทิงทั้งภาพและเสียงที่สามารถเลือกได้ตามความต้องการ
รวมถึงการปรับปรุงส่วนอื่นๆ ของห้องผู้โดยสารในฝูงบินของบริษัทฯ
โดยเฉพาะห้องผู้โดยสารในชั้นโดยสารชั้นหนึ่ง (Royal First Class) และชั้นโดยสารชั้นธุรกิจ
(Royal Executive Class) ในการนี้ บริษัทฯ
จะเพิ่มประสิทธิภาพในการแข่งขันกับสายการบินในทวีปเอเชียรายอื่นๆ ให้มากขึ้น
เพื่อเพิ่มรายได้ต่อหน่วยจากค่าโดยสารในชั้นโดยสารพิเศษ โดยได้จัดตั้งหน่วยงานฝ่ายขาย
และจัดให้มีการปรับปรุงผลิตภัณฑ์ และสิ่งอำนวยความสะดวกในชั้นโดยสารดังกล่าว
รวมถึงการเพิ่มแผนการตลาดและจัดรายการส่งเสริมการขายต่างๆ
โดยเฉพาะผู้โดยสารชั้นหนึ่งและชั้นธุรกิจเพื่อให้สามารถแข่งขันกับสายการบินคู่แข่งได้มากขึ้น
โดยจะมีการดำเนินการปรับปรุงดังกล่าวในเครื่องบินของบริษัทฯ จำนวน 31 ลำ
รวมทั้งการปรับปรุงห้องรับรองผู้โดยสาร ซึ่งงบประมาณที่ได้รับอนุมัติทั้งหมดมีประมาณ 7,530
ล้านบาท ดังมีรายละเอียดดังต่อไปนี้

1) การปรับปรุงรูปแบบและคุณภาพของที่นั่งโดยสารและระบบสาระบันเทิง

วัตถุประสงค์หลักของการปรับปรุงอุปกรณ์ในเครื่องบินของบริษัทฯ คือ
การปรับปรุงอุปกรณ์ในเครื่องบินทุกลำที่เป็นแบบเดียวกันให้มีที่นั่งโดยสารลักษณะเดียวกันในแต่ละชั้นโดยสาร
โดยจะทำการปรับปรุงที่นั่งทั้งหมดสำหรับผู้โดยสารชั้นหนึ่ง ชั้นธุรกิจ และชั้นประหยัด บริษัทฯ
มีแผนที่จะปรับปรุงระยะห่างระหว่างที่นั่งโดยสารในแต่ละชั้นผู้โดยสาร
โดยจะทำการลดจำนวนที่นั่งแต่ละแถวลง ลดความแออัดในห้องโดยสาร
และเพิ่มความสะดวกสบายโดยรวมให้แก่ผู้โดยสารมากขึ้น

สำหรับที่นั่งโดยสารชั้นหนึ่งในเครื่องบินแบบโบอิ้ง 747-400 นั้น จะเปลี่ยนเป็นเก้าอี้นอน
ซึ่งสามารถปรับนอนราบ 180 องศา และจะมีการติดตั้งฉากกั้นระหว่างที่นั่งทุกที่นั่ง
ส่วนที่นั่งโดยสารของชั้นธุรกิจในเครื่องบินทุกลำจะทำการติดตั้งที่พักเท้าและโต๊ะพับได้หน้ากว้างเพื่ออำนวยความสะดวกให้แก่ผู้โดยสารที่จะทำงานไปด้วยขณะบิน
นอกจากนี้ บริษัทฯ
ก็จะทำการเพิ่มขนาดและความสบายของที่นั่งชั้นประหยัดในเครื่องบินบางแบบอีกด้วย

นอกจากนี้ บริษัทฯ
มีแผนการปรับปรุงระบบสาระบันเทิงทั้งด้านภาพและเสียงบนเครื่องบินในเส้นทางระหว่างประเทศทุกลำ
เพื่อให้มีคุณภาพสูง ทันสมัยและเป็นมาตรฐานเดียวกันทั้งหมด
โดยจะมีจอภาพส่วนตัวในชั้นหนึ่งและชั้นธุรกิจทุกที่นั่ง ระบบเพลงและภาพยนต์แบบ On-demand
และมีรายการบันเทิงให้ผู้โดยสารเลือกอย่างหลากหลาย รวมทั้งเกมส์ ภาพเส้นทางบิน
ทิวทัศน์บริเวณที่เครื่องบินผ่าน

งานปรับปรุงรูปแบบของที่นั่งทั้งหมดจะทำที่ฝ่ายช่างของบริษัทฯ
โดยมีการปรึกษากับทางผู้ผลิตเครื่องบินอยู่ตลอดเวลา ทั้งนี้จะใช้เวลาประมาณ 2 ถึง 4
สัปดาห์ต่อลำ โดยบริษัทฯ เริ่มปรับปรุงเครื่องบินตั้งแต่ปี 2544 โดยได้ปรับปรุงเครื่องบินแบบแอร์บัส
A330-300 จำนวน 8 ลำ แล้วเสร็จในปี 2546
และคาดว่าจะดำเนินการในส่วนที่เหลือให้แล้วเสร็จในปี 2548

ตารางแสดงข้อมูลบางประการเกี่ยวกับการปรับปรุงอากาศยานและอุปกรณ์ทั้งที่อยู่ระหว่างการดำเนินการและที่เสนอให้มีการดำเนินการ

+-------+----+------+-------------------------+------------+---------+
| แบบ   | จ  | งบปร | รายละเอียดของการปรับปรุง   | สถานะ      | กำห     |
| หรือรุ่น | ำน | ะมาณ |                         |            | นดเวลาที่ |
|       | วน |      |                         |            |         |
|       |    | (ล้าน |                         |            | คาดว่าจะ |
|       |    | บาท) |                         |            | แล้วเสร็จ |
+-------+----+------+-------------------------+------------+---------+
| โบอิ้ง  | 6  | 84.0 | ชั้นธุรกิจ                  | อยู่ระหว     | ธันวาคม  |
| 77    |    |      |                         | ่างดำเนินการ | 2547    |
| 7-300 |    |      | -   ปรับพนักพ             | (ปรับ       |         |
|       |    |      | ิงในระดับปกติให้สะดวกสบายขึ้น | ปรุงเสร็จแล้ว |         |
|       |    |      |                         | 2 ลำ)      |         |
+-------+----+------+-------------------------+------------+---------+
|       |    |      | ชั้นประหยัด                |            |         |
|       |    |      |                         |            |         |
|       |    |      | -   ปรับปรุงเบาะเก้าอี้แล    |            |         |
|       |    |      | ะพนักพิงศีรษะให้สะดวกสบายขึ้น |            |         |
+-------+----+------+-------------------------+------------+---------+
| โบอิ้ง  | 8  | 2,1  | ชั้นธุรกิจ                  | อยู่ระห      | พ       |
| 77    |    | 16.8 |                         | ว่างดำเนินกา | ฤศจิกายน |
| 7-200 |    |      | -   เปลี่ยนแถวที่นั่ง จากแบบ  | รด้านเทคนิคแ | 2548    |
|       |    |      |     “2-4-2” เป็น “2-2-2” | ละผลิตอุปกรณ์ |         |
|       |    |      |                         |            |         |
|       |    |      | -                       |            |         |
|       |    |      |  เพิ่มระยะห่างระหว่างที่นั่งเป็น |            |         |
|       |    |      |     54 นิ้ว               |            |         |
|       |    |      |                         |            |         |
|       |    |      | -                       |            |         |
|       |    |      | ที่นั่งใหม่ปรับเอนนอนได้ประมาณ |            |         |
|       |    |      |     165 องศา (แบบ       |            |         |
|       |    |      |     lie-flat)           |            |         |
|       |    |      |     และมีที่พักเท้าในตัว      |            |         |
|       |    |      |                         |            |         |
|       |    |      | -   มีจอภาพ              |            |         |
|       |    |      | ส่วนตัวและอุปกรณ์เชื่อมต่อไฟฟ้า |            |         |
|       |    |      | สำหรับคอมพิวเตอร์พกพาทุกที่นั่ง |            |         |
|       |    |      |                         |            |         |
|       |    |      | -   ระบบสาระบันเทิงแบบ    |            |         |
|       |    |      |     On-demand           |            |         |
+-------+----+------+-------------------------+------------+---------+
|       |    |      | ชั้นประหยัด                |            |         |
|       |    |      |                         |            |         |
|       |    |      | -   เปลี่ยนแถวที่นั่งจากแบบ   |            |         |
|       |    |      |     “3-4-3” เป็น “3-3-3” |            |         |
|       |    |      |                         |            |         |
|       |    |      | -                       |            |         |
|       |    |      |  เปลี่ยนเก้าอี้ปรับเอนได้เป็นมุม |            |         |
|       |    |      |     110 องศา            |            |         |
|       |    |      |                         |            |         |
|       |    |      | -   เพิ่มความกว้างของเก้าอี้  |            |         |
|       |    |      |                         |            |         |
|       |    |      | -   ลดที่นั่งลง 24 ที่นั่ง      |            |         |
+-------+----+------+-------------------------+------------+---------+
| โบอิ้ง  | 9  | 2,6  | ชั้นหนึ่ง                   | อยู่ระห      | ตุลาคม   |
| 74    |    | 46.0 |                         | ว่างดำเนินกา | 2548    |
| 7-400 |    |      | -   ติดตั้งเก้าอี้นอน         | รด้านเทคนิคแ |         |
|       |    |      |     (Sleeper) ใหม่ จำนวน | ละผลิตอุปกรณ์ |         |
|       |    |      |     10 ที่นั่ง              |            |         |
|       |    |      |     ส                   |            |         |
|       |    |      | ามารถนอนราบได้อย่างเต็มที่ถึง |            |         |
|       |    |      |     180 องศา            |            |         |
|       |    |      |     โดยมีแถวที่นั่งแบบ       |            |         |
|       |    |      |     “1-2-1”             |            |         |
|       |    |      |                         |            |         |
|       |    |      | -   มีจอภาพ              |            |         |
|       |    |      | ส่วนตัวและอุปกรณ์เชื่อมต่อไฟฟ้า |            |         |
|       |    |      | สำหรับคอมพิวเตอร์พกพาทุกที่นั่ง |            |         |
|       |    |      |                         |            |         |
|       |    |      | -   ระบบสาระบันเทิงแบบ    |            |         |
|       |    |      |     On-demand           |            |         |
|       |    |      |     ให้บริกา              |            |         |
|       |    |      | รหูฟังที่มีคุณสมบัติลดเสียงรบกวน |            |         |
|       |    |      |                         |            |         |
|       |    |      | -   ปรับปรุงอุปก           |            |         |
|       |    |      | รณ์อำนวยความสะดวกในห้องน้ำ |            |         |
+-------+----+------+-------------------------+------------+---------+
| แบบ   | จ  | งบปร | รายละเอียดของการปรับปรุง   | สถานะ      | กำห     |
| หรือรุ่น | ำน | ะมาณ |                         |            | นดเวลาที่ |
|       | วน |      |                         |            |         |
|       |    | (ล้าน |                         |            | คาดว่าจะ |
|       |    | บาท) |                         |            | แล้วเสร็จ |
+-------+----+------+-------------------------+------------+---------+
|       |    |      | ชั้นธุรกิจ                  |            |         |
|       |    |      |                         |            |         |
|       |    |      | -   ติดตั้งเก้าอี้ใหม่แบบ      |            |         |
|       |    |      |     Lie-flat จำนวน 40   |            |         |
|       |    |      |     ที่นั่ง                 |            |         |
|       |    |      |     สามารถเอนนอนได้ถึง    |            |         |
|       |    |      |     165 องศา            |            |         |
|       |    |      |                         |            |         |
|       |    |      | -   เพิ่มระ               |            |         |
|       |    |      | ยะห่างระหว่างที่นั่งเป็นประมาณ |            |         |
|       |    |      |     60 นิ้ว               |            |         |
|       |    |      |                         |            |         |
|       |    |      | -   มีจอภาพ              |            |         |
|       |    |      | ส่วนตัวและอุปกรณ์เชื่อมต่อไฟฟ้า |            |         |
|       |    |      | สำหรับคอมพิวเตอร์พกพาทุกที่นั่ง |            |         |
|       |    |      |                         |            |         |
|       |    |      | -   ระบบสาระบันเทิงแบบ    |            |         |
|       |    |      |     On-demand           |            |         |
|       |    |      |                         |            |         |
|       |    |      | -   ปรับปรุงอุปก           |            |         |
|       |    |      | รณ์อำนวยความสะดวกในห้องน้ำ |            |         |
+-------+----+------+-------------------------+------------+---------+
| รวม   | 23 | 4,8  |                         |            |         |
|       |    | 46.8 |                         |            |         |
+-------+----+------+-------------------------+------------+---------+

หมายเหตุ : บริษัทฯ
อยู่ระหว่างพิจารณาที่จะปรับปรุงอากาศยานและอุปกรณ์เพิ่มเติมจากแผนดังกล่าวข้างต้น
สำหรับเครื่องบินแบบโบอิ้ง 777-300 ทั้ง 6 ลำ ในอีกระดับหนึ่งเพื่อให้สามารถแข่งขันได้มากขึ้น
ปรับปรุงโบอิ้ง 747-400 เพิ่มอีกจำนวน 3 ลำ โบอิ้ง 737-400 จำนวน 2 ลำ และ MD-11
อีกจำนวน 4 ลำ

2) อุปกรณ์อำนวยความสะดวกสำหรับธุรกิจและการสื่อสาร

บริษัทฯ
มีแผนจะติดตั้งโทรศัพท์ส่วนตัวและอุปกรณ์เชื่อมต่อไฟฟ้าสำหรับคอมพิวเตอร์พกพาสำหรับที่นั่งในชั้นหนึ่งและชั้นธุรกิจ
เพื่อให้ผู้โดยสารสามารถติดต่อทำธุรกิจได้อย่างต่อเนื่องและสะดวกสบาย
ติดตั้งโทรศัพท์ระบบไร้สายและเครื่องโทรสารในชั้นประหยัดบนเครื่องบินในเส้นทางระยะไกล
(Long Haul) ให้เป็นมาตรฐานของบริษัทฯ นอกจากนี้
ยังอยู่ระหว่างการศึกษาการให้บริการระบบสื่อสารไร้สายความเร็วสูง (Broadband Internet)
บนเครื่องบินในเส้นทางระยะไกล (Long Haul) โดยให้บริการกับผู้โดยสารทุกชั้น

(จ) การพัฒนาและขยายเครือข่ายการบินและการให้บริการเที่ยวบินและฝูงบินของบริษัทฯ

บริษัทฯ มีเจตนารมณ์ที่จะเพิ่มความถี่ของเที่ยวบิน ประกอบกับการเปิดเส้นทางบินใหม่ๆ
ไปยังตลาดที่กำลังเติบโต ซึ่งบริษัทฯ ได้มีการให้บริการทางการบินอยู่แล้ว เช่น ตลาดในทวีปยุโรป
ประเทศออสเตรเลีย นิวซีแลนด์ และตลาดที่มีศักยภาพในการเติบโตในระยะยาว เช่น
ประเทศจีนตอนใต้ ประเทศในภูมิภาคอินโดจีน และคาบสมุทรอินเดีย อย่างไรก็ตาม บริษัทฯ
จะยังคงให้บริการการขนส่งในเส้นทางการบินที่มีความสำคัญในเชิงธุรกิจหรือจะให้ประโยชน์ต่อบริษัทฯ
ในระยะยาวต่อไป แม้ว่าการให้บริการในเส้นทางการบินดังกล่าวอาจทำให้บริษัทฯ
ไม่สามารถทำกำไรในระยะแรกของการให้บริการก็ตาม นอกจากนั้น บริษัทฯ
ยังมีแผนที่จะดำเนินการอย่างต่อเนื่องในการเสาะแสวงหาโอกาสที่จะเพิ่มขีดความสามารถในการให้บริการของบริษัทฯ
โดยการเข้าร่วมในสัญญาบริการเที่ยวบินร่วม การซื้อขายระวางที่นั่งที่จัดสรรไว้
และข้อตกลงการรับขนผู้โดยสารซึ่งกันและกันร่วมกับสายการบินสมาชิกในกลุ่มพันธมิตร สตาร์
อัลไลแอนซ์ และสายการบินพันธมิตรอื่นๆ โดยแนวทางการพัฒนานั้น บริษัทฯ
เน้นที่จะขยายเส้นทางการบินออสเตรเลีย นิวซีแลนด์ ซึ่งเป็นเส้นทางที่บริษัทฯ
ให้ความสนใจในการขยายเส้นทาง
เพื่อให้กำลังการผลิตสอดคล้องกับความต้องการที่เกิดขึ้นในเส้นทางระหว่างยุโรปและออสเตรเลีย
(Kangkaroo Route) โดยจะทำการเพิ่มเส้นทางบินโดยตรง การปรับตารางเส้นทางเชื่อมการบิน
และการปรับปรุงอุปกรณ์ห้องผู้โดยสารในส่วนของที่นั่งและระบบสาระบันเทิง ส่วนเส้นทางการบิน
ยุโรปจะเน้นการเพิ่มขนาดของเครื่องหรือจำนวนเที่ยวบิน
เพื่อรองรับปริมาณความต้องการเดินทางที่เพิ่มขึ้นสำหรับจุดหมายปลายทางที่สำคัญ เช่น ลอนดอน
แฟรงเฟิร์ต ปารีส โคเปนเฮเก้น สต๊อกโฮม มาดริด รวมทั้งพัฒนาเส้นทางบินไปยังมอสโคว์
ส่วนเส้นทางการบินอเมริกาเหนือ มีแผนที่จะเพิ่มเส้นทางการบินตรงไปยังอเมริกาแบบไม่หยุดแวะพัก
ได้แก่ นิวยอร์ก ซึ่งบริษัทฯ จะมีความได้เปรียบในระยะเวลาการบินที่ใช้ประมาณ 16 ชั่วโมง
ในขณะที่คู่แข่ง เช่น สิงคโปร์ จะใช้เวลาประมาณ 18 ชั่วโมง เส้นทางการบินในภูมิภาค
จะเน้นเส้นทางการบินที่มีการขยายตัวระดับสูง เช่น ญี่ปุ่น จีน อินเดีย
และเส้นทางการบินภายในประเทศ จะลดเส้นทางการบินบางจุดที่ไม่ก่อให้เกิดกำไร
หลังจากที่ธุรกิจการบินต้นทุนต่ำสามารถเริ่มให้บริการในส่วนนั้นได้แล้ว ทั้งนี้
เพื่อกระตุ้นความต้องการในการเดินทางของผู้โดยสารในเส้นทางการบินใหม่ บริษัทฯ
จะดำเนินการรณรงค์ทางด้านการตลาดเป็นระยะเวลา 6-9 เดือน
ล่วงหน้าก่อนที่จะมีการเปิดให้บริการเที่ยวบิน
โดยมาตรการดังกล่าวรวมถึงการจัดให้มีช่องจำหน่ายบัตรโดยสารหลายช่องทาง
การโฆษณาในเส้นทางการบินเฉพาะเจาะจง
และการทำงานร่วมกับตัวแทนจำหน่ายบัตรโดยสารเพื่อจำหน่ายบัตรโดยสารให้แก่กลุ่มนักท่องเที่ยวในรายการนำเที่ยวต่างๆ
บริษัทฯ ยังมีความตั้งใจที่จะเพิ่มการดำเนินกิจกรรมต่างๆ
โดยร่วมมือกับการท่องเที่ยวแห่งประเทศไทย และองค์กรที่เกี่ยวกับการท่องเที่ยวอื่นๆ
หน่วยงานราชการด้านการท่องเที่ยวของต่างประเทศ และองค์กรต่างๆ
ที่เกี่ยวข้องกับการท่องเที่ยวในประเทศจุดหมายปลายทาง
ในการร่วมกันรณรงค์และจัดกิจกรรมด้านโฆษณาร่วมกัน
และโดยการให้การสนับสนุนการเดินทางไปยังสถานที่ต่างๆ
เพื่อการประชาสัมพันธ์การท่องเที่ยวในประเทศไทย นอกจากนี้ บริษัทฯ
ยังคงจะดำเนินการส่งเสริมโครงการรอยัล ออร์คิด ฮอลิเดย์
หรือทัวร์เอื้องหลวงอย่างต่อเนื่องในการส่งเสริมรายการนำเที่ยวต่างๆ
และร่วมมือกับตัวแทนจำหน่ายและผู้จำหน่ายส่งบัตรโดยสารทั่วโลกในการให้การสนับสนุนหรือให้ส่วนลดพิเศษ

3.2.2.2 นโยบายการรักษามาตรฐานความปลอดภัยและคุณภาพการให้บริการ

ด้วยตระหนักดีว่าความปลอดภัยเป็นพื้นฐานที่สำคัญยิ่งของธุรกิจการบิน
ที่ไม่เพียงบ่งชี้ถึงคุณภาพการดำเนินงานและให้บริการแก่ลูกค้า หากเป็นความรับผิดชอบที่บริษัทฯ
มีต่อผู้เกี่ยวข้องในธุรกิจ ตลอดจนสังคมและประเทศชาติ บริษัทฯ
จึงมีมาตรฐานการปฏิบัติงานด้านความปลอดภัยอย่างเป็นรูปธรรม
และมีแผนพัฒนางานด้านนี้อย่างต่อเนื่อง โดยมีวัตถุประสงค์ที่จะส่งเสริมผลิตภัณฑ์ บริการ
และกระบวนการทำงานที่มีความปลอดภัยสูงสุดต่อลูกค้าและทุกฝ่าย

ในฐานะที่บริษัทฯ เป็นสายการบินที่ทำการบินระหว่างประเทศ
การบริหารจัดการด้านความปลอดภัยของบริษัทฯ จะดำเนินการไปตามมาตรฐานและกฎเกณฑ์ต่างๆ
ตามหลักสากล คือ มาตรฐานหรือกฎเกณฑ์ที่เป็นข้อบังคับต้องปฏิบัติตาม
และมาตรฐานหรือกฎเกณฑ์ที่ไม่เป็นข้อบังคับ
แต่หากนำไปปฏิบัติจะเป็นผลดีต่อระบบความปลอดภัยของสายการบิน ซึ่งบริษัทฯ
สามารถปฏิบัติตามกฎเกณฑ์และได้รับการรับรองมาตรฐานต่างๆ มาโดยตลอด อาทิ
ได้รับการรับรองมาตรฐาน ISO 9001 Quality Management System
ในส่วนของฝ่ายซ่อมบำรุงอากาศยาน ฝ่ายบริการลานจอดและอุปกรณ์ภาคพื้น ฝ่ายบริการภาคพื้น
ฝ่ายบริการทั่วไป จากองค์การมาตรฐานระหว่างประเทศ เป็นต้น

สำหรับการดำเนินงานในปีนี้ นอกจากจะกำหนดกลยุทธ์ส่งเสริมให้ผลิตภัณฑ์ บริการ
และกระบวนการทำงานมีความปลอดภัย ลดการสูญเสียทั้งทางตรงและทางอ้อม
มีระบบการจัดการด้านความปลอดภัยและสิ่งแวดล้อมที่ได้มาตรฐานสากลแล้ว บริษัทฯ
ยังได้ปรับปรุงโครงสร้างการบริหารงานด้านนี้ ด้วยการจัดตั้ง Management Safety and
Quality Board-MSQB
ซึ่งจะเพิ่มศักยภาพในการประสานงานและส่งผลให้การปฏิบัติการป้องกันและแก้ไขปัญหาด้านความปลอดภัยดียิ่งขี้น
ขณะเดียวกันนั้นก็เน้นให้ความสำคัญกับการวางแผนงาน ประสานงาน ติดตาม ตรวจสอบ
และพัฒนาปรับปรุงแก้ไขในทุกส่วนงานที่เกี่ยวข้องอย่างเป็นระบบ
ไม่ว่าจะเป็นแผนพัฒนาระบบการติดตามและวัดผลด้านความปลอดภัยเชิงรุก
ที่เน้นพัฒนาระบบป้องกันอุบัติเหตุก่อนเกิดเหตุการณ์ แผนพัฒนาระบบ Corporate Safety
Information System ที่สามารถเชื่อมโยงข้อมูลความปลอดภัยของสายการบินได้ทั่วทั้งองค์กร
และแผนการจัดหาเทคโนโลยีที่ทันสมัยมาเพิ่มประสิทธิภาพระบบบริหารจัดการความปลอดภัย
การจัดทำดัชนีวัดมาตรฐานความปลอดภัย (Safety Indicator) ในการปฏิบัติงานต่างๆ
การปรับปรุงระบบเอกสารด้านความปลอดภัย (THAI Safety and Quality Manual-TSQM)
ซึ่งเป็นส่วนสำคัญในการนำนโยบายความปลอดภัยมาปฏิบัติอย่างเป็นรูปธรรม
แผนปรับวัฒนธรรมองค์กรและสร้างจิตสำนึกด้านความปลอดภัย
รวมทั้งแผนการจัดหาเทคโนโลยีที่ทันสมัยมาเพิ่มประสิทธิภาพระบบบริหารจัดการด้านความปลอดภัย

สำหรับการรักษามาตรฐานความปลอดภัยและการจัดการสิ่งแวดล้อมทั้งภายนอกและภายในสำนักงานนั้น
บริษัทฯ
ได้ปรับปรุงอาคารสถานที่ให้สามารถรองรับความต้องการใช้งานสอดคล้องกับภารกิจและการดำเนินงานโดยรวมของบริษัทฯ
ยิ่งขึ้น เช่น การปรับปรุงสำนักงานหลานหลวงให้สอดคล้องกับเอกลักษณ์ของบริษัทฯ ที่พัฒนาขึ้นใหม่
การก่อสร้างอาคารจอดรถยนต์ที่สำนักงานหลานหลวง โครงการศูนย์ฝึกอบรม (Training Center
Project) ที่สำนักงานหลักสี่
การปรับปรุงระบบเสียงตามสายภายในสำนักงานใหญ่และสำนักงานในกรุงเทพฯ
การปรับปรุงอาคารบางส่วนเป็นโรงพิมพ์เอกสารของบริษัทฯ
เพื่อเพิ่มประสิทธิภาพในกระบวนการทำงาน และการจัดการสภาพแวดล้อมในสถานที่ทำงาน
โดยบริษัทฯ ได้รับการรับรองมาตรฐาน ISO 14001 Environmental Management System
ในส่วนของพื้นที่สำนักงานใหญ่และฝ่ายช่าง ซึ่งเป็นมาตรฐานที่ได้รับการยอมรับจากทั่วโลก

3.2.2.3 นโยบายความร่วมมือพันธมิตรธุรกิจการบิน

ในปีนี้ บริษัทฯ เน้นให้ความสำคัญเป็นอย่างสูงกับการดำเนินงานร่วมกับกลุ่มพันธมิตรธุรกิจการบิน
นอกจากจะมุ่งแสวงหาความร่วมมือในการขยายเครือข่ายเส้นทางการบินให้ครอบคลุมกว้างขวาง
ตอบสนองต่อการทำการตลาดเชิงรุกในเส้นทางบินใหม่ๆ
เพิ่มประสิทธิภาพในการเชื่อมต่อสู่จุดหมายทั้งในและต่างประเทศแล้ว
ยังคำนึงถึงความคุ้มค่าในการพัฒนาเที่ยวบินและการใช้ประโยชน์เครื่องบินในเชิงพาณิชย์ให้เกิดประโยชน์สูงสุดไปพร้อมกันอีกด้วย

บริษัทฯ ได้ส่งเสริมให้สายการบินในประเทศร่วมพัฒนาเส้นทางบินและจุดบินภายในประเทศ
โดยสนับสนุนและเตรียมความพร้อมด้านต่างๆ
ให้กับสายการบินที่จะเข้ามาดำเนินการแทนในจุดบินที่บริษัทฯ ยกเลิกเที่ยวบิน
เพื่อลดผลกระทบต่อผู้ใช้บริการ และคงไว้ซึ่งขีดความสามารถของเครือข่ายการบินภายในประเทศ
ทั้งบริษัทฯ
ยังได้ร่วมส่งเสริมพัฒนาศูนย์กลางการบินระดับภูมิภาคของประเทศให้มีศักยภาพในการเชื่อมโยงเครือข่ายสู่จุดบินในจังหวัดใกล้เคียงและประเทศเพื่อนบ้าน
อาทิ พัฒนาศูนย์กลางการบินภาคเหนือ ด้วยการขยายเส้นทางและจุดบินใหม่ๆ
จากท่าอากาศยานเชียงใหม่ เป็นต้น

บริษัทฯ มุ่งให้ความร่วมมือกับกลุ่มพันธมิตร สตาร์ อัลไลแอนซ์ ดำเนินงานเชิงรุกในหลายด้าน
ในปีที่ผ่านมา ได้ร่วมกันผลักดันโครงการสำคัญที่ส่งเสริมให้เกิดการขยายเครือข่ายด้านการตลาด
การพัฒนาผลิตภัณฑ์และบริการ เช่น โครงการ Interline Electronic Ticketing และ
Self-service Check-in
เพื่อเพิ่มทางเลือกและสร้างความสะดวกสบายให้กับผู้โดยสารในการสำรองที่นั่ง ซื้อบัตรโดยสาร
และสะสมไมล์กับสายการบินในกลุ่มพันธมิตร สตาร์ อัลไลแอนซ์
นอกเหนือไปจากการให้การสนับสนุนโครงการ Star Alliance Joint Purchasing
ซึ่งจะช่วยควบคุมต้นทุนและค่าใช้จ่าย เพิ่มอำนาจต่อรองในการจัดซื้อจัดหาร่วมกัน
ไม่ว่าจะเป็นน้ำมันเชื้อเพลิง ประกันภัย อุปกรณ์ต่างๆ รวมถึงการพัฒนาระบบเครือข่ายคอมพิวเตอร์
เพื่อเพิ่มประสิทธิภาพการบริหารงานและปรับปรุงการบริการให้ทันสมัยและรวดเร็วยิ่งขึ้น

ที่สำคัญ บริษัทฯ ได้ร่วมมือกับกลุ่มพันธมิตร สตาร์ อัลไลแอนซ์
ปรับปรุงตารางการบินให้ประสานเชื่อมโยงกันทั่วโลก รวมทั้งผลักดันโครงการ White Spot
Strategy โดยกระตุ้นสายการบินในประเทศจีน อินเดีย และรัสเซีย
ที่มีเส้นทางและจุดบินสู่ตลาดที่มีศักยภาพ ให้เข้าร่วมเป็นสมาชิกของกลุ่มพันธมิตร สตาร์ อัลไลแอนซ์
เพื่อขยายเครือข่ายและทำให้การส่งต่อผู้โดยสารระหว่างเที่ยวบินมีประสิทธิภาพมากที่สุด
อันจะเป็นผลดีต่อบริษัทฯ ในการสร้างรายได้ เพิ่มยอดขาย
และสร้างความพึงพอใจสูงสุดแก่ผู้โดยสาร

ขณะเดียวกัน บริษัทฯ ได้ดำเนินการให้มีการเจรจาสิทธิการบินระหว่างประเทศ เพื่อขยายเครือข่าย
เพิ่มจุดบิน และรุกตลาดใหม่ที่มีศักยภาพในประเทศต่างๆ ได้แก่ ลาว รัสเซีย จีน ยูเครน เนปาล
พม่า สิงคโปร์ อินโดนีเซีย สหรัฐอาหรับเอมิเรตส์ เวียดนาม ฮ่องกง ไต้หวัน ญี่ปุ่น เกาหลีใต้
กาตาร์ ศรีลังกา มัลดีฟส์ และมาเลเซีย

การดำเนินงานทั้งหมดนี้ ก็เพื่อเพิ่มขีดความสามารถของบริษัทฯ
ในการก้าวสู่การเป็นสายการบินชั้นนำของโลกที่สามารถแข่งขันได้ในทุกระดับ
และเป็นส่วนสำคัญในการสนับสนุนให้ท่าอากาศยานสุวรรณภูมิเป็นศูนย์กลางการบินในภูมิภาคเอเชียได้อย่างมีประสิทธิภาพยิ่งขึ้น

3.2.2.4 นโยบายการพัฒนาระบบเทคโนโลยีสารสนเทศ

เทคโนโลยีสารสนเทศเป็นปัจจัยพื้นฐานที่สำคัญที่สนับสนุนให้บริษัทฯ
สามารถดำเนินธุรกิจได้อย่างมีประสิทธิภาพ ที่ผ่านมาบริษัทฯ
ได้พัฒนาการใช้เทคโนโลยีสารสนเทศทั้งในด้านระบบคอมพิวเตอร์และเครือข่ายระบบสารสนเทศ
และระบบโครงสร้างพื้นฐานอื่นๆ เพื่อสนับสนุนการบริหารจัดการและการปฏิบัติงานในธุรกิจต่างๆ
ของบริษัทฯ ตลอดจนการเชื่อมโยงกับลูกค้า คู่ค้า และหน่วยงานที่เกี่ยวข้องทั่วโลก
กลยุทธ์และระบบงานที่สำคัญของการดำเนินงานเกี่ยวกับเทคโนโลยีสารสนเทศ มีดังต่อไปนี้

ระบบบริหารรายได้ (Revenue Management System)

บริษัทฯ มีระบบบริหารรายได้ซึ่งพัฒนาโดยบริษัท PROS Revenue Management Inc.
ระบบดังกล่าวจะเป็นระบบการจัดการทางคอมพิวเตอร์
ซึ่งจะวิเคราะห์ปริมาณความต้องการเดินทางในแต่ละเส้นทางบิน จำนวนที่ว่าง อัตราค่าโดยสาร
สถิติผู้โดยสาร เพื่อทำการจัดสรรจำนวนที่นั่ง จัดแบ่งที่นั่งในชั้นโดยสาร และระดับราคา ฯลฯ
อย่างเหมาะสม เพื่อให้บริษัทฯ สามารถทำรายได้ได้สูงสุด โดยระบบบริหารรายได้นี้
ในเบื้องต้นจะครอบคลุมถึงระบบการวิเคราะห์ปริมาณความต้องการเดินทางในแต่ละเส้นทางบิน
และกำหนดจำนวนที่นั่งในแต่ละระดับราคา
และระบบบริหารรายได้สำหรับลูกค้าที่เดินทางเป็นหมู่คณะเพิ่มเติม
หลังจากนั้นจะติดตั้งระบบเพิ่มเติมเพื่อใช้สำหรับการวางแผนปรับปรุงรายได้ในเส้นทางที่มีจุดเชื่อมต่อซับซ้อน
มีความต้องการสูง

การให้บริการ Royal e-Service

บริษัทฯ ได้ติดตั้งเครื่องบริการผู้โดยสารอัตโนมัติ (Self-service Kiosks for Domestic
Flights) ณ อาคารผู้โดยสารภายในประเทศที่ท่าอากาศยานดอนเมือง และท่าอากาศยานสำคัญๆ
ในต่างจังหวัด ได้แก่ เชียงใหม่ เชียงราย หาดใหญ่ ขอนแก่น พิษณุโลก และภูเก็ต
โดยเรียกการให้บริการนี้ว่า Royal e-Service ภายใต้การให้บริการ Royal e-Service นี้
ผู้โดยสารสามารถซื้อบัตรโดยสารโดยใช้บัตรเครดิต และสามารถเช็คอินได้ด้วยตนเอง พัฒนาระบบ
e-Receipt ซึ่งจะสร้างความสะดวกรวดเร็วในการออกใบเสร็จรับเงิน
โดยผู้โดยสารสามารถขอรับใบเสร็จรับเงินจากสำนักงานขายของบริษัทฯ
ทุกสาขาที่อยู่ในเมืองเดียวกับที่ผู้โดยสารออกบัตรโดยสาร

บริษัทฯ ยังได้ขยายการบริการใหม่ๆ บนเครือข่ายอินเทอร์เน็ตอย่างต่อเนื่อง
ซึ่งได้รับความสนใจมีผู้เข้าเยี่ยมชมและใช้บริการผ่านเว็บไซต์เป็นจำนวนมาก
ในรายการส่งเสริมการขายต่างๆ ของบริษัทฯ
การนำเสนอขายสินค้าที่ระลึกภายใต้ตราสัญลักษณ์ของบริษัทฯ ทาง
www.thaiairways.com/thaishop และการให้สมาชิกรายการสะสมไมล์ รอยัล ออร์คิด พลัส
สามารถตรวจสอบไมล์สะสมได้ด้วยตนเอง และบริษัทฯ
ยังมีแผนจะขยายการบริการซื้อขายผ่านอินเทอร์เน็ตให้มีประสิทธิภาพมากขึ้น โดยจะปรับปรุงระบบ
e-Payment เพื่อให้ผู้โดยสารที่เลือกชำระเงินด้วยบัตรเครดิตผ่านทางเว็บไซต์ของบริษัทฯ
สามารถออกบัตรโดยสารอิเล็กทรอนิกส์ได้ทันทีที่ระบบได้ตรวจสอบและอนุมัติการชำระเงินอัตโนมัติ

การปรับปรุงระบบเทคโนโลยีสารสนเทศ

เพื่อเพิ่มประสิทธิภาพการดำเนินงานโดยรวม สามารถตอบสนองนโยบายรัฐบาลอิเล็กทรอนิกส์
และการมีธรรมภิบาลที่ดี บริษัทฯ มีแผนงานที่จะปรับเปลี่ยนการจัดซื้อจัดจ้างให้มีประสิทธิภาพมากขึ้น
โดยได้เริ่มโครงการพัฒนาระบบ e-Procurement
เพื่อปรับปรุงกระบวนการจัดซื้อด้วยการใช้ระบบการประมูลผ่านทางอิเล็กทรอนิกส์ (e-Auction)
ซึ่งช่วยลดขั้นตอน ประหยัดเวลาและค่าใช้จ่าย สร้างความโปร่งใส และมีธรรมภิบาล
ทั้งยังได้ศึกษาโครงการพัฒนาระบบ e-Learning
เพื่อใช้ในการฝึกอบรมบุคลากรจากหน่วยงานต่างๆ ผ่านสื่ออิเล็กทรอนิกส์ เครือข่ายอินเทอร์เน็ต
และอินทราเน็ต ซึ่งจะเป็นการเพิ่มศักยภาพของบุคลากรให้มีการพัฒนาและการเรียนรู้อย่างต่อเนื่อง
รวมทั้งพัฒนาระบบ Electronic Recruitment System มาใช้ในการรับสมัครงาน
เพื่อลดขั้นตอนทำงาน สร้างความสะดวกรวดเร็วในการสรรหาและคัดเลือกบุคลากรยิ่งขึ้น

บริษัทฯ
ยังได้ขยายและยกระดับโครงสร้างพื้นฐานให้ทันสมัยมีขีดความสามารถที่จะรองรับการเติบโตทางธุรกิจ
การรุกสู่ตลาดการพาณิชย์อิเล็กทรอนิกส์ (e-Commerce) และสภาวะการแข่งขันได้ทันการ
โดยมีการลงทุนติดตั้งระบบ Enterprise Application Integration
เพื่อให้ระบบสารสนเทศบนอินเทอร์เน็ต อินทราเน็ตของบริษัทฯ
และระบบจากผู้ใช้บริการภายนอกบริษัทฯ
สามารถเชื่อมโยงกับระบบปฏิบัติการและฐานข้อมูลบนเมนเฟรมและเซอร์เวอร์ของบริษัทฯ
เพิ่มความสะดวกในการทำธุรกรรมอิเล็กทรอนิกส์แบบ B2B, B2C และ B2E รวมทั้ง จัดระบบ Web
Content Management ที่เหมาะสมเข้ามาช่วยในการบริหารจัดการข้อมูลในเว็บไซต์ของบริษัทฯ
ให้มีความถูกต้อง ทันต่อเหตุการณ์ และตอบสนองความต้องการของลูกค้าได้อย่างแท้จริง

โครงสร้างพื้นฐานทางเทคโนโลยีสารสนเทศสำหรับความร่วมมือในกลุ่มพันธมิตรการบินสตาร์
อัลไลแอนซ์ (Star Alliance IT Infrastructure)

กลุ่มพันธมิตร สตาร์ อัลไลแอนซ์ ได้ร่วมกันพัฒนาระบบสื่อสารข้อมูลที่เรียกว่า “Extranet”
และระบบเครือข่าย “Starnet” เพื่อเชื่อมโยงและแลกเปลี่ยนข้อมูลในการร่วมมือทางธุรกิจ
การพัฒนาเครือข่ายในขั้นแรกได้แล้วเสร็จเมื่อเดือนเมษายน 2543
และหลังจากนั้นได้มีการพัฒนาระบบการใช้งาน (Application) อย่างต่อเนื่อง เช่น
ระบบการแลกเปลี่ยนข้อมูลเกี่ยวกับเที่ยวบิน การสำรองที่นั่งโดยใช้ไมล์ระหว่างสายการบินพันธมิตร
ระบบสื่อสารอินเทอร์เน็ต (Internet) ที่เชื่อมโยงระหว่างบริษัทฯ กับคู่ค้าและพันธมิตรทางการบิน
เพื่อการติดต่อแลกเปลี่ยนข้อมูลอย่างมีประสิทธิภาพ
ซึ่งจะช่วยปรับปรุงและพัฒนากระบวนการทางธุรกิจและการบริการลักษณะใหม่ๆ

เว็บไซต์ของบริษัทฯ

บริษัทฯ ได้ให้บริการข้อมูลอิเล็กทรอนิกส์ผ่านหลายเว็บไซต์ เว็บไซต์หลัก www.thaiairways.com
ให้บริการลูกค้าในการสำรองที่นั่ง ข้อมูลราคาบัตรโดยสาร การซื้อบัตรโดยสารที่เรียกว่า “Royal
e-Tickets” ข้อมูลเกี่ยวกับเที่ยวบิน กำหนดเวลาขึ้น-ลงของแต่ละเที่ยวบิน บริการรอยัล ออคิด
พลัส และรอยัล ออคิด ฮอลิเดย์ เป็นต้น
และขณะนี้อยู่ในระหว่างการปรับปรุงรูปแบบใหม่ซึ่งจะเปิดตัวต่อไป
เว็บไซต์ที่เป็นข้อมูลทั่วไปของบริษัทฯ (www.thaiairways.info) ให้บริการข้อมูลของบริษัทฯ
รวมถึงข้อมูลที่เกี่ยวข้องกับผู้ลงทุน ข้อมูลที่เปิดเผยต่อสื่อมวลชน และข่าวการรับสมัครงาน
และประกาศเกี่ยวกับการจัดซื้อจัดจ้างของบริษัทฯ เว็บไซต์การพาณิชย์สินค้าและไปรษณียภัณฑ์
(www.thaicargo.com) ให้บริการตรวจสอบสถานภาพของสินค้าที่จัดส่ง ตารางบิน
และข้อมูลเกี่ยวกับการขนส่งสินค้าทางอากาศ เว็บไซต์การบริการซ่อมบำรุงเครื่องบิน
(www.thaitechnical.com) จะมีข้อมูลเกี่ยวกับการให้บริการซ่อมบำรุงเครื่องบิน
และเว็บไซต์ของฝ่ายปฏิบัติการบิน (www.thaiops.com) ซึ่งให้ข้อมูลเกี่ยวกับฝูงบิน
การปฏิบัติการบิน และมาตรการความปลอดภัยในการปฏิบัติการบิน

สำหรับความคืบหน้าในโครงการลงทุนของบริษัทฯ ณ ท่าอากาศยานสุวรรณภูมินั้น บริษัทฯ
ได้นำเทคโนโลยีสารสนเทศที่ทันสมัยได้มาตรฐานสากลมาใช้เพื่อเพิ่มศักยภาพการให้บริการรูปแบบใหม่ๆ
อย่างครบวงจร บริษัทฯ
ยังได้ออกแบบเครือข่ายโครงสร้างพื้นฐานด้านเทคโนโลยีสารสนเทศและการสื่อสาร (ICT)
รองรับการเชื่อมต่อกับระบบสารสนเทศของทางท่าอากาศยานกรุงเทพ และหน่วยงานอื่นๆ
ซึ่งระบบเครือข่ายและระบบสารสนเทศดังกล่าวจะได้รับการพัฒนาและติดตั้งคู่ขนานกันไปในช่วงปี
2547 ถึงกลางปี 2548 เพื่อให้มั่นใจว่าบริษัทฯ
จะมีระบบสารสนเทศที่มีประสิทธิภาพพร้อมให้บริการได้อย่างครบวงจรในวันเปิดทำการท่าอากาศยานสุวรรณภูมิ

3.2.3 ลักษณะลูกค้า

แบ่งลักษณะลูกค้าตามการใช้บริการได้ดังนี้

1. ผู้โดยสารที่มีความต้องการเดินทางโดยเครื่องบินทั้งภายในประเทศและระหว่างประเทศ
ที่เป็นการเดินทางเพื่อติดต่อธุรกิจและการท่องเที่ยว ทั้งที่เป็นคนไทยและชาวต่างประเทศ
โดยบริษัทฯ ได้ใช้ระบบการแต่งตั้งตัวแทนจำหน่าย (Agency) กระจายตามภูมิภาคต่างๆ
ทั่วโลกเป็นช่องทางในการจำหน่ายบัตรโดยสารของบริษัทฯ
ซึ่งในแต่ละประเทศจะมีตัวแทนจำหน่ายเป็นจำนวนมากและในแต่ละตัวแทนจำหน่ายยังมีเครือข่าย
(Net Work) ที่ครอบคลุมพื้นที่หลายประเทศ

2.
ผู้ที่ต้องการนำสินค้าเข้าหรือส่งสินค้าออกโดยใช้บริการขนส่งทางอากาศทั้งภายในประเทศและระหว่างประเทศ
ซึ่งรวมทั้งไปรษณียภัณฑ์ทางอากาศ (Air Mail)

3.  ลูกค้าสายการบินที่ใช้บริการกิจการสนับสนุนการขนส่งที่ท่าอากาศยานสากลกรุงเทพ

3.2.4 กลุ่มลูกค้าเป้าหมาย

ผู้โดยสารชั้นประหยัดซึ่งส่วนใหญ่เป็นกลุ่มนักท่องเที่ยวยังคงเป็นลูกค้าเป้าหมายหลักของบริษัทฯ
เนื่องจากประเทศไทยยังคงมีศักยภาพทางด้านการท่องเที่ยว ประกอบกับการให้บริการที่นั่งโดยสาร
ชั้นประหยัดของบริษัทฯ ถือเป็นจุดเด่นเมื่อเปรียบเทียบกับสายการบินอื่นๆ
และเป็นส่วนที่สร้างรายได้และกำไรให้กับบริษัทฯ มาโดยตลอด นอกจากนี้ บริษัทฯ
มีแผนที่จะพัฒนาและให้ความสำคัญกับลูกค้าชั้นหนึ่งและชั้นธุรกิจมากขึ้นเพื่อใช้ประโยชน์จากศักยภาพการผลิตที่มีอยู่อย่างสูงสุดและเพิ่มรายได้ให้กับบริษัทฯ

สำหรับการขนส่งสินค้าทางอากาศนั้น บริษัทฯ นอกจากใช้พื้นที่ระวางบรรทุกจากเที่ยวบินโดยสารแล้ว
ในช่วงที่มีความต้องการขนส่งสินค้าสูง บริษัทฯ ได้ดำเนินการขนส่งสินค้าด้วยเครื่องบินบรรทุกสินค้า
โดยใช้พื้นที่ระวางบรรทุกจากเครื่องบินบรรทุกสินค้าของสายการบินอื่น ในลักษณะ TRIP Lease
และ Joint Operation โดยลูกค้าเป้าหมายหลักในการขนส่งสินค้าทางอากาศได้แก่
กลุ่มธุรกิจการส่งออก

3.2.5 การจำหน่าย และช่องทางการจำหน่าย

บริษัทฯ จำหน่ายบัตรโดยสารและระวางขนส่งสินค้าผ่านช่องทางการจำหน่ายดังต่อไปนี้

1. สำนักงานขายของบริษัทฯ
ซึ่งมีที่ตั้งอยู่ตามเมืองสำคัญในทุกภูมิภาคทั่วโลกทำหน้าที่ขายบัตรโดยสาร และระวางบรรทุกสินค้า
สำรองที่นั่ง และให้บริการความสะดวกแก่ผู้โดยสาร
ลูกค้าขนส่งสินค้าตัวแทนการจำหน่ายบัตรโดยสาร ตัวแทนการจำหน่ายระวางบรรทุกสินค้า
และผู้ที่ต้องการติดต่อกับบริษัทฯ ในเรื่องต่างๆ

2. ตัวแทนจำหน่ายทั่วโลก ตัวแทนจำหน่ายเหล่านี้จะเป็นผู้ออกบัตรโดยสาร และทำหน้าที่สำรองที่นั่ง

บริษัทฯ ได้ใช้ระบบการสำรองที่นั่งแบบเบ็ดเสร็จ (Global Distribution System)
เพื่อการเชื่อมโยง ข้อมูลระหว่างบริษัทฯ สำนักงานขายของบริษัทฯ และตัวแทนจำหน่ายทั่วโลก
เพื่ออำนวยความสะดวก ในการสำรองที่นั่งและการออกบัตรโดยสารให้แก่ลูกค้า โดยบริษัทฯ
เป็นสมาชิกระบบสำรองที่นั่งชั้นนำทุกระบบ ซึ่งครอบคลุมช่องทางการจัดจำหน่ายทั่วโลก คือ ระบบ
AMADEUS, ABACUS, AXESS, GALILEO, INFINI, SABRE, TOPAS และ WORLDSPAN
นอกจากนี้ บริษัทฯ ได้เปิดช่องทางการจัดจำหน่ายผ่านระบบ Internet ตั้งแต่ปี 2543

1.  ตัวแทนจำหน่ายบัตรโดยสาร
    จะเป็นผู้จำหน่ายและออกบัตรโดยสารตามราคาค่าโดยสารที่บริษัทฯ กำหนด
    โดยตัวแทนจำหน่ายจะได้รับค่าส่วนแบ่งตามจำนวนบัตรโดยสารที่ขายให้ผู้โดยสาร
    ในปัจจุบันเพื่อให้เป็นไปตามแนวโน้มของตลาด บริษัทฯ
    กำลังมุ่งจำหน่ายบัตรโดยสารให้แก่ตัวแทนที่ราคาสุทธิโดยไม่ต้องมีค่าส่วนแบ่งและให้ตัวแทนกำหนดราคาค่าบัตรโดยสารตามสภาวะตลาด
    ในการแต่งตั้งตัวแทนจำหน่าย แยกเป็นตัวแทนจำหน่ายบัตรโดยสารต่างประเทศและในประเทศ
    โดยมีหลักเกณฑ์การพิจารณาดังนี้

    1.  ตัวแทนจำหน่ายบัตรโดยสารต่างประเทศ ตัวแทนดังกล่าวต้องเป็นสมาชิกของ IATA
        (International Air Transport Association) และต้องผ่านเกณฑ์ที่ IATA
        กำหนด แล้วจะส่งฝ่ายการพาณิชย์พิจารณาเพื่อเสนอให้บริษัทฯ แต่งตั้งเป็นตัวแทนจำหน่าย

    2.  ตัวแทนจำหน่ายบัตรโดยสารในประเทศ
        ฝ่ายการพาณิชย์จะพิจารณาขีดความสามารถของตัวแทน สถานที่ตั้ง
        ความพร้อมของบุคลากร ฐานะการเงิน แล้วเสนอบริษัทฯ แต่งตั้งเป็นตัวแทนจำหน่าย

  2.2 ตัวแทนจำหน่ายระวางบรรทุกสินค้า จะทำหน้าที่ขายระวางบรรทุกให้แก่ผู้ที่ต้องการส่งสินค้า
  ในอัตราค่าบรรทุกที่บริษัทฯ กำหนด โดยผลตอบแทนของตัวแทนจะได้รับในรูป Commission
  ฝ่ายขายระวางบรรทุกสินค้าจะเป็นผู้พิจารณาถึงขีดความสามารถในการทำธุรกิจร่วมกับยอดขาย
  ขนาดของตัวแทน ตลอดจนความมั่นคงทางด้านการเงิน แล้วเสนอให้บริษัทฯ
  แต่งตั้งเป็นตัวแทนจำหน่าย

3.  ระบบพาณิชย์อิเล็กทรอนิกส์ของบริษัทฯ โดยเรียกว่าบริการ Royal e-Service

  บริษัทฯ ได้ดำเนินการระบบสำรองที่นั่งผ่านทางอินเทอร์เน็ต (e-Booking)
  ซึ่งทำให้ผู้โดยสารสามารถทำการจองที่นั่งด้วยตนเองและตรวจสอบราคาค่าโดยสารผ่านทางเว็บไซต์หลักของบริษัทฯ
  นอกจากนี้ ยังได้ขยายเครือข่ายการจำหน่ายบัตรโดยสารผ่านทางระบบบัตรโดยสารอิเล็กทรอนิกส์
  (e-Ticket) สำหรับเที่ยวบินภายในประเทศทุกเที่ยวบิน และสำหรับเที่ยวบินระหว่างกรุงเทพฯ
  กับโอ๊คแลนด์ บริสเบน แฟรงก์เฟิร์ต ฮ่องกง ลอนดอน เมลเบิร์น เพิร์ท ซิดนีย์ ไทเป
  และโตเกียว โดยในเดือนตุลาคม 2545 บริษัทฯ ได้เริ่มออกบัตรโดยสารอิเล็กทรอนิกส์
  (e-Ticket) ผ่านทางเว็บไซต์หลักของบริษัทฯ

  นอกจากนี้ บริษัทฯ ได้ติดตั้งเครื่องบริการผู้โดยสารอัตโนมัติ (Self-Service Kiosks)
  ภายใต้บริการ Royal e-Service เพื่อให้ผู้โดยสารพบกับการเดินทางที่ผ่อนคลายมากขึ้น
  และความรวดเร็วในขั้นตอนตรวจเช็คเอกสารเดินทาง โดยบริการ Royal e-Service
  ได้ให้ทางเลือกผู้โดยสาร 2 ทางเลือก คือ
  ผู้โดยสารสามารถซื้อบัตรโดยสารและทำการตรวจเช็คเอกสารเดินทางด้วยตนเอง (Check-in)
  หรือเฉพาะตรวจเช็คเอกสารเดินทางด้วยตนเองเพียงอย่างเดียว โดยซอฟแวร์ของ Royal
  e-Service ได้จัดทำขึ้นมาเพื่อให้ใช้งานได้ง่ายและมีคำสั่งทั้ง 2 ภาษา (ไทยและอังกฤษ)
  ผู้โดยสารที่ยังไม่มีบัตรโดยสารสามารถเลือกเส้นทางที่เปิดให้บริการเที่ยวบิน ที่นั่ง ราคา
  รวมถึงยืนยันการจองที่นั่งและซื้อบัตรโดยสารได้ด้วยตนเอง โดยชำระเงินผ่านบัตรเครดิต
  ซึ่งข้อมูลจะถูกส่งไปยังธนาคารเพื่อทำหน้าที่ในการตรวจสอบอนุมัติก่อนจะถึงขั้นตอนตรวจเช็คเอกสารเดินทาง
  โดยเมื่อธนาคารอนุมัติแล้วผู้โดยสารจะได้รับใบเสร็จรับเงินและบัตรผ่านขึ้นเครื่อง (Boarding
  Pass)

สภาวะอุตสาหกรรมการบินและการแข่งขัน

ธุรกิจการบินเป็นธุรกิจที่มีความอ่อนไหวต่อสภาวะแวดล้อมเป็นอย่างมาก
ปัจจัยภายนอกที่มีผลกระทบต่ออุตสาหกรรมการบิน ได้แก่ ภาวะเศรษฐกิจ การเมือง
การดำเนินนโยบายของรัฐบาลในการเปิดเสรีด้านการค้า การลงทุน การเปิดเสรีการบิน
การส่งเสริมการท่องเที่ยว การพัฒนาเทคโนโลยี ตลอดจนวิกฤติการณ์ต่างๆ
ที่ก่อให้เกิดภัยคุกคามมนุษย์ เช่น ภาวะสงคราม การก่อการร้าย โรคระบาดรุนแรง ปัจจัยต่างๆ
เหล่านี้บ้างก็เป็นปัจจัยบวกที่สนับสนุนให้มีการขยายตัวของธุรกิจอย่างรวดเร็ว
บ้างก็เป็นปัจจัยลบที่ทำให้เกิดการชะลอตัวหรือถดถอย
สายการบินจำเป็นต้องมีความไวต่อการปรับเปลี่ยนแผนกลยุทธ์
เพื่อรองรับการเปลี่ยนแปลงที่เกิดขึ้นตลอดเวลา และเพื่อช่วงชิงความได้เปรียบเชิงแข่งขัน

สภาวะการขนส่งผู้โดยสาร

ในระยะ 3 ปีที่ผ่านมา อุตสาหกรรมการบินได้ประสบกับวิกฤติการณ์ต่างๆ
ที่ส่งผลกระทบรุนแรงมาอย่างต่อเนื่อง นับตั้งแต่เหตุการณ์ก่อวินาศกรรมในสหรัฐอเมริกา
ต่อมาได้มีสงครามต่อต้านการก่อการร้ายในอัฟกานิสถาน
การลอบวางระเบิดในแหล่งท่องเที่ยวที่บาหลี สงครามอิรัก และโรคทางเดินหายใจเฉียบพลันรุนแรง
(SARS) ซึ่งทำให้ปริมาณการขนส่งผู้โดยสารทั่วโลกลดลงมาก

ปี 2547 อุตสาหกรรมการบินได้เริ่มกลับสู่ภาวะปกติ
โดยมีแรงกระตุ้นจากการขยายตัวของเศรษฐกิจโลก จากความเข้มแข็งของสหรัฐอเมริกา
การฟื้นตัวของญี่ปุ่น และการเจริญเติบโตของจีน อินเดีย และตะวันออกกลาง
ทำให้อัตราการขยายตัวของปริมาณการขนส่งผู้โดยสารทั่วโลกในครึ่งแรกของปี 2547
มีอัตราเพิ่มสูงถึงร้อยละ 20 เมื่อเทียบกับปีที่ผ่านมา และยังคงมีแนวโน้มที่จะเจริญเติบโตต่อไป

สภาวะการขนส่งสินค้าทางอากาศ

ในปี 2546 ซึ่งมีการระบาดของโรคทางเดินหายใจเฉียบพลันรุนแรง (SARS)
สายการบินได้ลดเที่ยวบินลงจำนวนมาก ส่งผลให้จำนวนผู้โดยสารทั่วโลกลดลงร้อยละ 2.2
แต่ปริมาณการขนส่งสินค้ายังเพิ่มขึ้นร้อยละ 3.9 เนื่องจากสภาวะเศรษฐกิจโลกยังมีการขยายตัว
โดยมีแรงผลักดันจากการค้า การลงทุน โดยเฉพาะในภูมิภาคเอเชีย
ทำให้มีการส่งออกและนำเข้าสินค้าจำนวนมาก และยังคงมีแนวโน้มขยายตัวสูงเพิ่มขึ้น
ในครึ่งแรกของปี 2547 อัตราการขนส่งสินค้าทั่วโลกเพิ่มขึ้นร้อยละ 13
โดยภูมิภาคเอเชียมีปริมาณขนส่งสินค้าเพิ่มขึ้นร้อยละ 13.3

ประเทศไทยมีการขนส่งสินค้าทางอากาศ 980,145 ตัน ในปี 2546 จัดอยู่ในอันดับที่ 12 ของโลก
ขณะนี้รัฐบาลมีนโยบายที่จะพัฒนาระบบ Logistic
ของประเทศให้มีความเชื่อมโยงการขนส่งสินค้าทั้งทางบก น้ำ อากาศ
เพื่อเสริมสร้างศักยภาพในการเป็นศูนย์กลางการขนส่งของภูมิภาค
และเมื่อท่าอากาศยานสุวรรณภูมิเปิดดำเนินการในปลายปี 2548 จะมีพื้นที่สำหรับ Cargo
Terminal เพิ่มขึ้น และพัฒนาให้เป็น Custom Free Zone
ซึ่งจะอำนวยความสะดวกและดึงดูดให้สายการบินเข้ามามากขึ้น จากนโยบายดังกล่าว
ทำให้มีการจัดตั้งสายการบินขนส่งสินค้า ฟลายไฮย์ คาร์โก้แอร์ไลน์ ของเอกชนไทย
และในส่วนของบริษัทฯ กำลังอยู่ในระหว่างการศึกษาการจัดตั้งบริษัท ไทยคาร์โก้แอร์ไลน์
โดยร่วมลงทุนกับภาคเอกชนด้วย

อุตสาหกรรมการบินภายในประเทศ

ในปี 2547 สายการบินต้นทุนต่ำได้แพร่หลายเข้ามาในประเทศไทย
สายการบินแอร์เอเชียจากมาเลเซียซึ่งร่วมทุนกับเอกชนไทย
และสายการบินเอกชนไทยได้แยกธุรกิจส่วนหนึ่งมาให้บริการแบบสายการบินต้นทุนต่ำ สำหรับบริษัทฯ
ได้วางสถานะเป็นสายการบินที่ยังคงให้บริการเต็มรูปแบบ ขณะเดียวกันได้ร่วมทุนจัดตั้งบริษัท สกาย
เอเซีย จำกัด โดยถือหุ้นร้อยละ 39 เพื่อดำเนินธุรกิจแบบสายการบินต้นทุนต่ำในนาม “นกแอร์”
แข่งกับสายการบินอื่น สายการบินต้นทุนต่ำที่เกิดขึ้น
ช่วยกระตุ้นให้เกิดอุปสงค์ใหม่ในกลุ่มคนที่ไม่เคยเดินทางโดยเครื่องบินให้มีโอกาสเดินทางโดยเครื่องบินได้
และทำให้การแข่งขันรุนแรงมากขึ้น
ในปัจจุบันมีสายการบินที่ให้บริการประจำในเส้นทางภายในประเทศ 8 สายการบิน

อุตสาหกรรมการบินระหว่างประเทศ

ในปี 2547 รัฐบาลได้นำนโยบายเปิดเสรีด้านการบินมาปฏิบัติอย่างจริงจัง
ส่งผลให้สายการบินต่างชาติสามารถเพิ่มความถี่ ความจุของเที่ยวบินได้มากขึ้น
และมีสายการบินใหม่เข้ามาทำการแข่งขันมากขึ้น
โดยเฉพาะอย่างยิ่งสายการบินต้นทุนต่ำระดับภูมิภาคจากมาเลเซียและสิงคโปร์
นอกจากนี้ยังมีสายการบินต้นทุนต่ำอีกหลายสายจากอินเดีย จีน และมาเก๊า
ที่มีแผนจะทำการบินเข้าไทย เนื่องจากเป็นจุดหมายปลายทางการท่องเที่ยวที่ได้รับความนิยม
และตรงกับตลาดเป้าหมายของสายการบินต้นทุนต่ำ

ปัจจุบันมีสายการบินที่ให้บริการประจำในเส้นทางระหว่างประเทศ 82 สายการบิน
การบินไทยต้องเผชิญกับการแข่งขันที่เข้มข้นขึ้น นอกจากสายการบินต่างชาติ 76 สายแล้ว
ยังต้องแข่งกับสายการบินเอกชนไทยที่เริ่มขยายเส้นทางบินออกสู่ต่างประเทศ
และสายการบินต้นทุนต่ำที่เพิ่งเข้ามาให้บริการ จึงต้องปรับตัวเพื่อสร้างความแตกต่างด้านการบริการ
ด้วยการยกระดับและปรับปรุงผลิตภัณฑ์และบริการ เพื่อเพิ่มรายได้อย่างมีคุณภาพมากขึ้น

กิจกรรมส่งเสริมภาพลักษณ์

นับเป็นความภาคภูมิใจอย่างยิ่งที่บริษัทฯ
ได้มีส่วนร่วมประชาสัมพันธ์ประเทศไทยให้เป็นที่รู้จักจากทุกมุมโลก
ผ่านสื่อโฆษณาและประชาสัมพันธ์ที่สะท้อนให้เห็นถึงศิลปวัฒนธรรมและทัศนียภาพอันงดงามของเมืองไทย
ซึ่งในปีนี้เป็นที่น่ายินดีที่บริษัทฯ ได้รับรางวัลชนะเลิศ ASEANTA Awards for Excellence 2004
จากผลงานด้านสื่อโฆษณาและประชาสัมพันธ์จำนวน 2 รางวัล คือ
รางวัลชนะเลิศประเภทกิจกรรมส่งเสริมการขาย
และรางวัลชนะเลิศประเภทบทความเกี่ยวกับการท่องเที่ยว
รางวัลดังกล่าวนอกจากจะแสดงถึงความสำเร็จในการเผยแพร่ประชาสัมพันธ์แล้ว
ยังสื่อถึงความโดดเด่นอันเป็นเอกลักษณ์ของความเป็นไทยอีกด้วย

กิจกรรมเพื่อสังคม

-   สนับสนุนการจัดคอนเสิร์ตเทิดพระเกียรติพระบาทสมเด็จพระเจ้าอยู่หัว โดยศิลปินแจ๊สระดับโลก
    เมนาร์ด เฟอร์กูสัน และวงบิ๊กบ๊อบ นูโว

-   ร่วมสมทบทุนในโครงการแก้วตาดวงใจ เทิดไท้ 72 พรรษามหาราชินี

-   สนับสนุนการจัดแสดงแม่น้ำของแผ่นดินปีที่ 5

-   จัดโครงการ “คมนาคมพาเด็กไทยท่องฟ้ารักแพนด้า” นำเด็กด้อยโอกาส
    เดินทางไปกับเที่ยวบินพิเศษของบริษัทฯ เพื่อเยี่ยมชมหมีแพนด้าที่สวนสัตว์เชียงใหม่

-   สนับสนุนงานมหกรรมกินไก่ไทยปลอดภัย 100 เปอร์เซ็นต์

-   สนับสนุนโครงการนักบินเอื้ออาทรของรัฐบาล

-   ร่วมกับสมาคมนักบินไทยจัดสร้างอนุสรณ์ 100 ปีการบินโลก

-   ร่วมกับสถานทูตกรีซ จัดงาน “ร่วมใจไทยส่งใจเชียร์ Athen : Going For Gold”
    สนับสนุนให้ชาวไทยส่งใจไปเชียร์นักกีฬาชาวไทยที่ร่วมแข่งขันกีฬาโอลิมปิกที่ประเทศกรีซ

-   สนับสนุนการจัดโครงการ “วิถีแห่งเอเชีย” ในเทศกาลสัปดาห์แฟชั่น ณ เมืองมิลาน
    ประเทศอิตาลี

-   สนับสนุนโครงการนักวิทยาศาสตร์รุ่นใหม่ของประเทศ ในการเดินทางไปเข้าค่ายวิทยาศาสตร์
    INFOSYS ณ เมืองบังกาลอร์ ประเทศอินเดีย

-   ร่วมก่อตั้งสถาบันพิพิธภัณฑ์การเรียนรู้แห่งชาติเป็นรายแรก
    เพื่อสนับสนุนนโยบายของรัฐบาลในการพัฒนาองค์กร
    เผยแพร่ความรู้เกี่ยวกับวัฒนธรรมและความรุ่งเรืองของอารยธรรมไทยและประเทศไทย

-   จัดโครงการ “หนึ่งอำเภอ หนึ่งโรงเรียนในฝัน”
    เพื่อสนองนโยบายของรัฐบาลในการส่งเสริมพัฒนาระบบการศึกษาของไทย

-   สนับสนุนและส่งเสริมการจัดแข่งขันกีฬาประเภทต่างๆ อาทิ การแข่งขันยิงปืน การแข่งขันกอล์ฟ
    การแข่งขันฟุตบอล การแข่งขันกีฬาคนพิการ เป็นต้น

-   จัดโครงการและสนับสนุนกิจกรรมสาธารณกุศลประเภทต่างๆ เช่น
    ร่วมออกร้านงานกาชาดประจำปี 2547 โครงการเลี้ยงอาหารกลางวันแก่เด็ก ผู้สูงอายุ
    และผู้พิการ เป็นต้น

-   สนับสนุนโครงการกรุงเทพฯ เมืองแฟชั่น ซึ่งเป็นหนึ่งในนโยบายของรัฐบาล
    ที่จะส่งเสริมและสร้างโอกาสให้นักออกแบบและผู้ประกอบการที่เกี่ยวข้องกับธุรกิจแฟชั่น
    เพื่อยกระดับและขยายตลาดสินค้า

-   สนับสนุนโครงการวิจัยและจัดแสดงหมีแพนด้าในประเทศไทย
    โดยการนำหมีแพนด้าสองทูตสันถวไมตรี “ช่วง ช่วง และหลิน ฮุ่ย” จากเมืองเฉิงตู
    สาณารณรัฐประชาชนจีนมาเชียงใหม่โดยเที่ยวบิน “รักแพนด้า รักเชียงใหม่”

3.3 การจัดหาผลิตภัณฑ์หรือบริการ

3.3.1 กำลังการผลิตและปริมาณการผลิตที่เกี่ยวข้องกับการบิน

+----------------------------+---------+---------+---------+---------+
|                            |         | ปีการเงิน | ปีการเงิน | ปีการเงิน |
|                            |         | 2545    | 2546    | 2547    |
+============================+=========+=========+=========+=========+
| - จำนวนเครื่องบิน             | (ลำ)    | 81      | 81      | 79      |
| (Number of Aircraft)       |         |         |         |         |
+----------------------------+---------+---------+---------+---------+
| - จุดหมายปลายทาง            | (จุด)    | 71      | 71      | 74      |
| (ไม่รวมกรุงเทพฯ)             |         |         |         |         |
| (Number of Destinations)   |         |         |         |         |
+----------------------------+---------+---------+---------+---------+
| - ระยะทางบิน                | (พันกม.) | 190,266 | 192,275 | 194,992 |
| (Kilometres Flown)         |         |         |         |         |
+----------------------------+---------+---------+---------+---------+
| - จำนวนการลงของเครื่องบิน     | (ครั้ง)   | 98,995  | 93,852  | 100,365 |
| (Number of Landings)       |         |         |         |         |
+----------------------------+---------+---------+---------+---------+
| - จำนวนชั่วโมงปฏิบัติการบิน      | (ช      | 281,286 | 279,654 | 304,325 |
| (Flight Hours)             | ั่วโมง/ปี) |         |         |         |
+----------------------------+---------+---------+---------+---------+
| - ชั่วโมงการใช้เครื่องบินโดยเฉลี่ย | (ชั่ว     | 9.8     | 9.7     | 10.2    |
| (Aircraft Utilization)     | โมง/วัน) |         |         |         |
+----------------------------+---------+---------+---------+---------+
|                            |         |         |         |         |
+----------------------------+---------+---------+---------+---------+
| การขนส่งผู้โดยสาร             |         |         |         |         |
+----------------------------+---------+---------+---------+---------+
| - ปริมาณที่นั่ง                 | (ล้านท   | 63,198  | 63,826  | 69,830  |
| (Available Seats           | ี่นั่ง-กม.) |         |         |         |
| Kilometer)                 |         |         |         |         |
+----------------------------+---------+---------+---------+---------+
| - ปริมาณการขนส่งผู้โดยสาร      | (ล้าน    | 46,571  | 44,396  | 50,633  |
|                            | คน-กม.) |         |         |         |
| (Revenue Passenger         |         |         |         |         |
| Kilometer)                 |         |         |         |         |
+----------------------------+---------+---------+---------+---------+
| - อัตราส่วนการขนส่งผู้โดยสาร    | (ร้อยละ) | 73.7    | 69.6    | 72.5    |
| (Cabin Factor)             |         |         |         |         |
+----------------------------+---------+---------+---------+---------+
| - จำนวนผู้โดยสาร             | (พันคน)  | 18,315  | 17,048  | 19,540  |
| (Number of Passengers)     |         |         |         |         |
+----------------------------+---------+---------+---------+---------+
| -                          | (บาท/   | 2.18    | 2.38    | 2.40    |
| รายได้จากผู้โดยสารเฉลี่ยต่อหน่วย  | คน-กม.) |         |         |         |
| (Passenger Yield)          |         |         |         |         |
+----------------------------+---------+---------+---------+---------+
|                            |         |         |         |         |
+----------------------------+---------+---------+---------+---------+
| การขนส่งสินค้าและไปรษณียภัณฑ์    |         |         |         |         |
+----------------------------+---------+---------+---------+---------+
| - ปริมาณการผลิตพัสดุภัณฑ์        | (ล้าน    | 3,064   | 3,125   | 3,401   |
| (Available Dead Load Ton-  | ตัน/กม.) |         |         |         |
| Kilometer)                 |         |         |         |         |
+----------------------------+---------+---------+---------+---------+
| - ปริมาณการขนส่งพัสดุภัณฑ์       | (ล้าน    | 1,771   | 1,780   | 1,839   |
| (Revenue Freight Ton-      | ตัน/กม.) |         |         |         |
| Kilometer)                 |         |         |         |         |
+----------------------------+---------+---------+---------+---------+
| - อัตราการขนส่งพัสดุภัณฑ์        | (ร้อยละ) | 57.8    | 57.0    | 54.1    |
|                            |         |         |         |         |
| (Freight Load Factor)      |         |         |         |         |
+----------------------------+---------+---------+---------+---------+
| - น้ำหนักพัสดุภัณฑ์ขนส่ง          | (พันกก.) | 521,948 | 515,122 | 537,632 |
| (Cargo Carried)            |         |         |         |         |
+----------------------------+---------+---------+---------+---------+
| - รายได้จากพัสดุภัณฑ์เฉลี่ยต่อหน่วย | (บาท/   | 11.28   | 12.00   | 12.10   |
| (Freight Yield)            | ตัน-กม.) |         |         |         |
+----------------------------+---------+---------+---------+---------+
|                            |         |         |         |         |
+----------------------------+---------+---------+---------+---------+
| การขนส่งรวมทั้งระบบ           |         |         |         |         |
+----------------------------+---------+---------+---------+---------+
| - ปริมาณการผลิต              | (ล้าน    | 8,752   | 8,870   | 9,686   |
|                            | ตัน-กม.) |         |         |         |
| (Available Ton-Kilometer)  |         |         |         |         |
+----------------------------+---------+---------+---------+---------+
| -   ปริมาณการขนส่ง           | (ล้าน    | 6,027   | 5,850   | 6,478   |
|                            | ตัน-กม.) |         |         |         |
| (Revenue Ton-Kilometer)    |         |         |         |         |
+----------------------------+---------+---------+---------+---------+
| -   อัตราส่วนการบรรทุก        | (ร้อยละ) | 68.9    | 66.0    | 66.9    |
|                            |         |         |         |         |
| (Load Factor)              |         |         |         |         |
+----------------------------+---------+---------+---------+---------+
| -                          | (บาท/   | 20.39   | 21.99   | 22.49   |
|   รายได้รวมทั้งระบบเฉลี่ยต่อหน่วย | ตัน-กม.) |         |         |         |
|                            |         |         |         |         |
| (System-wide Yield)        |         |         |         |         |
+----------------------------+---------+---------+---------+---------+

3.3.2 โครงสร้างค่าใช้จ่ายในการดำเนินงานและปัจจัยการผลิตที่สำคัญ

ค่าใช้จ่ายในการดำเนินงานของบริษัทฯ ประกอบด้วยค่าใช้จ่ายที่สำคัญคือ ค่าใช้จ่ายเกี่ยวกับการบิน
ค่าใช้จ่ายน้ำมันเชื้อเพลิงใช้ในการบิน
และค่าใช้จ่ายทางด้านพนักงานซึ่งเป็นทรัพยากรที่สำคัญในธุรกิจการให้บริการ
และค่าใช้จ่ายที่เกี่ยวข้องกับการจัดหาเครื่องบินเพื่อนำมาใช้บริการ

หน่วย : ล้านบาท

  ---------------------------- --------- ------- --------- ------- --------- -------
                               ปีการเงิน           ปีการเงิน           ปีการเงิน   
                               2545              2546              2547      

                               มูลค่า      ร้อยละ   มูลค่า      ร้อยละ   มูลค่า      ร้อยละ

  - ค่าใช้จ่ายบุคลากร              20,716    18.8    22,296    19.0    26,233    19.8

  - ค่าน้ำมันเครื่องบิน              20,332    18.4    24,309    20.7    30,770    23.3

  - ค่าสินค้าและพัสดุใช้ไป           7,442     6.7     8,025     6.9     9,035     6.8

  - ค่าเช่าเครื่องบินและอะไหล่       8,568     7.8     7,818     6.7     6,672     5.1

  - ค่าใช้จ่ายเกี่ยวกับการบิน         33,716    30.6    33,661    28.7    37,217    28.1

  - ค่าเสื่อมราคา                 10,379    9.4     10,995    9.4     11,932    9.0

  - ค่าใช้จ่ายด้านการตลาด          2,956     2.7     2,971     2.5     3,527     2.7

  - ค่าใช้จ่ายด้านการประกันภัย       1,792     1.6     2,385     2.0     1,546     1.2

  - ค่าตอบแทนกรรมการ            5         0.0     5         0.0     34        0.0

  - ค่าใช้จ่ายดำเนินงานอื่น          4,401     4.0     4,765     4.1     5,240     4.0

  รวม                          110,307   100.0   117,230   100.0   132,206   100.0
  ---------------------------- --------- ------- --------- ------- --------- -------

ปัจจัยการผลิตที่สำคัญในแต่ละประเภทมีดังต่อไปนี้

น้ำมัน เชื้อเพลิง

ค่าใช้จ่ายเกี่ยวกับน้ำมันเชื้อเพลิง เป็นองค์ประกอบสำคัญของต้นทุนในการดำเนินงานของสายการบิน
สำหรับบริษัทฯ ค่าใช่จ่ายเกี่ยวกับน้ำมันเชื้อเพลิงสิ้นสุด วันที่ 30 กันยายน 2547
คิดเป็นประมาณร้อยละ 23.3 ของค่าใช้จ่ายในการดำเนินงานของบริษัทฯ เทียบกับร้อยละ 20.7
ในปี 2546 และร้อยละ 18.4 ในปี 2545

บริษัทฯ ได้ดำเนินการจัดซื้อน้ำมันเชื้อเพลิงจากผู้จำหน่ายน้ำมันในทุกตลาดซึ่งบริษัทฯ
ให้บริการการบินตามสัญญาซื้อน้ำมันในระยะยาว (เป็นเวลา หนึ่งปี หรือสองปี) บริษัทฯ
มิได้พิจารณาเฉพาะด้านราคาเท่านั้น แต่ยังพิจารณาถึงความสามารถในการจัดส่งน้ำมันให้แก่บริษัทฯ
ตามความต้องการ และความจำเป็นในการรักษาความสัมพันธ์ในระยะยาวกับผู้จำหน่ายน้ำมัน
นอกจากนี้ ในบางประเทศรวมถึงประเทศจีน ประเทศในภูมิภาคอินโดจีน และลุ่มแม่น้ำโขง บริษัทฯ
จำเป็นต้องซื้อน้ำมันเชื้อเพลิงจากผู้จำหน่ายน้ำมันในราคาที่รัฐบาลของประเทศนั้นๆ เป็นผู้กำหนด

เครื่องบินของบริษัทฯ จะเติมน้ำมันที่สนามบินตามจุดบินต่างๆ
โดยราคาน้ำมันจะขึ้นอยู่กับราคาน้ำมันของตลาดโลกที่ใช้อ้างอิง ณ จุดเติมน้ำมันนั้น ทั้งนี้
เพื่อเป็นการลดต้นทุน บริษัทฯ
จะพยายามเลือกเติมน้ำมันจากเมืองที่ราคาน้ำมันถูกและหลีกเลี่ยงหรือเติมน้ำมันเพียงเท่าที่จำเป็นในเมืองที่ราคาน้ำมันแพง

บริษัทฯ ได้ดำเนินการจัดซื้อน้ำมันเชื้อเพลิงจากผู้จำหน่ายน้ำมันรายใหญ่ซึ่งมีจำนวนหลายราย
โดยผ่านกระบวนการเจรจาต่อรองโดยคณะทำงาน
ซึ่งมีหน้าที่ในการพิจารณากลั่นกรองเสนอแนะในการคัดเลือกผู้จำหน่ายน้ำมัน อัตราค่าประกอบการ
ระยะเวลาผูกพันการจัดหา และเงื่อนไขอื่น
ราคาซื้อขายน้ำมันเชื้อเพลิงจะกำหนดจากราคาตลาดจรของประเทศต่างๆ
ซึ่งขึ้นอยู่กับแหล่งที่เติมน้ำมัน บวกต้นทุนค่าขนส่ง ค่าประกันภัย และผลตอบแทนของผู้ขาย
ในกรณีที่บริษัทฯ มีความต้องการซื้อน้ำมันจำนวนมาก บริษัทฯ
จะทำสัญญาการซื้อน้ำมันจากผู้จำหน่ายน้ำมันเป็นเวลาประมาณ 1-2 ปี
เพื่อเป็นการประกันว่าผู้ขายน้ำมันมีน้ำมันจำหน่ายให้บริษัทฯ ในปริมาณตามที่ตกลง

นอกจากนี้ บริษัทฯ ยังเป็นหนึ่งในผู้ถือหุ้นของบริษัท บริการเชื้อเพลิงการบินกรุงเทพ จำกัด
(มหาชน) (Bangkok Aviation Fuel Services Public Company Limited)
ร่วมกับผู้จำหน่ายน้ำมันอีก 6 ราย และหน่วยงานอื่นๆ
บริษัทดังกล่าวเป็นผู้ประกอบการเพียงรายเดียวที่ได้สิทธิในการดำเนินธุรกิจจัดเก็บและให้บริการเติมน้ำมันเชื้อเพลิงแก่อากาศยานทุกประเภท
ณ ท่าอากาศยานสากลกรุงเทพ โดยมีระบบท่อส่งน้ำมันอากาศยาน ระบบคลังน้ำมันอากาศยาน
และระบบเติมน้ำมันเชื้อเพลิง อย่างไรก็ตาม ในฐานะที่บริษัทฯ เป็นผู้ถือหุ้นในบริษัทดังกล่าว บริษัทฯ
เป็นสายการบินเดียวที่มีสิทธิที่จะจัดส่งน้ำมันเชื้อเพลิงที่ซื้อจากผู้จำหน่ายน้ำมันรายอื่นๆ
ที่มิได้เป็นผู้ถือหุ้นในบริษัทดังกล่าว โดยที่สายการบินอื่นๆ
จะต้องซื้อจากผู้จำหน่ายน้ำมันที่เป็นผู้ถือหุ้นในบริษัทดังกล่าวเท่านั้น บริษัทฯ
จึงมีความได้เปรียบมากกว่าคู่แข่งขันในเรื่องการจัดซื้อน้ำมันเชื้อเพลิง
เนื่องจากราคาเฉลี่ยของน้ำมันเชื้อเพลิงที่จำหน่ายในกรุงเทพฯ
จะต่ำกว่าราคาที่จำหน่ายในเมืองอื่นในภูมิภาคเอเชีย เช่น ฮ่องกง สิงคโปร์ และโตเกียว

เนื่องจากค่าน้ำมันเชื้อเพลิงเป็นค่าใช้จ่ายหลักในการดำเนินธุรกิจของบริษัทฯ
โดยมีต้นทุนค่าน้ำมันอากาศยานประมาณร้อยละ 23.3 ของค่าใช้จ่ายในการดำเนินงาน ดังนั้น
ในสภาวะที่ราคาน้ำมันมีความผันผวนมาก บริษัทฯ อาจได้รับผลกระทบจากราคาน้ำมันที่สูงขึ้น
ในปีการเงิน 2547 บริษัทฯ ได้อนุมัติให้มีการดำเนินการจัดการบริหารความเสี่ยงด้านราคาน้ำมัน
เพื่อป้องกันความเสี่ยงจากความผันผวนของราคาน้ำมันอากาศยาน
โดยการจัดทำประกันความเสี่ยงราคาน้ำมันในปริมาณไม่เกินร้อยละ 50
ของปริมาณการใช้ในรอบหนึ่งปีงบประมาณ

บริษัท บางจากปิโตรเลียม จำกัด (มหาชน) บริษัท เอสโซ่ (ประเทศไทย) จำกัด (มหาชน)
บริษัท เชลล์ แห่งประเทศไทย จำกัด บริษัท ปตท. จำกัด (มหาชน) และบริษัท น้ำมันคาลเทกซ์
(ไทย) จำกัด ต่างจำหน่ายน้ำมันเชื้อเพลิงให้แก่บริษัทฯ ประมาณร้อยละ 22.3, 20.4, 26.5,
19 และ 11.8 ของความต้องการน้ำมันเชื้อเพลิงอากาศยานภายในประเทศของบริษัทฯ ตามลำดับ
และบริษัทฯ เชื่อว่าบริษัทต่างๆ ดังกล่าว หรือผู้จำหน่ายน้ำมันรายอื่นๆ
จะสามารถสนองตอบความต้องการด้านน้ำมันเชื้อเพลิงของบริษัทฯ
ในกรณีที่ผู้จำหน่ายน้ำมันรายหนึ่งรายใดประสบกับปัญหาอันทำให้ไม่สามารถจำหน่ายน้ำมันให้แก่บริษัทฯ
ได้ อนึ่ง ที่ผ่านมาในการจัดซื้อน้ำมันเชื้อเพลิงอากาศยานในต่างประเทศนั้น บริษัทฯ
ไม่ได้จัดซื้อน้ำมันจากผู้จำหน่ายน้ำมันรายใดมากกว่า 15%
ของความต้องการน้ำมันเชื้อเพลิงอากาศยานในต่างประเทศ

โดยทั่วไปแล้ว
ราคาน้ำมันเชื้อเพลิงอากาศยานในตลาดสากลจะมีความผันผวนสูงและไม่อาจคาดการณ์ล่วงหน้าได้จากข้อมูลในอดีตที่ผ่านมา
ปัจจัยสำคัญที่เป็นตัวกำหนดความผันผวน ได้แก่ ปริมาณของอุปสงค์และอุปทาน สภาพอากาศ
และสภาพการณ์การเมืองระหว่างประเทศ เมื่อไม่กี่ปีมานี้
ราคาน้ำมันเชื้อเพลิงอากาศยานมีความผันผวนมากเป็นพิเศษ ซึ่งบริษัทฯ
จัดซื้อน้ำมันเชื้อเพลิงอากาศยานเป็นเงินสกุลดอลลาร์สหรัฐ

การประกันภัย

บริษัทฯ มีการจัดทำประกันภัยคุ้มครองผู้โดยสารและคุ้มครองความรับผิดชดใช้ตามกฎหมายอื่นๆ
ในวงเงินเอาประกันที่สอดคล้องกับหลักปฏิบัติของอุตสาหกรรมการบิน
และมีการจัดทำประกันวินาศภัยคุ้มครองความสูญเสียและความเสียหายที่อาจเกิดขึ้นต่อเครื่องบินของบริษัทฯ
รวมถึงความเสี่ยงจากภัยสงครามและภัยที่เกี่ยวข้อง บริษัทฯ
ได้เอาประกันภัยไว้กับบริษัทประกันภัยของไทย
ซึ่งได้จัดให้มีการประกันภัยต่อโดยบริษัทรับประกันภัยต่อในต่างประเทศ
ในวงเงินเอาประกันภัยที่เพียงพอที่จะคุ้มครองความเสียหายที่อาจเกิดขึ้นโดยมีเบี้ยประกันส่วนใหญ่ในรูปเงินสกุลดอลลาร์สหรัฐ
และเงินสกุลอื่นที่เกี่ยวข้อง

บุคลากรที่เกี่ยวกับการบิน

เนื่องจากธุรกิจการบินเป็นธุรกิจที่ให้ความสำคัญในเรื่องการบริการและความปลอดภัยในการเดินทางของผู้โดยสาร
บริษัทฯ ได้ให้ความสำคัญในการฝึกหัดนักบินและพนักงานต้อนรับบนเครื่องบินอย่างมาก
เพื่อให้มีนักบินและพนักงานต้อนรับที่มีคุณภาพในจำนวนที่เพียงพอกับความต้องการในการให้บริการแก่ผู้โดยสาร
ซึ่งความรับผิดชอบในงานส่วนนี้เป็นของฝ่ายพัฒนาบุคลากรการบินของบริษัทฯ
โดยได้ขยายความร่วมมือไปยังองค์กรภายนอกเพื่อให้เกิดการถ่ายทอดเทคโนโลยีขยายขอบข่ายความรู้ให้กว้างขวางและสามารถสร้างสรรค์บุคลากรที่มีคุณภาพ
ให้ความร่วมมือกับสถาบันการบินพลเรือนจัดฝึกอบรมนักบินหลักสูตรใหม่ในโครงการ Airline
Transition Training (ATT) เพื่อผลิตบุคลากรที่มีประสิทธิภาพในการปฏิบัติการบิน
ซึ่งในปัจจุบันได้มีการนำเทคโนโลยีและอุปกรณ์ต่างๆ เข้ามาช่วยทำการบินมากขึ้น ทั้งนี้ บริษัทฯ
มีเป้าหมายจะผลิตนักบินประมาณปีละ 60 คน
เพื่อให้สอดคล้องกับแผนพัฒนาฝูงบินและทดแทนจำนวนนักบินที่ลดลงตามวาระ

และเพื่อรักษามาตรฐานการฝึกอบรมพนักงานของศูนย์ฝึกอบรมลูกเรือให้มีความทันสมัย
และมีประสิทธิภาพสูงสุดอยู่เสมอ บริษัทฯ มีเครื่องฝึกบินจำลอง (Flight Simulator) 5 เครื่อง
และเครื่องฝึกการทำ Procedure การบิน (Flight Training Device หรือ FTD) อีก 1
เครื่อง สำหรับการฝึกนักบินของบริษัทฯ ทั้งหมด นอกจากนี้ บริษัทฯ
ยังได้ให้สายการบินในประเทศและต่างประเทศมาเช่าทำการฝึก นอกจากนี้ บริษัทฯ
ยังทำการฝึกและให้เช่าเครื่องฝึกจำลองเหตุการณ์ฉุกเฉิน
ที่อาจเกิดขึ้นได้ในห้องโดยสารบนเครื่องบิน (Cabin Emergency Evacuation Trainer หรือ
CEET) ให้กับสายการบินในประเทศและต่างประเทศ

ในส่วนของพนักงานต้อนรับบนเครื่องบิน ทุกคนจะต้องผ่านการฝึกฝนทั้งภาคทฤษฎีและภาคปฏิบัติ
เป็นเวลา 13 สัปดาห์ และทดลองงานบริการบนเครื่องบินอีก 6 เดือน
เพื่อให้เกิดความมั่นใจในการให้บริการอย่างสุภาพอ่อนน้อมและคำนึงถึงความปลอดภัยของผู้โดยสาร

ฝูงบิน

บริษัทฯ มีเครื่องบินในฝูงบินรวมทั้งสิ้น 83 ลำ โดยเป็นเครื่องบินที่เป็นสินทรัพย์ของบริษัทฯ จำนวน
53 ลำ และเป็นเครื่องบินภายใต้สัญญาเช่า (Financial Lease) จำนวน 12 ลำ
และเช่าแบบการเช่าเพื่อดำเนินงาน (Operating Lease) จำนวน 18 ลำ
เครื่องบินหลักที่บริษัทฯ ใช้ได้แก่ แอร์บัส A300-600 โบอิ้ง 747-400 แอร์บัส A330-300 โบอิ้ง
747-300 โบอิ้ง 737-400 โบอิ้ง 777-200 โบอิ้ง 777-300 แมคโดแนล ดักกลาส MD-11 และ
ATR 72 ณ วันที่ 30 กันยายน 2547 อายุโดยเฉลี่ยของเครื่องบินของบริษัทฯ อยู่ที่ 10.0 ปี

บริษัทฯ มีนโยบายและขั้นตอนในการจัดหาเครื่องบิน
โดยจัดทำแผนการจัดหาเครื่องบินเพื่อรองรับการเจริญเติบโตทางธุรกิจตามแผนการดำเนินงานโดยรวมของบริษัทฯ
โดยพิจารณาถึงขนาดของเครื่องบินให้สอดคล้องกับปริมาณผู้โดยสารที่เพิ่มขึ้นและเหมาะสมกับเส้นทางบินตามความต้องการของตลาด
แล้วบรรจุในแผนวิสาหกิจเพื่อเสนอกระทรวงคมนาคมให้ความเห็นชอบก่อนนำเสนอคณะรัฐมนตรีเพื่ออนุมัติ
หากการลงทุนมีวงเงินเกินร้อยละ 50 ของสินทรัพย์รวมของบริษัทฯ บริษัทฯ
จะต้องดำเนินการขออนุมัติจากที่ประชุมผู้ถือหุ้นด้วย ในการจัดหาแหล่งเงินทุนนั้น บริษัทฯ
จะปรึกษาร่วมกับกระทรวงการคลังในแนวทางการจัดหาเงินทุนเพื่อการจัดหาเครื่องบิน

บริษัทที่ดำเนินการผลิตและจำหน่ายเครื่องบินพาณิชย์ขนาดใหญ่ในตลาดโลกมีเพียง 2 บริษัท ได้แก่
บริษัท โบอิ้ง และบริษัท แอร์บัส การจะพิจารณาซื้อเครื่องบินจากบริษัทใด
ขึ้นอยู่กับขนาดและแบบของเครื่องบินที่เหมาะสมกับเส้นทางบิน
และความต้องการของตลาดในเส้นทางที่บริษัทฯ จะทำการบิน
รวมทั้งราคาและสิทธิประโยชน์ที่จะได้รับ

บริษัทฯ มีแนวทางการจัดหาเงินทุนเพื่อจัดหาเครื่องบินโดยวิธีการต่างๆ
โดยคำนึงถึงสถานการณ์ทางตลาดการเงินและภาวะเศรษฐกิจโดยทั่วไปรวมถึงนโยบายของรัฐบาลด้วย
ซึ่งวิธีจัดหาเงินทุนของบริษัทฯ จะต้องได้รับความเห็นชอบจากกระทรวงการคลัง
โดยเฉพาะในการกู้ยืมเงินในสกุลเงินตราต่างประเทศจะต้องอยู่ภายใต้เพดานการกู้ยืมเงินตราต่างประเทศ
ซึ่งคณะกรรมการนโยบายหนี้ของประเทศจะเป็นผู้กำหนดเพดานการกู้ยืมเงินตราต่างประเทศในแต่ละปี
โดยในการพิจารณาคณะกรรมการนโยบายหนี้ของประเทศจะเรียกหน่วยงานรัฐวิสาหกิจและหน่วยงานอื่นๆ
ของรัฐ ที่มีความต้องการใช้เงินเข้ามาชี้แจงความจำเป็นในการกู้ยืมเงิน เพื่อคณะกรรมการฯ
จะได้พิจารณาจัดสรรงบประมาณการกู้ยืมเงินให้แต่ละองค์กรตามลำดับความสำคัญและความจำเป็นในการใช้เงิน

การเช่าเพื่อดำเนินงานทั้ง 18 สัญญาของบริษัทฯ มีภาระผูกพันในรูปเงินสกุลดอลลาร์สหรัฐ
มีอายุสัญญาเช่า 10 และ 11 ปี โดย ณ วันที่ 30 กันยายน 2547 จะมีอายุสัญญาคงเหลือระหว่าง
3-5 ปี มีกำหนดชำระค่าเช่าเป็นรายไตรมาส
ในกรณีของการจัดซื้อเครื่องบินแบบการเช่าเพื่อดำเนินงานนี้
เครื่องบินจะยังเป็นทรัพย์สินของผู้ให้เช่า แต่ในสัญญาเช่า 18 สัญญา ดังกล่าว มีสัญญาเช่าจำนวน
10 สัญญา ที่ผู้ให้เช่าได้ให้สิทธิแก่บริษัทฯ ในการซื้อเครื่องบินหลังจากปีที่ 3 5 10 และ 11
หลังจากรับมอบเครื่องบิน อย่างไรก็ตาม บริษัทฯ
ในฐานะผู้เช่ายังคงต้องรับผิดชอบในการบำรุงรักษา การประกันภัย
ตลอดจนการเก็บรักษาเครื่องบินตลอดระยะเวลาเช่า ณ วันที่ 30 กันยายน 2547 บริษัทฯ
มีภาระผูกพันค่าเช่าเครื่องบินภายใต้สัญญาเช่าตลอดอายุการเช่าเป็นจำนวนเงินรวมทั้งสิ้นประมาณ
662.60 ล้านเหรียญสหรัฐ หรือประมาณ 27,560.31 ล้านบาท

บริษัทฯ ได้มีการจัดหาเครื่องบินโดยวิธีการกู้ยืมเงินภายใต้สัญญาเช่า (Financial Lease)
จำนวน 12 ลำ ณ วันที่ 30 กันยายน 2547 สัญญาเหล่านี้มีอายุคงเหลืออยู่ระหว่าง 1-11 ปี
โดยมีภาระหนี้เป็นเงินในสกุลดอลลาร์สหรัฐ และเยนญี่ปุ่น มีมูลค่ายอดหนี้คงเหลือ ณ ปัจจุบันเป็นเงิน
44,920.47 ล้านบาท บริษัทฯ
จะได้รับสิทธิในการซื้อเครื่องบินก่อนสิ้นสุดอายุสัญญาได้ตามช่วงเวลาที่กำหนดในสัญญา
หรือเมื่อสิ้นสุดสัญญา

3.3.3 ผลกระทบของกระบวนการประกอบธุรกิจและการกำจัดวัตถุดิบเหลือใช้ที่มีต่อสิ่งแวดล้อม

นอกจากบริษัทฯ จะมุ่งเน้นด้านคุณภาพในการให้บริการและความปลอดภัยแล้ว บริษัทฯ
ยังมุ่งเน้นการรักษาสภาพแวดล้อมมิให้เกิดมลภาวะในทุกกระบวนการผลิตและทุกปฏิบัติการอีกด้วย
ดังนั้น บริษัทฯ
จึงได้ดำเนินการปรับเปลี่ยนกระบวนการผลิตที่อาจมีผลกระทบต่อสิ่งแวดล้อมและปรับปรุงระบบการควบคุมต่างๆ
ดังนี้

-   กระบวนการล้างทำความสะอาดชิ้นส่วนเครื่องยนต์อากาศยาน
    ซึ่งเป็นระบบการล้างที่ใช้สารทำลายชั้นโอโซนในบรรยากาศ บริษัทฯ
    ได้ทำการเปลี่ยนเครื่องจักรในกระบวนการล้างทำความสะอาดเป็นระบบใหม่ซึ่งใช้น้ำในการล้างทำความสะอาดและไม่ทำลายชั้นโอโซนในบรรยากาศ
    โดยธนาคารโลกให้ความช่วยเหลือค่าใช้จ่ายในการเปลี่ยนเครื่องจักรแบบให้เปล่าเป็นเงิน 16
    ล้านบาท

-   การใช้น้ำยาลอกสีลำตัวอากาศยานซึ่งมีส่วนประกอบของสาร Solvent Base
    อันมีส่วนในการทำลายชั้นบรรยากาศ บริษัทฯ
    ได้ดำเนินการเปลี่ยนแปลงโดยการใช้น้ำยาลอกสีลำตัวอากาศยานที่มีส่วนประกอบของสาร
    Water Base แทน ซึ่งจะไม่ทำลายชั้นโอโซนในบรรยากาศ

-   บริษัทฯ มีการควบคุมคุณภาพน้ำเสียให้เป็นไปตามที่กฎหมายกำหนด
    มีการบำบัดและกำจัดน้ำเสียเพื่อลดผลกระทบต่างๆ ที่จะเกิดขึ้นต่อสิ่งแวดล้อม ทั้งนี้ บริษัทฯ
    มีการตรวจสอบน้ำเสียเป็นประจำทุกเดือนโดยห้องปฏิบัติการวิเคราะห์เอกชนที่ได้รับการรับรองจากกรมโรงงานอุตสาหกรรม

-   บริษัทฯ
    มีการตรวจสอบคุณภาพอากาศโดยห้องปฏิบัติการวิเคราะห์เอกชนที่ได้รับการรับรองจากกรมโรงงานอุตสาหกรรมเพื่อตรวจวัดปริมาณฝุ่น
    และมีการควบคุมควันพิษที่เกิดจากยานพาหนะ

บริษัทฯ ได้ปฏิบัติตามที่กฎหมายควบคุมสิ่งแวดล้อมกำหนด โดยในช่วง 3 ปีที่ผ่านมา บริษัทฯ
ได้จ่ายค่าใช้จ่ายในการดำเนินงานเพื่อควบคุมสิ่งแวดล้อมเป็นจำนวนเงิน 2.36 ล้านบาท
ในปีการเงิน 2545 จำนวนเงิน 1.73 ล้านบาท ในปีการเงิน 2546 และจำนวนเงิน 1.38
ล้านบาท ในปีการเงิน 2547

สำนักงานใหญ่ ศูนย์ฝึกด้านการบิน และศูนย์คอมพิวเตอร์ ของบริษัทฯ ยังได้รับใบรับรองมาตรฐาน
ISO 14001 (Environmental Management System)
ซึ่งเป็นการรับรองมาตรฐานอุตสาหกรรมด้านระบบบริหารงานสิ่งแวดล้อมเมื่อวันที่ 24 มีนาคม 2543
จาก BVQI ซึ่งเป็นองค์กรให้การรับรองมาตรฐานในระดับสากล นอกจากนี้ ฝ่ายช่างของบริษัทฯ
ทั้งศูนย์ซ่อมเครื่องบินที่ท่าอากาศยานกรุงเทพ และศูนย์ซ่อมแห่งที่ 2
ที่ท่าอากาศยานอู่ตะเภายังได้รับใบรับรองมาตรฐาน ISO 14001 เมื่อวันที่ 16 มีนาคม 2544 จาก
BVQI เช่นกัน

ข้อพิพาทหรือการถูกฟ้องร้องเกี่ยวกับสิ่งแวดล้อม และแนวทางแก้ไขข้อพิพาท

-ไม่มี-

3.4 งานที่ยังไม่ได้ส่งมอบ

-ไม่มี-